

**ĪPAŠI AIZSARGĀJAMĀS DABAS TERITORIJAS**

****Dabas lieguma “Tāšu ezers” dabas aizsardzības plāns**

**Dabas liegums atrodas Grobiņas novadā**

**Plāns izstrādāts laika posmam no 2020. gada līdz 2035. gadam**

**Izstrādātājs: SIA “Enviroprojekts”**

**Projekta vadītāja: Līga Blanka**

**2020.gada aprīlis**

Saturs

[Kopsavilkums 6](#_Toc39653588)

[1. daļa. Aizsargājamās teritorijas apraksts 9](#_Toc39653589)

[1.1. Vispārēja informācija par aizsargājamo teritoriju 9](#_Toc39653590)

[1.1.1. Aizsargājamās teritorijas zemes lietošanas veidu raksturojums un zemes īpašuma formu apraksts 9](#_Toc39653591)

[1.1.2. Teritorijas plānojuma prasības teritorijas izmantošanai 11](#_Toc39653592)

[1.1.3. Esošais funkcionālais zonējums 13](#_Toc39653593)

[1.1.4. Aizsardzības un apsaimniekošanas īsa vēsture 13](#_Toc39653594)

[1.1.5. Kultūrvēsturiskais raksturojums 15](#_Toc39653595)

[1.1.6. Valsts un pašvaldības institūciju funkcijas un atbildība aizsargājamā teritorijā 16](#_Toc39653596)

[1.2. Normatīvo aktu normas, kas attiecas uz DL “Tāšu ezers” 17](#_Toc39653597)

[2. daļa. Īss aizsargājamās teritorijas fiziski ģeogrāfisko raksturojums 26](#_Toc39653598)

[2.1. Klimats 26](#_Toc39653599)

[2.2. Ģeoloģija un ģeomorfoloģija 26](#_Toc39653600)

[2.3. Hidroloģija 30](#_Toc39653601)

[2.4. Tāšu ezera ūdens kvalitāte 35](#_Toc39653602)

[2.5. Augsne 36](#_Toc39653603)

[3. daļa. Aizsargājamās teritorijas sociālās un ekonomiskās situācijas apraksts 37](#_Toc39653604)

[3.1. Iedzīvotāji, apdzīvotās vietas, nodarbinātība 37](#_Toc39653605)

[3.2. Pašreizējā un paredzamā antropogēnā slodze uz aizsargājamo teritoriju 37](#_Toc39653606)

[3.3. Aizsargājamās teritorijas izmantošanas veidi 38](#_Toc39653607)

[3.3.1. Lauksaimniecība un mežsaimniecība 38](#_Toc39653608)

[3.3.2. Tūrisms, rekreācija, makšķerēšana un zveja 38](#_Toc39653609)

[4. daļa. Aizsargājamās teritorijas novērtējums 40](#_Toc39653610)

[4.1. Aizsargājamā teritorija kā vienota dabas aizsardzības vērtība un faktori, kas to ietekmē, tai skaitā iespējamo draudu izvērtējums 40](#_Toc39653611)

[4.2. Ainaviskais novērtējums 46](#_Toc39653612)

[4.3. Biotopi, to sociālekonomiskā vērtība un ietekmējošie faktori, vienlaikus norādot to aizsardzības līmeni Latvijas mērogā 47](#_Toc39653613)

[4.3.1. Saldūdeņu biotopi 48](#_Toc39653614)

[4.3.2. Zālāju biotopi 52](#_Toc39653615)

[4.3.3. Mežu biotopi 58](#_Toc39653616)

[4.4. Sugas, to sociālekonomiskā vērtība un sugas ietekmējošie faktori, vienlaikus norādot to aizsardzības līmeni Latvijas mērogā 60](#_Toc39653617)

[4.4.1. Flora 60](#_Toc39653618)

[4.4.2. Fauna 61](#_Toc39653619)

[4.5. Aizsargājamās teritorijas vērtību apkopojums un pretnostatījums 82](#_Toc39653620)

[5. daļa. Informācija par aizsargājamās teritorijas apsaimniekošanu 85](#_Toc39653621)

[5.1. Aizsargājamās teritorijas apsaimniekošanas ilgtermiņa un īstermiņa mērķi plānā noteiktajam apsaimniekošanas periodam 84](#_Toc39653622)

[5.2. Apsaimniekošanas pasākumi 85](#_Toc39653623)

[6. daļa. Priekšlikumus par nepieciešamajiem grozījumiem pašvaldības teritorijas plānojumā 100](#_Toc39653624)

[Izmantotie informācijas avoti 101](#_Toc39653625)

Pielikumi

1.Pielikums Sabiedriskās apspriešanas pārskats

2.Pielikums Dabas aizsardzības plāna attēli

3.Pielikums Ekspertu atzinumi

4.pielikums LLU pētījums, Hidroloģiskā modeļa izstrāde Tāšu ezeram Grobiņas novadā

**Plāna izstrādē iesaistītie eksperti/speciālisti**

Līga Blanka - plāna izstrādes projekta vadītāja

Ieva Rove – biotopu eksperte

Voldemārs Spuņģis – bezmugurkaulnieku eksperts

Kaspars Abersons – ihtiofaunas eksperts

Kārlis Millers – ornitologs

Egita Zviedre – saldūdeņu eksperte

Jānis Ozols – kartogrāfs, ĢIS eksperts

**Plāna uzraudzības grupa**

Ilze Urtāne, Dabas aizsardzības pārvaldes Dabas aizsardzības departamenta Monitoringa un plānojumu nodaļas vecākā eksperte;

Vizma Lapuķe, Grobiņas novada Nekustamo īpašumu speciāliste un lauksaimniecības konsultante;

Andris Mikuļskis, zemes īpašnieku pārstāvis;

Monika Jansone, Valsts meža dienesta Dienvidkurzemes virsmežniecības inženiere vides aizsardzības jautājumos;

Andris Junkurs, Valsts vides dienesta Liepājas reģionālās vides pārvaldes Kontroles daļas Resursu kontroles sektora vadītājs;

Gunta Kazeka, Lauku atbalsta dienesta Dienvidkurzemes reģionālās lauksaimniecības pārvaldes Kontroles un uzraudzības daļas vecākā inspektore;

Dārta Lasenberga, Latvijas investīciju un attīstības aģentūras, Tūrisma departamenta Tūrisma produktu attīstības nodaļas vecākā eksperte.

**Tekstā izmantotie saīsinājumi**

ANO – Apvienoto Nāciju Organizācija

DA plāns – dabas aizsardzības plāns;

DAP – Dabas aizsardzības pārvalde;

DL – dabas liegums;

ES – Eiropas Savienība;

ĪADT – īpaši aizsargājama dabas teritorija;

LAD – Lauku atbalsta dienests;

LAS-2000,5 - Latvijas normālo augstumu sistēma

LIZ – lauksaimniecībā izmantojamās zemes;

LOB – Latvijas Ornitoloģijas biedrība;

LVĢMC – Latvijas Vides, ģeoloģijas un meteoroloģijas centrs;

MK – Ministru kabinets;

SDF, Natura 2000 SDF – Natura 2000 teritoriju apraksta standarta datu forma;

UBAP- upju baseina apsaimniekošanas plāns;

VMD – Valsts meža dienests;

VVD – Valsts vides dienests;

VZD – Valsts zemes dienests

# Kopsavilkums

DL “Tāšu ezers” atrodas Grobiņas novada pašvaldības administratīvajā teritorijā. DL esošais Tāšu ezers ir publisks ezers.

DL “Tāšu ezers” izveidots kā *Natura 2000* teritorija ES nozīmes biotopu – *Eitrofi ezeri ar iegrimušo ūdensaugu un peldaugu augāju*, *Mēreni mitras pļavas* dēļ, kā migrējošo putnu pulcēšanās vieta pavasara migrācijas laikā un migrējošo ES Putnu Direktīvas (79/409/EEC) 1. pielikumā iekļauto ūdensputnu sugām, īpaši aizsargājamām bezmugurkaulnieku sugām - spilgtajai purvuspārei *Leucorrhinia pectoralis*, divjoslu airvabolei *Graphoderus bilineatus*, lielajam skābeņu zeltainītim *Lycaena dispar* un īpaši aizsargājamai zivju sugai – spidiļķim *Rhodeus sericeus amarus*.

DL ietver Tāšu ezeru ar slīkšņām un tā piekrastes joslu ar zālājiem un aizaugošām pārmitrām teritorijām. Pie Ālandes ietekas ezerā ir plašas bebraines un slīkšņas. DL ir putniem nozīmīga vieta. Seklais un stipri aizaugušais ezers ar zemajiem un lēzenajiem krastiem, kā arī apkārt esošās bebraines un slapjie zālāji aizaugšanas dēļ pēdējos gados ir samazinājuši savu pievilcību ūdensputnu ligzdošanai un migrējošo putnu atpūtai. Pavasara migrācijas laikā ezerā pulcējas ziemeļu gulbji *Cygnus cygnus* un meža zosis Anser anser. Ezerā ligzdo melnais zīriņš *Chlidonias niger*, lielais dumpis *Botaurus stellaris*, Seivi ķauķis *Locustella luscinioides*, sastopams arī jūras ērglis *Haliaeetus albicilla*, gugatnis *Philomachus pugnax* u. c. Teritorija atrodas reģionā, kur zālāju biotopu aizsardzība ir nepietiekama – liela daļa putniem nozīmīgu zālāju un ES nozīmes zālāju biotopu atrodas ārpus aizsargājamām dabas teritorijām, piemēram, plašie zālāji Ālandes palienē no Tāšu ezera līdz Grobiņai vai Vārtājas ielejā starp Vārtāju un Paplaku, Trumpes palienē no Durbes līdz Vārvei. Ievērojot minēto, Tāšu ezera zālāji ir nozīmīgi biotopu savienotības nodrošināšanai uz Kurzemes un Piejūras ģeobotāniskā rajona robežas Dienvidrietumlatvijā. Putnu vērošanai ezera austrumu krastā izbūvēts putnu vērošanas tornis.

**DL identificēti šādi biotopu un sugu saglabāšanas apdraudējumi:**

• strauja ezera aizaugšana, kas saistīta ar difūzo piesārņojumu Tāšu ezera sateces baseinā, no lauksaimniecības zemēm,

• dabisko zālāju aizaugšana ezera palienē apsaimniekošanas pārtraukšanas dēļ.

**Apsaimniekošanas un aizsardzības prioritātes:**

• ezera aizaugšanas apturēšana, samērojot putnu aizsardzības un ūdens resursu saglabāšanas vajadzības;

• Ālandes upes ietekas ezerā un iztekas, no ezera, funkcionalitātes nodrošināšana;

• dabisko zālāju atjaunošana maksimāli iespējamā platībā un uzturēšana labvēlīgā aizsardzības stāvoklī, nodrošinot arī atbilstošas dzīvotnes pļavu bridējputniem.

|  |
| --- |
| T:\2017_258_Dabas aizsardzības plānu izstrāde\9_DL Tāšu_ezers\06_Kartes\Files.fm_DL_Tasu_ezers\Novietojums.jpg |
| 1.attēls. DL “Tāšu ezers” novietojums Latvijas teritorijā |

Teritorijas apsaimniekošanas **ilgtermiņa mērķis** ir:

Bioloģiski daudzveidīgas un putniem nozīmīgas teritorijas saglabāšana, kurā atrodami vērtīgi zālāju un eitrofa ezera biotopi un migrējošo putnu, īpaši aizsargājamo bezmugurkaulnieku un zivju sugas.

Teritorijas apsaimniekošanas **īstermiņa mērķi** ir:

* saglabāt eitrofa ezera, mitrāju un palieņu zālāju biotopus un tiem raksturīgo savvaļas augu un dzīvnieku sugu daudzveidību, līdzsvarojot dabas aizsardzības un sociālekonomiskās intereses;
* saglabāt dabas liegumu kā putniem nozīmīgu vietu;
* saglabāt ezers kā makšķernieku iecienītu rekreācijas vietu;
* nodrošināt biotopu un sugu daudzveidības saglabāšanai labvēlīgu ezera hidroloģisko režīmu un hidrotehnisko būvju apsaimniekošanu;
* samazināt papildus barības vielu nonākšanu ezerā.

**Plānošanas periodam definētie apsaimniekošanas pasākumi:**

* normālā ūdens līmeņa noteikšana un normālā ūdens līmeņa - 17,6m LAS-2000,5 uzturēšana;
* apsaimniekoti un uzturēti zālāju biotopi 38,65 ha platībā;
* saglabāti ES nozīmes aizsargājamie meža biotopi 0,24 ha platībā;
* saglabāti ES nozīmes aizsargājamie saldūdeņu biotopi 95 ha platībā;
* saglabātas dabas lieguma teritorijā sastopamo reto un aizsargājamo sugu populācijas vismaz to pašreizējā stāvoklī;
* sasniegta laba Tāšu ezera ūdens ekoloģiskā kvalitāte līdz 2021.gadam;
* palielināt dabas lieguma teritorijā ES nozīmes biotopu platības, palieņu zālāju izveidošana atūdeņotajās platībās (~20 ha platībā);
* īpaši aizsargājamo biotopu un sugu monitoringa īstenošana;
* pētījums par Tāšu ezera padziļināšanu un sapropeļa (gitijas) ieguvi;
* nodrošināta teritorijas rekreācijas un tūrisma potenciāla izmantošana, vienlaikus saglabājot teritorijā sastopamās dabas un kultūrainaviskās vērtības.

# 1. daļa. Aizsargājamās teritorijas apraksts

## 1.1. Vispārēja informācija par aizsargājamo teritoriju

### 1.1.1. Aizsargājamās teritorijas zemes lietošanas veidu raksturojums un zemes īpašuma formu apraksts

DL „Tāšu ezers” platība ir 271 ha (DL “Tāšu ezers” robežshēma attēlota 1.1. attēlā).

1.1. tabula DL “Tāšu ezers” koordinātes Latvijas koordinātu sistēmā (LKS-92)

|  |  |
| --- | --- |
| Platums (Z) | 56.609200 |
| Garums (A) | 21.221400 |

|  |
| --- |
| https://www.daba.gov.lv/upload/Image/Robezas/DL_Tasu_ez.jpg |
| 1.1.attēls. DL “Tāšu ezers” robežshēma (avots: <https://www.daba.gov.lv/public/lat/iadt/dabas_liegumi/tasu_ezers/>) |

Lielākās zemes platības DL “Tāšu ezers” teritorijā aizņem lauksaimniecībā izmantojamā zeme 86 ha, jeb 30 %, ūdens objektu zeme aizņem 74 ha jeb 27 % no kopējās teritorijas. (1.2. attēls) DL “Tāšu ezers” nav būves un viensētas.

|  |
| --- |
|  |
| 1.2.attēls. DL “Tāšu ezers” zemes lietojumu veidi, ha ; Datu avots: VZD kadastra dati, 2019 |

Zemes īpašumi DL “Tāšu ezers” pieder gan pašvaldībai (5 zemes vienības, 41 % no DL platības), gan privātpersonām un juridiskām personām (12 zemes vienības, jeb 26 % no lieguma platības) (1.3.attēls). 88,32ha jeb 33% zemju (viena zemes vienība) saskaņā ar VZD datiem pieder valstij.

|  |
| --- |
|  |
| 1.3. attēls. Zemes īpašumu platības, pēc piederības, DL “Tāšu ezers”, datu avots: VZD kadastra dati, 2019 |

### 1.1.2. Teritorijas plānojuma prasības teritorijas izmantošanai

DL “Tāšu ezers” atrodas Grobiņas novada pašvaldības administratīvajā teritorijā.

DL “Tāšu ezers” teritorija Grobiņas novada teritorijas plānojuma 2014.-2025.gadam (apstiprināts ar Grobiņas novada domes 2013.gada 19.novembra sēdes lēmumu (protokols Nr.25., 1.§)) grafiskajā daļā ir attēlota kā DL teritorija (skat. 1.4.attēlu un 1. pielikuma 2.attēlu).

DL “Tāšu ezers” atrodas ūdeņu teritorijas, lauku zemes, mežu teritorijas funkcionālajā zonējumā, kā arī lielākā daļa DL teritorijas ir teritorijas plānojumā noteikta kā applūstošā teritorija. Attiecībā uz ūdeņu teritorijām un applūstošajām teritorijām, cita starpā, Grobiņas novada teritorijas plānojumā (2014.-2025.gadam) teritorijas izmantošanas un apbūves noteikumos ir noteiktas šādas prasības:

* ūdensteču un ūdenstilpju krastu līnijas drīkst nebūtiski izmainīt krastu nostiprināšanai, lai novērstu ūdensteču un ūdenstilpju krastu līniju tālāku eroziju, normatīvajos aktos noteiktajā kārtībā izstrādājot būvprojektu krastu nostiprināšanai. Krastu nostiprināšanu drīkst veikt bez krasta līnijas izvirzīšanas, pārvietošanas ūdensteces vai ūdenstilpes virzienā;
* applūstošajās teritorijās, kas noteiktas teritorijas plānojuma grafiskajā daļā, aizliegts veikt teritorijas uzbēršanu, būvēt ēkas un būves, arī aizsargdambjus, izņemot Aizsargjoslu likumā noteiktos gadījumus;
* virszemes ūdensobjektu gultņu reljefa izmaiņa ir pieļaujama tikai aizsērējušo ūdens baseinu iztīrīšanai, ja tā neizraisa nelabvēlīgas vides izmaiņas. Virszemes ūdensobjektu tīrīšanā un padziļināšanā jāievēro spēkā esošo normatīvo aktu prasības.

Ūdeņu teritorijās atļautas darbības, kas saistītas ar attiecīgā ūdensobjekta apsaimniekošanu, izmantošanu un aizsardzību – ūdens transports, zvejniecība, rekreācija un virszemes ūdeņu noteces regulēšana, ūdensmalu, pļavu un palieņu saglabāšana un kopšana, kā arī būves, kas saistītas ar attiecīgā ūdens objekta izmantošanu un uzturēšanu.

Nolūki, kādos atļauts izmantot, uzturēt un pārvaldīt mežu teritorijas ciktāl to neierobežo Aizsargjoslu likuma un citu normatīvo aktu prasības ir:

* mežsaimnieciska izmantošana – meža apsaimniekošana un izmantošana, meža infrastruktūras ierīkošana;
* mežaparku un parku ierīkošana un kopšana;
* telšu vietas, atpūtas vietas (soliņi, galdiņi, tualetes, autostāvvietas u.tml.).;
* izziņas, pastaigas un sporta takas, veloceliņi, kas saistīti ar iezīmētiem pastaigu vai ceļojumu maršrutu tīkliem, kā arī ar šīm vietām saistītas autostāvvietas;
* novērošanas torņa izmantošana;
* lauksaimnieciska izmantošana, pašreizējās vietās vai veicot atmežošanu;
* un citas rīcības.

Lauku zemes ir teritorijas, kurās tradicionāli norisinās lauksaimnieciska, mežsaimnieciska, amatnieciska darbība. Tās ietver meliorētas un nemeliorētas lauksaimniecības zemes. Dabas elementi (alejas, koku rindas, augļu dārzi u.c.) ir mijiedarbībā ar lauku ainavai un novada tautas celtniecības vēsturiskām iezīmēm raksturīgām ēkām. Šeit atsevišķās vietās un ierobežotā apjomā atļauts transformēt zemi jaunai publiskai, ražošanas un tehniskai apbūvei, izstrādājot lokālplālplānojumu un/vai detālplānojumu.

|  |  |
| --- | --- |
|  | |
|  |  |
| 1.4.attēls. DL “Tāšu ezers” teritorija Grobiņas novada teritorijas plānā, avots: Grobiņas novada teritorijas plāns 2014.-2025.gadam | |

Saskaņā ar 2013.gada 26.septembra Grobiņas novada domes sēdes lēmumu (protokols Nr.20., 22.§) ir apstiprināta Grobiņas novada Ilgtspējīgas attīstības stratēģija 2014.-2030.gadam[[1]](#footnote-2). Grobiņas novada Ilgtspējīgas attīstības stratēģijā specifiski plāni attiecībā uz DL “Tāšu ezers” nav iekļauti, bet attiecībā uz dabas un kultūras pieminekļu pastāvēšanu, izmantošanu, 4.nodaļā *Grobiņas novada telpiskās attīstības stratēģija (telpiskais struktūrplāns)*, sadaļā “*Īpašo mērķu telpu struktūra*” secināts, ka šo teritoriju izmantošanu nosaka valsts tiesību akti, izmantošanas un apsaimniekošanas nosacījumi un aizsargjoslas, tādējādi – savā ziņā ir slēgtas teritorijas, it kā atsvešinātas no iedzīvotājiem un zemju īpašnieki vairumā gadījumu tās tā arī uztver. Grobiņas novada Ilgtspējīgas attīstības stratēģija, tādēļ paredz, ka turpmāk Grobiņas novadā lielāka loma pievēršama:

* daudzveidīgo dabas un ainavisko vērtību saglabāšanai un attīstīšanai saimnieciskajā darbībā izmantojamās teritorijās. Tas nozīmē, ka blakus pašvaldības plānošanas dokumentu piedāvātajām iespējām palielināsies vietējo iedzīvotāju un zemes apsaimniekotāju loma dabas un ainavu aizsardzībā;
* jaunu nodarbinātības veidu attīstībai, kas saistās ar dabas un kultūras pieminekļu apsaimniekošanu, atpūtas vietu un taku iekārtošanu un uzturēšanu, vērtīgo biotopu un ainavu elementu uzturēšanu u.c.;
* novada īpašās nozīmes ainavu pārvaldībai (lokālie ainavu plāni, īpaši pasākumi, vietējo iniciatīvas grupu veidošana u.c.).

ĪADT un kultūras pieminekļu teritorijās piemērojami Grobiņas novada teritorijas izmantošanas un apbūves noteikumi, (2014.-2025.g.) tiktāl, ciktāl tie nav pretrunā ar ĪADT un kultūras pieminekļu aizsardzību un izmantošanu reglamentējošajiem normatīvajiem aktiem. Likumiem un Ministru kabineta noteikumiem ir augstāks juridiskais spēks nekā pašvaldības saistošiem noteikumiem, tāpēc teritorijas plānojuma izstrādē jāņem vērā likums “Par īpaši aizsargājamām dabas teritorijām”, Sugu un biotopu aizsardzības likums un MK 2010. gada 16. marta noteikumi Nr.264 “Īpaši aizsargājamo dabas teritoriju vispārējie aizsardzības un izmantošanas noteikumi”.

### 1.1.3. Esošais funkcionālais zonējums

Saskaņā ar MK 1999. gada 15. jūnija noteikumiem Nr. 212 “Noteikumiem par dabas liegumiem” visa DL “Tāšu ezers” teritorija noteikta kā DL zona, kuras aizsardzība un izmantošana noteikta MK 2010. gada 16. marta noteikumos Nr.264 “Īpaši aizsargājamo dabas teritoriju vispārējie aizsardzības un izmantošanas noteikumi”.

### 1.1.4. Aizsardzības un apsaimniekošanas īsa vēsture

DL „Tāšu ezers” ir C tipa teritorija, kas noteikta īpaši aizsargājamo sugu un īpaši aizsargājamo biotopu aizsardzībai. Kopš 2004.gada DL ir iekļauts ES aizsargājamo teritoriju tīklā *Natura 2000* ar aizsargājamās teritorijas kodu LV0527300 (*Natura 2000* teritoriju datubāze [http://natura2000.eea.europa.eu/#](http://natura2000.eea.europa.eu/)).

DL „Tāšu ezers” kopš 1998.gada ir noteikta arī kā putniem nozīmīgās vieta (turpmāk ‑ PNV) ar kodu LV064. PNV ir putnu aizsardzībai starptautiski nozīmīgas vietas, kas tiek izdalītas, lietojot standartizētus, starptautiski saskaņotus kritērijus. Šajās teritorijās putni, tajā skaitā aizsargājamas putnu sugas, ievērojamā skaitā ligzdo vai pulcējas migrācijas laikā. PNV programma ir globāla iniciatīva, ko īsteno starptautiskā putnu aizsardzības organizāciju savienība *BirdLife International* (IBA) ar mērķi noteikt un aizsargāt pasaules putniem vissvarīgāko vietu tīklu.

DL “Tāšu ezers” galvenā vērtība ir seklais un aizaugošais ezers, kas ir ne tikai nozīmīga daudzu putnu sugu ligzdošanas, bet kopā ar palieņu pļavām – arī augu sugu dzīves vieta.

Ezerā konstatētas Eiropas Parlamenta un Padomes 2009. gada 30. novembra Direktīvas 2009/147/EK par savvaļas putnu aizsardzību I pielikuma sugas, pavasara migrācijas laikā ezerā pulcējas ziemeļu gulbji *Cygnus cygnus* un meža zosis *Anser anser*. Ezerā ligzdo melnais zīriņš *Chlidonias niger*, lielais dumpis *Botaurus stellaris*, Seivi ķauķis *Locustella luscinioides*, sastopams arī jūras ērglis *Haliaeetus albicilla*, gugatnis *Philomachus pugnax* u. c.

DL “Tāšu ezers” teritorija ir nozīmīga daudzām īpaši aizsargājamām bezmugurkaulnieku sugām – spilgtajai purvuspārei *Leucorrhinia pectoralis*, divjoslu airvabolei *Graphoderus bilineatus*, lielajam skābeņu zeltainītim *Lycaena dispar* un īpaši aizsargājamai zivju sugai - spidiļķim *Rhodeus sericeus amarus*.

Laika gaitā DL “Tāšu ezers” teritorijā sastopamās dabas vērtības negatīvi ietekmējusi cilvēka saimnieciskā darbība. Pirms ĪADT statusa iegūšanas lauksaimniecības zemes apkārtējā teritorijā ir tikušas intensīvi apsaimniekotas. Pļavu un zālāju biotopus visvairāk ietekmējusi apsaimniekošanas pārtraukšana (pļaušana, ganīšana).

**DL “Tāšu ezera” līdzšinējā un arī turpmākajā apsaimniekošanā, plānojot kā sabalansēt dabas vērtību saglabāšanu un apkārtējo teritoriju izmantošanu, ir tieši saistīts ar ezera ūdens līmeni. Lai regulētu mitruma režīmu Tāšu ezera sateces baseinā, nepieciešams noteikt normālo ūdens līmeni, kas būtu uzturams Tāšu ezerā. Šobrīd DL “Tāšu ezers” ir izbūvētas hidrotehniskās būves, bet tām nav noteikts darbības režīms un nav noteikts uzturamais normālais ūdens līmenis.**

Apkopojot dažādus kartogrāfiskos materiālus un citus avotus, veikta Tāšu ezera ūdens līmeņu un platības izpēte un analīze (informācija un dati apkopoti 2.3. apakšnodaļā). Ezers ir dabīga ūdenstilpe ar mākslīgi mainītiem ūdens līmeņiem jau kopš 1933.gada. Saskaņā ar 1929. gada topogrāfisko plānu M 1:75 000 ([www.topografija.lv](http://www.topografija.lv)) Tāšu ezera ūdens līmeņa augstuma atzīme bija 18,47m (saskaņā ar Latvijas normālo augstumu sistēmu jeb turpmāk LAS-2000,5). Pagājušā gadsimta trīsdesmito gadu sākumā veikta iztekošās Ālandes upes regulēšana kā rezultātā pazemināts ūdens līmenis ezerā par apmēram vienu metru Ezera zemākais ūdens līmenis tika uzturēts apm. 17,42 m (LAS-2000,5) līdz pagājušā gadsimta deviņdesmito gadu sākumam.

1989. gadā tika izstrādāts projekts ar mērķi atjaunot ezerā divdesmitā gadsimta divdesmito gadu (dabīgo) ūdens līmeni, kas panākams izbūvējot ceļu (aizsargdambi) un meniķi, ūdens līmeņa regulēšanai Tāšu ezerā, uz Ālandes iztekas no ezera. Cita starpā, projekta dokumentācijā bija nosacījums, ka meniķi var sākt ekspluatēt (tas ir uzturēt ezerā paaugstinātu ūdens līmeni apmēram 18,5 m) tikai pie nosacījuma, ka ūdens līmenis ezerā netiek pacelts, līdz brīdim, kamēr netiek atrisināti meliorācijas pasākumi (tajā skaitā polderu sistēma ar sūkni) augšpus ezeram.

Pagājušā gadsimta deviņdesmito gadu sākumā meniķis un ceļš (dambis) tika izbūvēti, informācija par īstenoto būvdarbu realizācijas dokumentāciju (ierosinātājs, būvnieks, izbūves laiks) DA plāna izstrādes gaitā netika iegūta. Izbūvētās caurtekas-regulatora konstrukcija (atbilstoši 2016. gada projekta plānam) ar šandoru palīdzību ļauj uzturēt ūdens līmeni Tāšu ezerā līdz atzīmei 18,6m (LAS-2000,5). Šobrīd Tāšu ezerā, ja vien ir pietiekami ūdens resursi no ietekošajām ūdenstecēm, uzturētais ūdens līmenis ir ~18,00m (LAS-2000,5). Pie šāda ūdens līmeņa ezera ūdens spoguļa virsmas laukums ir ~78ha. Meniķis nav reģistrēts kā būve un to apsaimnieko (uztur ūdens līmeni ezerā) sabiedriskā organizācija “Tāšu ezers”.

Tāšu ezera un tam pieguļošā appludinātā teritorija, pie ūdens līmeņa 18,6 m (LAS-2000,5), kuru šobrīd pavasarī, kad ir palu ūdeņi, uzstādina ar esošo meniķi, ir aptuveni 188,4 hektāri. Šāda ūdens līmeņa uzturēšanas rezultātā tiek radīti pārlieka mitruma apstākļi augšpus ezeram esošajā teritorijā vairāk kā 200ha lielā platībā. Teritorija nav apsaimniekojama. Tā pat pavasara palu laikā atsevišķās reizēs tiek appludināta valsts autoceļa V1192 “Apriķi-Cīrava-Medze” brauktuve un tiek ietekmēts ceļa segas tehniskais stāvoklis.

Grobiņas novada pašvaldība, vienlaicīgi ar DA plāna izstrādi 2019.gadā veica Tāšu ezera hidroloģisko modelēšanu, lai novērtētu hidrotehniskos pasākumus, kas no 2020.gada būtu īstenojami tāda Tāšu ezera ūdens līmeņa noteikšanai, kura rezultātā:

* tiktu saglabāti eitrofa ezera, mitrāju un palieņu pļavu biotopi un tiem raksturīgo savvaļas augu un dzīvnieku sugu populācijas;
* saglabāts dabas liegums “Tāšu ezers” kā putniem nozīmīga vieta;
* saglabāts ezers kā makšķernieku iecienīta rekreācijas vieta;
* un vienlaicīgi, Tāšu ezera sateces baseinā un liegumam pieguļošajos īpašumos, nodrošināta lauksaimniecībā izmantojamo zemju izmantošana.

DA plāna izstrādes gaitā, vienlaicīgi ar dabas vērtību novērtējumu, izstrādē iesaistītie eksperti novērtēja Tāšu ezera sateces baseina hidroloģiskā režīma izmaiņu ietekmi uz dabas vērtībām DL “Tāšu ezers”.

### 1.1.5. Kultūrvēsturiskais raksturojums[[2]](#footnote-3)

Pašā DL teritorijā nav kultūrvēsturisku objektu, bet DL tiešā tuvumā, lieguma dienvidos, atrodas Tāšu muižas vēsturiskais centrs.

Tāšu muiža ir Grobiņas novada pašvaldības īpašums un tajā kopš 1998.gada darbojas biedrība "Tāšu muiža".

Rakstītajos avotos Telse pirmo reizi pieminēta 1253.gadā, bet Telses (Telsen) muiža 1501.gadā. No 18.gadsimta vietas latviskais nosaukums ir Tāšu muiža. Pašreizējais muižas centrālais objekts - kungu māja būvēta 1734. gadā. Celtnē saglabājušies vērtīgi baroka stila kamīni, akmens plātņu grīda hallē, parkets, sienu paneļi, 19.gs. sākuma ārdurvis, logi, kāpnes u.c. detaļas.

Bijušo muižas centru ieskauj vēsturiskie apstādījumi 10 ha platībā. No 2000.gada kompleksa ēkās tiek veikti konservācijas un restaurācijas darbi, ko veic nomnieki sadarbībā ar biedrību „Tāšu muiža”.

Aiz kungu mājas, dienvidu pusē, ārpus DL teritorijas, tiek veidots regulārs baroka stila dārzs, kurā tiek stādītas vēsturisko šķirņu ābeles. Blakus dārzam tiek atjaunots muižas parks ar dīķi romantisma stilā. Parkā ir lielu ošu grupas, kuras mijas ar ceriņu, sausseržu, zalkteņu krūmiem. Bijušais muižas centrs un apstādījumi ir valsts nozīmes kultūras piemineklis.

Valsts aizsargājamā kultūras pieminekļa statuss:

* Valsts nozīmes kultūras piemineklis (arhitektūra), aizsardzības Nr. 6426 "Tāšu muižas apbūves ansamblis"
* Valsts nozīmes kultūras piemineklis (arhitektūra), aizsardzības Nr. 6429 "Tāšu muižas parks"
* Valsts nozīmes kultūras piemineklis (arhitektūra), aizsardzības Nr.6427 "Tāšu muižas kungu māja"
* Valsts nozīmes kultūras piemineklis (māksla), aizsardzības Nr.3834 "Tāšu muižas kungu mājas portāls ar durvīm"
* Valsts nozīmes kultūras piemineklis (māksla), aizsardzības Nr.3836, 3837, 3838 - trīs kamīni Tāšu muižas kungu mājā
* Valsts nozīmes kultūras piemineklis (māksla), aizsardzības Nr.3839 "Tāšu muižas kungu mājas parkets"
* Valsts nozīmes kultūras piemineklis (māksla), aizsardzības Nr.3835 "Tāšu muižas kungu mājas interjera apdare"

Uz austrumiem no DL – pie mājām “Krasti” apmēram 150m no lieguma robežas ir valsts nozīmes arheoloģiskais piemineklis – “Krastiņu senkapi” (aizsardzības Nr. 1371).

### 1.1.6. Valsts un pašvaldības institūciju funkcijas un atbildība aizsargājamā teritorijā

DL „Tāšu ezers” atrodas Grobiņas novadā. DL pārvaldi īsteno vides aizsardzības un reģionālās attīstības ministra pakļautībā esošās DAP. Tās pienākums ir uzraudzīt DL “Tāšu ezers” DA plāna izstrādi un veicināt tā īstenošanu pēc apstiprināšanas.

DAP saskaņā ar tās nolikumu nodrošina informatīvo zīmju izvietošanu dabā aizsargājamo teritoriju ārējo robežu apzīmēšanai, kontrolē aizsargājamo teritoriju aizsardzību regulējošo normatīvo aktu ievērošanu, saskaņā ar dabas aizsardzību regulējošajiem normatīvajiem aktiem izsniedz un anulē atļaujas, kā arī aptur to darbību, sniedz atzinumus un saskaņojumus dabas aizsardzības jomā, u.c. funkcijas.

Teritoriju apsaimnieko zemes īpašnieki. Atbilstoši likumā “Par īpaši aizsargājamām dabas teritorijām” ietvertajam regulējumam zemes īpašnieka un lietotāja pienākums ir:

• nodrošināt aizsargājamo teritoriju aizsardzības un izmantošanas noteikumu ievērošanu un veikt attiecīgajās teritorijās aizsardzības un kopšanas pasākumus;

• ziņot aizsargājamās teritorijas pārvaldes institūcijai vai pašvaldībai par esošajām vai iespējamām izmaiņām dabas veidojumos, kā arī aizsardzības un izmantošanas noteikumu pārkāpumiem.

Teritorijas atļauto izmantošanu nosaka vietējās pašvaldības teritorijas plānojums.

Meža apsaimniekošanas un izmantošanas normatīvo aktu ievērošanu teritorijā kontrolē Valsts meža dienesta reģionālā virsmežniecība.

Kontroli dabas lieguma aizsardzības un apsaimniekošanas jomā veic DAP, savukārt attiecībā uz vides piesārņojumu un būvniecību - VVD.

Valsts kultūras un vēstures pieminekļu aizsardzību veic Nacionālā kultūras mantojuma pārvalde.

LAD reģionālās lauksaimniecības pārvalde uzrauga normatīvo aktu ievērošanu lauksaimniecības nozarē un pilda ar lauksaimniecību un lauku atbalsta politikas īstenošanu saistītas funkcijas.

Autoceļu uzturēšanu pie lieguma robežām veic pašvaldība.

Atbilstoši likuma “Par īpaši aizsargājamām dabas teritorijām” 26. pantam vietējās pašvaldības var finansēt un veikt savā administratīvajā teritorijā esošo aizsargājamo teritoriju apsaimniekošanu. Nepieciešamo saimniecisko pasākumu veikšanai aizsargājamās teritorijās likumā noteiktajā kārtībā var izveidot biedrības un nodibinājumus. Biedrības, nodibinājumi un pašvaldības par plānotajiem apsaimniekošanas pasākumiem informē DAP.

## 1.2. Normatīvo aktu normas, kas attiecas uz DL “Tāšu ezers”

*Starptautiskās un ES noteiktās saistības*

ANO 1992. gada 5. jūnija **Riodežaneiro konvencija „Par bioloģisko daudzveidību”**, kurai Latvija pievienojās ar Latvijas Republikas Saeimas (turpmāk – Saeima) 1995. gada 31. augustā pieņemtu likumu „Par 1992. gada 5. jūnija Riodežaneiro konvenciju par bioloģisko daudzveidību”, kas stājās spēkā 1995. gada 8. septembrī. Konvencijas „Par bioloģisko daudzveidību”, kurai Latvija pievienojās ar likumu „Par 1992.gada 5.jūnija Riodežaneiro konvenciju par bioloģisko daudzveidību”, regulējuma mērķis ir bioloģiskās daudzveidības saglabāšana un dzīvās dabas ilgtspējīga izmantošana.

Eiropas Padomes 1979. gada 16. septembra **Bernes konvencija „Par Eiropas dzīvās dabas un dabisko dzīvotņu aizsardzību”** (tekstā – Bernes konvencija), kurai Latvija pievienojās ar Saeimas pieņemtu likumu „Par 1979. gada Bernes konvenciju par Eiropas dzīvās dabas un dabisko dzīvotņu saglabāšanu”, kas stājās spēkā 1997. gada 3. janvārī. Šīs konvencijas mērķis ir aizsargāt savvaļas floru un faunu un to dabiskās dzīvotnes, īpaši tās sugas un dzīvotnes, kuru aizsardzībai nepieciešama vairāku valstu sadarbība, kā arī veicināt šādu sadarbību. Īpaša vērība pievērsta apdraudētajām un izzūdošajām sugām, tai skaitā apdraudētajām un izzūdošajām migrējošajām sugām.

Eiropas Padomes 2000. gada 20. oktobra **Eiropas ainavu konvencija**, kurai Latvija pievienojās ar Saeimas pieņemtu likumu „Par Eiropas ainavu konvenciju”, kas stājās spēkā 2007. gada 19. aprīlī. Eiropas ainavu konvencijas dalībvalstis apstiprina, ka Eiropas ainavu kvalitāte un daudzveidība ir kopīgs resurss un ka jāsadarbojas, lai tās aizsargātu un pārvaldītu, kā arī veiktu plānošanu, vēloties īstenot jaunu instrumentu, kas īpaši domāts Eiropas visu ainavu aizsardzībai, pārvaldībai un plānošanai.

ANO 1998. gada 25. jūnija **Konvencija par pieeju informācijai, sabiedrības dalību lēmumu pieņemšanā un iespēju vērsties tiesu iestādēs saistībā ar vides jautājumiem jeb Orhūsas konvencija**, kurai Latvija pievienojās ar Saeimas pieņemtu likumu „Par 1998. gada 25. jūnija Orhūsas konvenciju par pieeju informācijai, sabiedrības dalību lēmumu pieņemšanā un iespēju vērsties tiesu iestādēs saistībā ar vides jautājumiem”, kas stājās spēkā 2002. gada 26. aprīlī. Konvencijas prasības attiecas uz Orhūsas konvencijas dalībvalstu saistībām veicināt sabiedrības informēšanu, piekļuvi vides informācijai, veicināt sabiedrības iesaisti lēmumu pieņemšanā un veicināt tiesību piekļuvei tiesu iestādēm vides jautājumos īstenošanu.

ANO 1979. gada 23. jūnija **Konvencija par migrējošo savvaļas dzīvnieku sugu aizsardzību jeb Bonnas konvencija** nosaka apdraudētās migrējošās sugas, migrējošās sugas, kuram ir nelabvēlīgs aizsardzības statuss, kā arī principus, kas jāņem vērā, īstenojot minēto sugu aizsardzības pasākumus.

1991. gada 4. decembra **Līgums par sikspārņu aizsardzību Eiropā** (starptautiskās saistības ienestas Latvijas tiesību sistēmā ar MK 2003. gada 7. janvāra noteikumiem Nr. 10 „Noteikumi par līgumu par sikspārņu aizsardzību Eiropā”). Līgums izriet no ANO 1979. gada 23. jūnija **Konvencijas par migrējošo savvaļas dzīvnieku sugu aizsardzību jeb Bonnas konvencijas** un nosaka sikspārņu aizsardzības principus.

**Eiropas Parlamenta un Padomes 2009. gada 30. novembra Direktīva 2009/147/EK  par savvaļas putnu aizsardzību (tekstā – Putnu direktīva)**. Direktīva izdota, lai saglabātu migrējošo sugu populācijas tādā līmenī, kas atbilst īpašajām ekoloģiskajām, zinātniskajām un kultūras prasībām, tai pašā laikā ņemot vērā ekonomiskās un rekreācijas vajadzības, vai lai regulētu šo sugu populāciju lielumu atbilstību šim līmenim.

**Padomes 1992. gada 21. maija Direktīvas 92/43/EEK par dabisko dzīvotņu, savvaļas faunas un floras aizsardzību (tekstā – Biotopu direktīva)** mērķis ir veicināt bioloģiskās daudzveidības saglabāšanos, veicot dabisko biotopu un faunas un floras aizsardzību. Tā noteic, ka programmas *Natura 2000* ietvaros jāizveido Vienotais Eiropas ekoloģiskais tīkls, kas aptver ĪADT. Šim tīklam jānodrošina dabisko biotopu tipu un attiecīgo sugu biotopu saglabāšanu, vai, kur tas nepieciešams, labvēlīgā aizsardzības statusa atjaunošanu to dabiskās izplatības areāla robežās.

**Eiropas Parlamenta un Padomes 2000. gada 23. oktobra Direktīva2000/60/EK, ar ko izveido sistēmu Kopienas (šobrīd – ES)** **rīcībai ūdens resursu politikas jomā,** mērķis ir aizsargāt un uzlabot virszemes un pazemes ūdeņu ekosistēmu stāvokli un veicināt ilgtspējīgu ūdeņu lietošanu, ieviešot integrētu upju baseinu apsaimniekošanas procesu.

*Latvijas normatīvais regulējums un pašvaldības attīstības plānošanas dokumenti*

**Vides politikas pamatnostādnes** **2014. ‐2020. gadam** apstiprinātas ar MK 2014. gada 26. martarīkojumu Nr. 130 (prot. Nr. 17., 31. §), lai sasniegtu virsmērķi - nodrošināt iedzīvotājiem iespēju dzīvot tīrā un sakārtotā vidē, īstenojot uz ilgtspējīgu attīstību veiktas darbības, saglabājot vides kvalitāti un bioloģisko daudzveidību, nodrošinot dabas resursu ilgtspējīgu izmantošanu, kā arī sabiedrības līdzdalību lēmumu pieņemšanā un informētību par vides stāvokli.

**Vides aizsardzības likums** nosaka resursu ilgtspējīgu izmantošanu, valsts pārvaldes institūciju un pašvaldību institūciju kompetenci vides aizsardzībā un dabas resursu izmantošanā, Latvijas Republikas iedzīvotāju tiesības uz kvalitatīvu dzīves vidi, Latvijas Republikas iedzīvotāju pienākumus vides aizsardzībā un dabas resursu izmantošanā, sabiedrības tiesības saņemt vides informāciju un piedalīties ar vides aizsardzību saistītu lēmumu pieņemšanā. Vides aizsardzības likums nosaka valsts kontroli vides jomā, atbildību par nodarīto kaitējumu, kas nodarīts ĪADT, mikroliegumiem, aizsargājamām sugām un biotopiem, ūdeņiem, augsnei un zemes dzīlēm. Tāpat likums noteic, ka vides valsts kontroli (tajā skaitā valsts nozīmes ĪADT, īpaši aizsargājamo sugu un biotopu, mikroliegumu apsaimniekošanu un aizsardzību, kā arī paredzēto darbību veikšanas nosacījumu vai tehnisko noteikumu ievērošana atbilstoši normatīvajiem aktiem, kas reglamentē ietekmes uz vidi novērtējumu) veic VVD un DAP valsts vides inspektori.

Likums “**Par īpaši aizsargājamām dabas teritorijām”** definē ĪADT kategorijas un nosaka nepieciešamību tām izstrādāt DA plānus, individuālos aizsardzības un izmantošanas noteikumus. Likuma 18. panta ceturtā daļa paredz prasību, ka aizsargājamās teritorijas individuālos aizsardzības un izmantošanas noteikumus, kā arī valsts un reģionālās attīstības plānošanas dokumentus izstrādā un aizsargājamo teritoriju apsaimnieko, ievērojot plānu, un plānam ir ieteikuma raksturs. Likuma pielikumā uzskaitītas Eiropas nozīmes aizsargājamās dabas teritorijas (*Natura 2000*). DL „Tāšu ezers” ir B tipa teritorija, kas noteikta īpaši aizsargājamo sugu un īpaši aizsargājamo biotopu aizsardzībai. Teritorijas kods ir LV0527300.

**Aizsargjoslu likums** nosaka aizsargjoslu veidus un funkcijas, izveidošanas, grozīšanas un likvidēšanas pamatprincipus, uzturēšanas un stāvokļa kārtības kontroli, kā arī saimnieciskās darbības aprobežojumus aizsargjoslās. Likums cita starpā nosaka arī dažādus aprobežojumus ūdenstilpju un ūdensteču aizsargjoslās, kā arī ūdenstilpju un ūdensteču aizsargjoslu platumu atkarībā no to izmēriem.

**Sugu un biotopu aizsardzības likums** regulē sugu un biotopu aizsardzību, apsaimniekošanu un uzraudzību, veicina populāciju un biotopu saglabāšanu, kā arī regulē īpaši aizsargājamo sugu un biotopu noteikšanas kārtību. Likums nosaka valsts pārvaldes un institūciju kompetenci un zemes īpašnieku un pastāvīgo lietotāju pienākumus un tiesības sugu un biotopu aizsardzībā, kā arī nepieciešamību veikt sugu un biotopu monitoringu.

Likums “**Par kompensāciju par saimnieciskās darbības ierobežojumiem aizsargājamās teritorijās”** paredz nosacījumus, ar kuriem piešķirama kompensācija par saimnieciskās darbības ierobežojumiem valsts un pašvaldību izveidotajās ĪADT un mikroliegumos, un kuri izriet no aizsargājamo teritoriju aizsardzības prasībām, kā arī kompensācijas piešķiršanas kārtību.

Likums “**Par ietekmes uz vidi novērtējumu”** nosaka darbības un objektus, kuriem ir nepieciešams ietekmes uz vidi novērtējums un darbības, kurām ir nepieciešams sākotnējais ietekmes uz vidi novērtējums, kā arī nosaka plānošanas dokumentus, kuriem nepieciešams stratēģiskais ietekmes uz vidi novērtējums. Likuma 41.pants paredz, ka kompetentā institūcija var pieņemt lēmumu par ietekmes novērtējumu uz Eiropas nozīmes aizsargājamo dabas teritoriju arī darbībām, kuras nav iekļautas likuma 1. un 2. pielikumā. Novērtējums jāveic saskaņā ar atsevišķi noteiktu kārtību. Likums piemērojams darbībām, kā arī izstrādes procesā esošiem plānošanas dokumentiem, kuros paredzētas darbības, kas var būtiski ietekmēt Eiropas nozīmes aizsargājamo dabas teritoriju (*Natura 2000*), izņemot plānošanas dokumentus, kuri nosaka dabas aizsardzības un apsaimniekošanas prasības un pasākumus attiecībā uz šīm teritorijām.

Likuma “**Par piesārņojumu”** mērķis ir novērst vai mazināt piesārņojuma dēļ cilvēku veselībai, videi un īpašumam nodarīto kaitējumu, kā arī novērst vai samazināt piesārņojošo darbību radīto kaitējumu, noteikt kārtību piesārņoto un potenciāli piesārņoto vielu reģistrācijai un sanācijai, novērst vai samazināt vides trokšņa ietekmi uz cilvēkiem, samazināt siltumnīcefekta gāzu emisijas un noteikt sabiedrības tiesības piedalīties lēmumu pieņemšanā attiecībā uz piesārņojošo darbību atļauju izsniegšanu. Likums definē terminu – īpaši jutīgas teritorijas kāteritorijas, kur piesārņojums var pastiprināti ietekmēt cilvēku veselību vai vidi un tās bioloģisko daudzveidību, vai teritorijas, kuras ir īpaši jutīgas pret piesārņojuma radīto slodzi.

**Ūdens apsaimniekošanas likums** nosaka mērķus, kas ietver tādas virszemes un pazemes ūdeņu aizsardzības sistēmas izveidošanu, kas: veicina ilgtspējīgu un racionālu ūdens resursu lietošanu, nodrošinot to ilgtermiņa aizsardzību un iedzīvotāju pietiekamu apgādi ar labas kvalitātes virszemes un pazemes ūdeni; novērš ūdens un no ūdens tieši atkarīgo sauszemes ekosistēmu un mitrāju stāvokļa pasliktināšanos, aizsargā šīs ekosistēmas un uzlabo to stāvokli. Likumā tiek definēts termins: virszemes ūdensobjekts, kas ir nodalīts un nozīmīgs virszemes ūdens hidrogrāfiskā tīkla elements: ūdenstece (upe, strauts, kanāls vai to daļa), ūdenstilpe (ezers, dīķis, ūdenskrātuve vai to daļa), kā arī pārejas ūdeņi vai piekrastes ūdeņu posms.

**Tūrisma likums** nosaka mērķi radīt tiesisku pamatu tūrisma nozares attīstībai Latvijā, noteikt kārtību, kādā valsts pārvaldes iestādes, pašvaldības un uzņēmumi (uzņēmējsabiedrības) darbojas tūrisma jomā, un aizsargāt tūristu intereses; likums definē dabas tūrismu. Likuma 3.panta ceturtajā un 10.daļā ir noteikts, ka vieni no tūrisma nozares galvenajiem uzdevumiem ir veicināt kultūrvēsturiskā un dabas mantojuma saglabāšanu un racionālu izmantošanu, kā arī nodrošināt kultūras un dabas tūrisma attīstību. Turklāt ir jānodrošina tūrisma harmoniska attīstība atbilstoši dabas un kultūras vides aizsardzībai tā, lai tūrisms nenonāktu pretrunā ar dabas un kultūras vides aizsardzību.

**Teritorijas attīstības plānošanas likums** nosaka mērķi panākt, ka teritorijas attīstība tiek plānota tā, lai varētu paaugstināt dzīves vides kvalitāti, ilgtspējīgi, efektīvi un racionāli izmantot teritoriju un citus resursus, kā arī mērķtiecīgi un līdzsvaroti attīstīt ekonomiku.

**Latvijas Republikas Civillikums** – trešā daļa (Lietu tiesības), trešā nodaļa (Īpašums), piektā apakšnodaļa (Īpašuma aprobežojumi), III. Īpašuma lietošanas tiesības aprobežojumi. 1082.pants nosaka: „Īpašuma lietošanas tiesības aprobežojumu noteic vai nu likums, vai tiesas lēmums, vai arī privāta griba ar testamentu vai līgumu, un šis aprobežojums var attiekties kā uz dažu lietu tiesību piešķiršanu citām personām, tā arī uz to, ka īpašniekam jāatturas no zināmām lietošanas tiesībām, vai arī jāpacieš, ka tās izlieto citi.”

Likums “**Par pašvaldībām”** reglamentē Latvijas pašvaldību darbības vispārīgos noteikumus un ekonomisko pamatu, pašvaldību kompetenci, domes un tās institūciju, kā arī domes priekšsēdētāja tiesības un pienākumus, pašvaldību attiecības ar Ministru kabinetu un ministrijām, kā arī pašvaldību savstarpējo attiecību vispārīgos noteikumus. Likuma 14.pantā ir noteikts, ka pašvaldībām likumā noteiktajā kārtībā ir pienākums izstrādāt pašvaldības teritorijas attīstības programmu un teritorijas plānojumu, nodrošināt teritorijas attīstības programmas realizāciju un teritorijas plānojuma administratīvo pārraudzību. Savukārt saskaņā ar šā normatīvā akta 15. panta pirmās daļas 3. punktu pašvaldībai ir piešķirta autonomā funkcija noteikt kārtību, kādā izmantojami publiskā lietošanā esošie meži un ūdeņi, ja likumos nav noteikts citādi, bet šā normatīvā akta 15. panta pirmās daļas 13. punktā ir noteikts, ka pašvaldības funkcija ir noteikt zemes izmantošanas un apbūves kārtību atbilstoši pašvaldības teritoriālajam plānojumam. Teritorijas atļauto izmantošanu papildus regulē Grobiņas novada pašvaldības normatīvie akti. Plašāk par teritorijas plānojuma risinājumiem skatīt 1.1.2.sadaļā. Teritorijas plānojuma prasības teritorijas izmantošanai.

**Zemes ierīcības likums** nosaka uzdevumu aizsargāt zemes lietotāju tiesības un regulēt zemes lietošanas un zemes ierīcības pamatnoteikumus.

Likums “**Par nekustamā īpašuma nodokli”** nosaka nodokļu aprēķināšanas un maksāšanas kārtību, nodokļu atvieglojumus. Likuma 1.panta 2.daļa nosaka, ka ar nekustamā īpašuma nodokli neapliek zemi ĪADT, kurās ar likumu aizliegta saimnieciskā darbība, un šajās teritorijās esošās dabas aizsardzībai izmantojamās ēkas un inženierbūves saskaņā ar MK apstiprināto sarakstu. DL nav iekļauts šajā sarakstā, jo tajā saimnieciskās darbība nav pilnībā aizliegta. Visbiežāk šādi nodokļu atvieglojumi tiek noteikti dabas teritorijām, kurās ir noteiktas stingrā režīma un regulējamā režīma zonās, kurās saimnieciskā darbība ir pilnībā ierobežota.

MK 2007. gada 24. aprīļa noteikumi Nr.281 „**Noteikumi par preventīvajiem un sanācijas pasākumiem un kārtību, kādā novērtējams kaitējums videi un aprēķināmas preventīvo, neatliekamo un sanācijas pasākumu izmaksas**” nosaka zaudējumu atlīdzināšanas kārtību, atlīdzības lielumu un sugu sarakstu, par kuru iznīcināšanu jāatlīdzina zaudējumi. Ja DL teritorijā tiktu nodarīti kādi būtiski kaitējumi videi tiktu piemērotas šajos noteikumos iekļautās prasības. Atbilstoši noteikumu 12.punktam attiecībā uz kaitējumu videi novērtē: kaitējumu ĪADT, mikroliegumiem, kaitējumu īpaši aizsargājamām sugām vai biotopiem, kā arī kaitējumu ūdeņiem (virszemes vai pazemes ūdeņi), kaitējumu zivju resursiem saskaņā ar zivsaimniecisko ekspertīzi un kaitējumu virszemes ūdensobjekta ekoloģiskajai vai ķīmiskajai kvalitātei.

MK 2007. gada 27. marta noteikumi Nr.213 „**Noteikumi par kritērijiem, kurus izmanto, novērtējot īpaši aizsargājamām sugām vai īpaši aizsargājamiem biotopiem nodarītā kaitējuma ietekmes būtiskumu**” nosaka kritērijus, kurus izmanto, novērtējot īpaši aizsargājamām sugām vai īpaši aizsargājamiem biotopiem nodarītā kaitējuma ietekmes būtiskumu salīdzinājumā ar pamatstāvokli. Viens no kritērijiem, kurš tiek piemērots ietekmes būtiskuma novērtēšanā ir kaitējuma skarto atsevišķo sugas indivīdu nozīme attiecīgās sugas (arī biotopa) saglabāšanā un dabiskā izplatībā, sugas jutību un sastopamības biežumu (to novērtē vietējās pašvaldības, valsts, Eiropas Savienībā ietilpstošā boreālā (ziemeļu) reģiona un ES līmenī.

MK 1999. gada 15. jūnija noteikumi Nr.212 „**Noteikumi par dabas liegumiem**" nosaka DL robežas un teritoriju aizsardzības statusu. Šo MK noteikumu 111.pielikumā sniegta DL „Tāšu ezers” robežu shēma, robežpunktu koordinātes un apraksts.

MK 2010. gada 16. marta noteikumi Nr.264 „**Īpaši aizsargājamo dabas teritoriju vispārējie aizsardzības un izmantošanas noteikumi**” nosaka ĪADT aizsardzības un izmantošanas kārtību, pieļaujamo un aizliegto darbību veidus tajā.

MK 2007. gada 9. oktobra noteikumi Nr.686 „**Noteikumi par īpaši aizsargājamās dabas teritorijas dabas aizsardzības plāna saturu un izstrādes kārtību**” nosaka, kādai informācijai jābūt ietvertai ĪADT DA plānā, un kāda ir DA plāna izstrādes kārtība.

MK 2002. gada 28. maija noteikumi Nr.199 „**Eiropas nozīmes aizsargājamo dabas teritoriju (*Natura 2000*) izveidošanas kritēriji Latvijā**” nosaka kritērijus, kas piemērojami Eiropas nozīmes aizsargājamo dabas teritoriju (tajā skaitā DL teritorijas) izveidošanai Latvijā.

MK 2006. gada 18. jūlija noteikumi Nr.594 „**Noteikumi par kritērijiem, pēc kuriem nosakāmi kompensējošie pasākumi Eiropas nozīmes aizsargājamo dabas teritoriju (*Natura 2000*) tīklam, to piemērošanas kārtību un prasībām ilgtermiņa monitoringa plāna izstrādei un ieviešanai**” nosaka kompensējošo pasākumu veikšanas kārtību, ja paredzētā darbība negatīvi ietekmēs *Natura 2000* teritorijā esošas sugas vai biotopus, un šo kompensējošo pasākumu rezultātu monitoringa kārtību. Šādu noteikumu piemērošanas nepieciešamība rastos gadījumā, ja, piemēram, dabas liegumā tiku plānota darbība, kas varētu negatīvi ietekmēt kādu no tajā esošajām dabas vērtībām (sugu vai biotopu). Šādā gadījumā tiktu piemēroti noteikumos minētie kritēriji par kompensējošajiem pasākumiem.

MK 2000.gada 14.novembra noteikumi Nr.396 „**Noteikumi par īpaši aizsargājamo sugu un ierobežoti izmantojamo īpaši aizsargājamo sugu sarakstu**” uzskaita Latvijā aizsargājamās (1.pielikums) vai ierobežoti izmantojamās (2. pielikums) sugas. No šajos noteikumos minētajām sugām, DL “Tāšu ezers” sastopamas 29 sugas.

MK 2006. gada 21. februāra noteikumi Nr.153 „**Par Latvijā sastopamo Eiropas Savienības prioritāro sugu un biotopu sarakstu**” nosaka Latvijā sastopamo ES prioritāro sugu un biotopu sarakstu. No šajos noteikumos minētajiem prioritārajiem biotopiem, DL “Tāšu ezers” teritorijā sastopami divi biotopi - 6270\*, sugām bagātas ganības un ganītas pļavas un ļoti nelielā platībā 91E0\*, aluviāli krastmalu un palieņu meži.

MK 2009. gada 15. septembra noteikumi Nr.1055 „**Noteikumi par to Eiropas Kopienā nozīmīgu dzīvnieku un augu sugu sarakstu, kurām nepieciešama aizsardzība, un to dzīvnieku un augu sugu indivīdu sarakstu, kuru ieguvei savvaļā var piemērot ierobežotas izmantošanas nosacījumus**” nosaka to Eiropas Kopienā (šobrīd –ES) nozīmīgu dzīvnieku un augu sugu sarakstu, kurām nepieciešama aizsardzība (1. pielikums), un to Eiropas Kopienā (ES) nozīmīgu dzīvnieku un augu sugu indivīdu sarakstu, kuru ieguvei savvaļā var piemērot ierobežotas izmantošanas nosacījumus (2.pielikums). Noteikumu 1.pielikuma sugas DL “Tāšu ezers” nav sastopamas, savukārt DL “Tāšu ezers” konstatētas četras 2.pielikuma sugas.

MK 2017. gada 20. jūnija noteikumi Nr.350 „**Par īpaši aizsargājamo biotopu veidu sarakstu**” nosaka biotopu sarakstu, kurā iekļauti apdraudēti vai reti biotopi. No noteikumos iekļautajiem biotopu veidiem DL “Tāšu ezers” konstatēti pieci biotopi.

MK 2016. gada 7. jūnija noteikumi Nr.353 „**Kārtība, kādā zemes īpašniekiem vai lietotājiem nosakāmi to zaudējumu apmēri, kas saistīti ar īpaši aizsargājamo nemedījamo sugu un migrējošo sugu dzīvnieku nodarītajiem būtiskiem postījumiem, un minimālās aizsardzības pasākumu prasības postījumu novēršanai**” nosaka kārtību, kādā zemes lietotājiem nosakāmi to zaudējumu apmēri, kas saistīti ar īpaši aizsargājamo nemedījamo sugu un migrējošo sugu dzīvnieku nodarītajiem būtiskiem postījumiem.

MK 2011. gada 19. aprīļa noteikumi Nr.300 „**Kārtība, kādā novērtējama ietekme uz Eiropas nozīmes īpaši aizsargājamo dabas teritoriju (*Natura 2000*)**” nosaka, kā novērtējama to paredzēto darbību ietekme uz Eiropas nozīmes ĪADT (*Natura 2000*), kuru īstenošanai nav jāveic ietekmes uz vidi novērtējums.

MK 2004. gada 23. marta noteikumi Nr.157 „**Kārtība, kādā veicams ietekmes uz vidi stratēģiskais novērtējums**” nosaka kārtību, kādā veicams ietekmes uz vidi stratēģiskais novērtējums, kā arī plānošanas dokumentu veidus, kuriem veicams ietekmes uz vidi stratēģiskais novērtējums. Noteikumi nosaka vides pārskatā iekļaujamās prasības, tajā skaitā, ar plānošanas dokumentu saistītās vides problēmas, īpaši tās, kuras attiecas uz jebkurām vides aizsardzībai būtiskām teritorijām, arī uz ĪADT, mitrājiem, mikroliegumiem, īpaši aizsargājamām sugām, to dzīvotnēm.

MK 2015.gada 13.janvāra noteikumi Nr.18 „**Kārtība, kādā novērtē paredzētās darbības ietekmi uz vidi un akceptē paredzēto darbību**” nosaka kārtību, kādā veicams ietekmes uz vidi novērtējums. Ja darbība, kurai nepieciešams veikt ietekmes uz vidi novērtējumu tiktu plānota DL teritorijā vai šī darbība to varētu netieši ietekmēt, tad šādu informācija būtu jānorāda attiecīgajā iesniegumā.

MK 2015. gada 27. janvāra noteikumi Nr.30 „**Kārtība, kādā Valsts vides dienests izdod tehniskos noteikumus paredzētajai darbībai**” nosaka paredzētās darbības, kurām nav nepieciešams ietekmes uz vidi novērtējums, bet kuru veikšanai ir nepieciešami tehniskie noteikumi, kā arī šo tehnisko noteikumu saturu, pieprasīšanas, sagatavošanas un izdošanas kārtību. Tehniskajos noteikumos tiek noteiktas vides aizsardzības prasības paredzētajai darbībai tās norises vietā, tajā skaitā norāde par atrašanos ĪADT, ietekme uz īpaši aizsargājamām dabas teritorijām, mikroliegumiem, īpaši aizsargājamām sugām un īpaši aizsargājamiem biotopiem, īpašu uzmanību pievēršot: ūdenstecēm, ūdenstilpēm (tai skaitā ūdenstecēm un ūdenstilpēm, kas noteiktas normatīvajos aktos par riska ūdensobjektiem), kā arī prasībām, kas attiecībā uz attīrīšanas iekārtu projektēšanu, būvniecību un ekspluatāciju noteiktas normatīvajos aktos par piesārņojošo vielu emisiju ūdenī, vides un dabas resursu aizsardzības aizsargjoslās un īpaši aizsargājamiem meža iecirkņiem, kā arī ģeoloģiskajiem procesiem.

MK 2012. gada 18. decembra noteikumi Nr.935 „**Noteikumi par koku ciršanu mežā**” nosaka koku ciršanas kārtību mežā, kā arī dabas aizsardzības prasības koku ciršanai. Šajos noteikumos ir noteikta specifiska ainavu ciršu plānošanas metodika, kuru var iekļaut DA plānā.

MK 2012. gada 18. decembra noteikumi Nr.936 „**Dabas aizsardzības noteikumi meža apsaimniekošanā**” nosaka vispārējās dabas aizsardzības prasības meža apsaimniekošanā, aprobežojumus aizsargjoslās ap purviem, bioloģiski nozīmīgu meža struktūras elementu noteikšanas un saglabāšanas nosacījumus, kā arī saimnieciskās darbības ierobežojumus dzīvnieku vairošanās sezonas laikā.

MK 2004. gada 19. oktobra noteikumi Nr.858 „**Noteikumi par virszemes ūdensobjektu tipu raksturojumu, klasifikāciju, kvalitātes kritērijiem un antropogēno slodžu noteikšanas kārtību**” nosaka virszemes ūdensobjektu tipu raksturojumu un virszemes ūdensobjektu klasifikāciju, antropogēnās slodzes noteikšanas kārtību, prioritārās vielas un to emisijas ierobežošanas kārtību, kā arī virszemes ūdeņu ekoloģiskās un ķīmiskās kvalitātes kritērijus. Atbilstoši šiem noteikumiem Tāšu pieder pie pirmā ezeru tipa - ļoti sekls dzidrūdens ezers ar augstu ūdens cietību, šī tipa ezeru raksturlielumi: tie ir ļoti sekli ezeri ar vidējo dziļumu <2m, tie ir cietūdens ezeri (ūdens cietība >165mkS/cm) un tie ir oligohumozi (krāsainība<80 Pt-Co).

MK 2002. gada 22. janvāra noteikumi Nr.34 „**Par piesārņojošo vielu emisiju ūdenī**” nosaka emisijas robežvērtības un aizliegumus piesārņojošo vielu emisijai ūdenī.

MK 2002. gada 12. marta noteikumi Nr.118 „**Noteikumi par virszemes un pazemes ūdeņu kvalitāti**” nosaka kvalitātes normatīvus virszemes un pazemes ūdeņiem, ka arī prioritāros zivju ūdeņus, kuros nepieciešams veikt ūdeņu aizsardzību vai kvalitātes uzlabošanas pasākumus, lai nodrošinātu zivju populācijām labvēlīgus apstākļus. Saskaņā ar minētajiem noteikumiem Tāšu ezers nav iekļauts prioritāro zivju ūdeņu sarakstā.

MK 2015. gada 22. decembra noteikumi Nr.800 „**Makšķerēšanas, vēžošanas un zemūdens medību noteikumi**” nosaka kārtību, kādā fiziskās personas Latvijas Republikas ūdeņos var nodarboties ar amatierzveju – makšķerēšanu un zemūdens medībām, zivju (vēžu un citu ūdens bezmugurkaulnieku) ieguvi ar šajos noteikumos atļautiem makšķerēšanas, zemūdens medību un vēžošanas rīkiem.

MK 2015. gada 7. aprīļa noteikumi Nr.171 „**Noteikumi par valsts un Eiropas Savienības atbalsta piešķiršanu, administrēšanu un uzraudzību vides, klimata un lauku ainavas uzlabošanai 2014.–2020.gada plānošanas periodā**” nosaka kārtību, kādā piešķir, administrē un uzrauga valsts un ES lauku attīstības platībatkarīgo atbalstu lauku attīstībai – vides, klimata un lauku ainavas uzlabošanas pasākumiem. Viens no pasākumiem, kam tiek piešķirts atbalsts, ir „Bioloģiskās daudzveidības uzturēšana zālājos”. Atbilstoši noteikumiem tiek noteikts atbalsta apmērs par vienu hektāru atbalsttiesīgās platības, kas tiek iedalītas piecās dažādās vērību kategorijās. Noteikumu 2.6. sadaļā noteikta atbalsta piešķiršanas kārtība aktivitātē „Kompensācijas maksājums par *Natura 2000* meža teritorijām”.

MK 2010.gada 20.aprīļa noteikumi Nr.406 “**Virszemes ūdensobjektu aizsargjoslu noteikšanas metodika**” regulē virszemes ūdensobjektu aizsargjoslu noteikšanas kārtību, apzīmēšanu dabā, vides aizsardzības prasības aizsargjoslās.

MK 2014. gada 14. oktobra noteikumi Nr.628 „**Noteikumi par pašvaldību teritorijas attīstības plānošanas dokumentiem**” cita starpā nosaka novada vai republikas pilsētas pašvaldības vietējā līmeņa teritorijas attīstības plānošanas dokumentu – ilgtspējīgas attīstības stratēģijas, attīstības programmas, teritorijas plānojuma, lokālplānojuma un to grozījumu, detālplānojuma un tematiskā plānojuma – saturu un to izstrādes kārtību.

MK 2013. gada 30. aprīļa noteikumi Nr.240 „**Vispārīgie teritorijas plānošanas izmantošanas un apbūves noteikumi**” nosaka vispārīgās prasības vietējā līmeņa teritorijas attīstības plānošanai, teritorijas izmantošanai un apbūvei, kā arī teritorijas izmantošanas veidu klasifikāciju.

MK 2010. gada 3. augusta noteikumi Nr.714 “**Meliorācijas sistēmas ekspluatācijas un uzturēšanas noteikumi**” nosaka prasības, kas zemes īpašniekam vai tiesiskajam valdītājam jāievēro meliorācijas sistēmas izmantošanā, kopšanā un saglabāšanā. Noteikumos noteiktās prasības jāievēro DL izbūvēto un noteikto meliorācijas sistēmu uzturēšanā.

**Grobiņas novada ilgtspējīgas attīstības stratēģija 2014.-2030.gadam** apstiprināta ar Grobiņas novada domes 2013. gada 26. septembra lēmumu “Par Grobiņas novada ilgtspējīgas attīstības stratēģijas 2014.-2030.gadam apstiprināšanu” (prot. Nr. 20.,22.§). Stratēģijā noteikta īpašo mērķu telpu struktūra, atbilstoši tai DL “Tāšu ezers” atrodas vizuāli nozīmīgā areālā.

**Grobiņas attīstības programma 2019.-2025.gadam** apstiprināta ar Grobiņas novada domes 2019. gada 28. marta lēmumu “Par Grobiņas novada attīstības programmas 2019. – 2025.gadam gala redakcijas apstiprināšanu” (prot. Nr. 4., 1.§). Attīstības programmā noteikti Grobiņas novada stratēģiskie mērķi, to skaitā - Ilgtspējīgi un daudzveidīgi izmantoti dabas un kultūrvēsturiskie resursi ar augstu pievienoto vērtību.

**Grobiņas novada teritorijas plānojums 2014.-2025.gadam** apstiprināts ar Grobiņas novada domes 2013. gada19. novembra lēmumu “Par Grobiņas novada teritorijas plānojuma 2014. -2025. gadam apstiprināšanu” (prot. Nr. 25., 1.§). Teritorijas plānojums nosaka Grobiņas novada administratīvās teritorijas funkcionālo zonējumu un izmantošanas un apbūves notgeikumus.

# 2. daļa. Īss aizsargājamās teritorijas fiziski ģeogrāfisko raksturojums

## 2.1. Klimats

Nodaļa sagatavota, izmantojot LVĢMC informācijas sistēmas datus no stacijas “Liepāja piekraste” <https://www.meteo.lv/meteorologija-datu-pieejamiba/?iBy=station&nid=462&pMonitoringType=METEOROLOGY&iStation=30099>; Eiropas sociālā fonda projekta „Grobiņas novada ilgtermiņa attīstības plānošanas kapacitātes stiprināšana” (projekta nr. 1DP/1.5.3.2.0/10/APIA/VRAA/093/021) un Grobiņas novada teritorijas plānojuma (2014.-2025.gadam) paskaidrojuma raksta informāciju.

Teritorijas atrašanās 10-12 km no Baltijas jūras krasta nosaka teritorijas klimatisko apstākļu fonu. Te valda piejūras klimats – mitrs, ar salīdzinoši siltu ziemu un vēsu vasaru. Vidēji 179 dienas gadā šo vietu šķērso atmosfēras frontes (cikloni un anticikloni).

Ilggadīgā vidējā gaisa temperatūra ir +6,4 grādi, jūlija - +16,1 un janvāra vidējā gaisa temperatūra ir -2,9 grādi. Absolūtais temperatūras minimums ir -34,1 grāds. Kā visur Baltijas jūras krastā ir salīdzinoši liels saulaino dienu skaits, bet vidējais miglaino dienu skaits – 54.

Bezsala perioda ilgums 143-173 dienas. Pastāvīga sniega sega vidēji veidojas janvāra sākumā, bet sairst – marta vidū. Bieži noturīga sniega sega neveidojas vispār.

Valdošie ir rietumu virziena vēji. Ziemā vērojami dienvidu-dienvidaustrumu vēji, bet pavasarī un vasaras sākumā – pieaug ziemeļu vēja, bet rudenī – rietumu un dienvidrietumu vēju atkārtojamība. Rudens mēnešos vēja ātrums sasniedz 5,6 m/sek. Gada vidējais dienu skaits ar stipru vēju ( >17 m/sek.) ir 29. Pārsvarā ir ziemeļrietumu virziena vētras, tām pakļauta visa jūras piekraste.

Rietumkursas augstienes rietumu nogāzē, teritorijā, kur atrodas dabas liegums, ir paaugstināts nokrišņu daudzums, salīdzinājumā ar pārējo Kurzemi. Tas nozīmē, ka augstiene, pat ar savu relatīvi nelielo pacēlumu virs jūras līmeņa, veido pirmo barjeru jūras vēju ceļā, un tur izkrīt lielākais nokrišņu daudzums.

## 2.2. Ģeoloģija un ģeomorfoloģija

Lai novērtētu DL “Tāšu ezers” ģeoloģisko uzbūvi un sniegtu ģeomorfoloģisko raksturojumu izmantoti materiāli, kas apkopoti Eiropas sociālā fonda projekta „Grobiņas novada ilgtermiņa attīstības plānošanas kapacitātes stiprināšana” (projekta nr. 1DP/1.5.3.2.0/10/APIA/VRAA/093/021), kura izstrādes rezultātā tika izstrādāts Grobiņas novada teritorijas plānojums, rezultāti.

***Ģeoloģiskais raksturojums***

Par Grobiņas novada teritoriju ir pieejami Valsts ģeoloģijas dienesta (1998.g.,mērogā 1:200 000) dati par ģeoloģisko, hidroģeoloģisko un inženierģeoloģisko izpēti, gravimetrisko un aeromagnētisko kartēšanu, kā arī ģeofizikālo izpēti (seismiskā izpēte, vertikālā elektriskās zondēšana) un divu izpētes dziļurbumu (kuri sasniedz kristālisko pamatklintāju) dati.

DL “Tāšu ezers” teritorija tāpat, kā lielākā daļa Latvijas teritorijas atrodas Austrumeiropas platformas Baltijas sineklīzē. Šai ģeoloģiskajai struktūrai raksturīgs liels nogulumiežu segas biezums. Sineklīzei raksturīgi trīs galvenie iežu kompleksi:

1. Augšējais – kvartāra nogulumi;

2. Vidējais - Zemkvartāra nogulumiežu, jeb pamatiežu sega;

3. Apakšējais – kristāliskais pamatklintājs.

Augšējie, kvartāra nogulumi, veido nogulumiežu segas virsējo kārtu, pārklājot pamatiežu denudēto virsmu. Kvartāra segu DL “Tāšu ezers” teritorijā veido Purvu nogulumi (kūdra). Purvu nogulumu biezums lieguma teritorijā svārstās no dažiem metriem līdz vairākiem desmitiem metru (skatīt 2.1.attēlu).

|  |
| --- |
|  |
| 2.1. attēls. Kvartāra nogumumu karte, avots: Valsts ģeoloģijas dienests, 1998 |

Zemkvartāra nogulumiežu, jeb pamatiežu segas biezums Grobiņas novadā pieaug virzienā no ziemeļiem uz dienvidiem. Pamatiežu segu veido Kembrija, Ordovika, Silūra, Devona, Karbona, Perma, un Triasa nogulumi (skatīt 2.2.attēlu). DL “Tāšu ezers” teritorijā pamatiežu augšējo daļu veido devona nogulumu augšējā daļa, kas ir salīdzinoši stipri erodēta. DL “Tāšu ezers” teritorijā tie ir Augšdevona Tērvetes svītas ieži: balti, dzeltenīgi smalkgraudaini smilšakmeņi, raibi, sarkanbrūni aleirolīti un māli.

|  |
| --- |
|  |
| 2.2.attēls. Pamatiežu ģeoloģiskā karte, avots: Valsts ģeoloģijas dienests, 1998 |

Apakšējais – kristāliskais pamatklintājs atrodas apmēram 1350m dziļumā.

***Mūsdienu ģeoloģiskie procesi***

Latvijas apstākļos mūsdienu bīstamie ģeoloģiskie procesi pārsvarā saistīti ar ūdens ģeoloģisko darbību (jūras krastu noskalošana, upju un gravu erozija, pārpurvošanās procesi, karsta un sufozijas procesi u.c.). DL “Tāšu ezers” teritorijā, no minētajiem, aktuāli ir pārpurvošanās procesi.

Tā kā Latvijā ir humīdais klimats, kur nokrišņu daudzums pārsniedz ūdens iztvaikošanu, reljefa pazeminājumos, kur zemes virsmā atsedzas ūdeni vāji caurlaidīgi ieži un ūdens notece ir apgrūtināta, novērojama teritorijas pārmitrināšanās un pakāpeniska pārpurvošanās. Jāatzīmē, ka kopumā pārpurvošanās procesi Latvijā norit ļoti lēni, bet salīdzinoši intensīvs pārpurvošanās process norisinās DL “Tāšu ezers” teritorijā. Tā kā ezers ir ļoti sekls ezera novecošanās izpaužas ātrāk, jo ūdensaugu attīstība, atmiršana, atmirušo daļu uzkrāšanās un ezerdobes aizpildīšanās vienlaikus notiek lielākā, šajā gadījumā - visā ezera platībā. Pakāpeniski ezerdobi aizpilda dūņas, sapropelis, bet no malām aug kūdras slānis.

Ar pārpurvošanos saistāmi arī procesi, kas ir klimata izmaiņu rezultāts - tiek prognozētas būtiskas hidroloģiskā un hidrodinamiskā režīma izmaiņas. Kā būtiskākais tiek prognozēts virszemes ūdeņu un gruntsūdeņu līmeņu svārstību amplitūdas pieaugums. Tas nozīmē paaugstinātus pavasara un rudens palu līmeņus un zemākus minimālos ūdens līmeņus vasaras un ziemas periodos, iespējamu strauju ūdens līmeņa celšanos ilgstošu lietavu rezultātā. Gruntsūdens līmeņa svārstību amplitūdas pieaugums veicina augsnes un cilmiežu sablīvēšanos, kā rezultātā būtiski samazinās gruntsūdens ietilpība, vājinās notece un gruntsūdens līmenis paaugstinās, nereti sasniedzot zemes virsu, bet reljefa pazeminājumos, pie augstiem gruntsūdens līmeņiem, pat atrodas virs zemes virsas – veidojas applūdusi un pārmitra teritorija, kurā pakāpeniski var sākties pārpurvošanās procesi (Ventas UBAP, LVĢMC 2015.g.).

***Ģeomorfoloģiskais raksturojums***

DL teritorija atrodas netālu no divu dabas rajonu, Piejūras zemienes un Rietumkursas augstienes robežas, Rietumkursas augstienes rietumu nogāzes ieplakā. Piejūras zemienes un Rietumkursas augstienes norobežo izteikta līnija – Baltijas ledus ezera senkrasts. Dabā vislabāk to var redzēt, uz rietumiem no DL pie Liepājas - Ventspils autoceļa, gar senā jūras krasta nogāzes piekāji virzās senais ceļš.

Rietumkursas augstienē un Piejūras zemienē novērojami atšķirīgi reljefa apstākļi. Piejūras zemienē – pārsvarā plakani līdzenumi, ar nelielu kritumu jūras virzienā, kas noteica lielo pārmitro augšņu īpatsvaru un meliorācijas nepieciešamību, kad notika pāreja uz lielražošanu. Savukārt Rietumkursas augstienē pārsvarā ir nolaidenas nogāzes, viļņoti līdzenumi un tikai atsevišķi pauguraini masīvi. Tāšu ezers atrodas Vārtajas viļņotajā līdzenumā, Ālandes upes ielejā, Ploces – Ālandes senielejas teritorijā. Tāšu ezers ir subglaciālas izcelsmes ezers.

Tāšu ezera apkārtnei, plašākā teritorijā, kā DL tiešā teritorija, salīdzinot ar pārējo tuvējo apkārtni, ir raksturīgs relatīvi vairāk saposmots reljefs, kur virsmas absolūtie augstumi sasniedz 50 m virs jūras līmeņa. DL robežās augstuma atzīmes ir salīdzinoši nelielas – tās ir 17,4 – 22,0 m (LAS-2000,5 (m)) robežās. Tomēr jāatzīmē, ka priekšstatu par virsmas saposmojumu palielina erozijas radīto reljefa formu klātbūtne, tas ir, to reljefa formu, kas veidojušās gan seno ūdens straumju ietekmē (Ālandes senlejas), gan arī vēlāk – kā gravas senleju malās.

***Ezera nogulumi - sapropelis***

Sapropelis ir organogēni ezera nogulumi, kas veidojas nogulsnējoties un parveidojoties ūdensaugu un organismu atliekām kopā ar minerāldaļiņām (smilts, māls, kalcija karbonāts u.c.). Sapropelis lielākoties ir brūngana, melna, pelēka, zaļganīga vai dzeltenīga recekļaina vai želejveidīga koloidālas struktūras masa, kas sastopama lielākajā daļā ezeru un daudzos purvos, kas veidojušies ezeriem aizaugot.

20.gadsimta 90 gadu sākumā Valsts ģeoloģijas dienesta veikto sapropeļa krājumu izpētes laikā aplēsti sapropeļa krājumi arī Tāšu ezerā. Tā kā ezers ir ļoti aizaudzis, sapropeļa krājumi tajā ir salīdzinoši lieli. Sapropeļa krājumu izpētes dati par Tāšu ezeru apkopoti 2.1.tabulā.

2.1.tabula. Sapropeļa krājumu izpētes dati par Tāšu ezeru, avots: Valsts ģeoloģijas fonds.

|  |  |  |
| --- | --- | --- |
| **Sapropeļa slāņa biezums max./vid. (m)** | **Sapropeļa krājumi tūkst.m3/tūkst.t** | **Sapropeļa veids un kvalitatīvie rādītāji (%)** |
| 8,2/4,6 | 1835,4/ 797,3 | Organogēns – silikātu  Sapropeļa pelnainība - 56.1 – 64.3 (vid. 62.0)  Sapropeļa dabiskais mitrums 84 – 88 (vid. 86)  Silikātu sapropeļa pelnainība 63.3 – 76.1 (vid. 69.1); mitrums 77 – 88 (vid. 84) |

Organogēnā – silikātu sapropeļa izmantošana ir augsnes ielabošana. Lai uzsāktu sapropeļa ieguvi veicami padziļināti pētījumi. Sapropeļa iegulu rūpnieciskas izstrāde prasa lielu investīciju piesaistīšanu, tāpēc šādu darbību rūpnieciskai uzsākšanai Tāšu ezerā ir nepieciešami turpmāki sapropeļa pētījumi, kā arī jaunu, inovatīvu sapropeļa produktu izstrādāšana, lai šādas investīcijas atmaksātos.

Ezerdobes attīrīšana un sapropeļa izsmelšana, dabas aizsardzības pasākumu īstenošanas kontekstā ietverams kā turpmākās izpētes pasākums un paredzams dabas aizsardzības plāna apsaimniekošanas pasākumu sadaļā.

## 2.3. Hidroloģija

Tāšu ezers atrodas Ālandes upes sateces baseinā, ezers ir caurtekošs. Tajā ietek 2 lielākas ūdensteces – Ālande, Zoņu grāvis un vairāki meliorācijas grāvji (šobrīd daļēji aizauguši), no ezera iztek Ālande.

Ezers ir dabīga **ūdenstilpe ar mākslīgi mainītiem ūdens līmeņiem** jau **kopš 1933.gada**.

Apkopojot dažādus kartogrāfiskos materiālus un citus avotus, veikta Tāšu ezera ūdens līmeņu un platības izpēte un analīze (avots: Mg.sc.ing. Māris Ostelis “Hidroloģiskais atzinums par Tāšu ezera ūdens līmeņiem un platību”, 14.09.2016., atzinums pievienots 3.pielikumā). Dati apkopoti 2.2. tabulā. Ezera vidējais dziļums ir apmēram 1-1,2 m, pie ūdens līmeņa augstuma atzīmes 17,50 LAS 2000,5.

2.2.tatbula. Tāšu ezera ūdens līmeņu un platības izmaiņas laika gaitā (avots: Mg.sc.ing. Māris Ostelis “Hidroloģiskais atzinums par Tāšu ezera ūdens līmeņiem un platību”, 14.09.2016.)

|  |  |  |  |
| --- | --- | --- | --- |
| **Avots** | **Tāšu ezera ŪL augstuma atzīme** | | **Ezera platība (ha)** |
| **BAS (m)** | **LAS-2000,5 (m)** |
| 1929. gada topogrāfiskais plāns M 1:75 000 | 18,30 | 18,47 | 188,38\* |
| 1972. gada topogrāfiskais plāns M 1:25 000 | 17,50 | 17,67 | 92,12\* |
| 1972. gada Ventas un Baltijas jūras baseinu ezeru un to apkārtējo platību kompleksās izmantošanas un aizsardzības shēma. Tāšu ezera perfokarte un plāns. | 17,25 | 17,42 | 94,9 |
| 1972. gada Ventas un Baltijas jūras baseinu ezeru un to apkārtējo platību kompleksās izmantošanas un aizsardzības shēma. Tāšu ezera perfokarte. Projektētie lielumi, ja tiek izbūvēta poldera sūkņu stacija pirms Tāšu ezera | 18,50 (proj.) | 18,67 (proj.) | - |
| 1986. gada topogrāfiskais plāns M 1:10 000 | 17,40 | 17,57 | 54,07\* |
| 1989. gada Liepājas raj. p/s “Medze” Ālandes slūžas uz Tāšu ezera iztekas caurtekas-regulatora projekta plāns un griezumi M 1:100 | 17,25 (proj.) | 17,42 (proj.) | - |
| 2013.-2015. gada ortofoto plāns M 1:5000 | ~17,83 | ~18,00 | 78,15\* |
| 2016. gada 7. jūnijā veikts Tāšu ezera caurtekas-regulatora augstas detalizācijas topogrāfiskās informācijas (ADTI) plāns M 1:500 | 17,79 | 17,96 | - |
| 2016. gada augustā izstrādāts ūdens objekta Tāšu ezers ekspluatācijas (apsaimniekošanas) noteikumu projekts | 17,43  (proj.) | 17,60  (proj.) | ~54 |

BAS – Baltijas augstumu sistēma.

LAS-2000,5 – Latvijas normālo augstumu sistēma, ERVS realizācija Latvijas teritorijā.

\*-ūdens spoguļa virsmas laukuma platība noteikta ar platību mērīšanas rīku vietnē www.topografija.lv uz attiecīgā plāna pamatnes.

Pagājušā gadsimta trīsdesmito gadu sākumā veikta caurtekošās Ālandes upes regulēšana kā rezultātā pazemināts ūdens līmenis ezerā par apmērām 1m. Ezera zemākais ūdens līmenis tika uzturēts apm. 17,25m (17,42 m jaunajā LAS-2000,5 sistēmā). Jāpiebilst, ka saskaņā ar vēsturisko kartogrāfisko materiālu ceļš ezera lejpusē pagājušā gadsimta divdesmitajos gados, pirms meliorācijas darbiem, vēl nebija izbūvēts (skatīt 2.3.attēlu).

|  |  |
| --- | --- |
|  |  |
| 2.3.atttēls. Tāšu ezers 1929.gada kartē (pa kreisi) un Tāšu ezers 2016.gada ortofoto kartē (pa labi), avots www.topografija.lv | |

Septiņdesmito gadu sākumā tika plānots Ālandes upes augštecē, pirms tā ietek Tāšu ezerā, ierīkot polderi un atjaunot 20. gadsimta sākuma ūdens līmeni Tāšu ezerā. Tika izstrādāts plāns, bet iecere kopumā līdz galam, pilnībā netika realizēta. 1989. gadā tika izstrādāts projekts meniķim, un vēlāk tika arī izbūvēta caurteka-regulators ūdens līmeņa regulēšanai Tāšu ezerā uz Ālandes iztekas no ezera. 1998.gada projektā ir noteikts Tāšu ezera normālais ūdens līmenis 17,42m (LAS-2000,5), lai būtu iespējama augšpus Tāšu ezeram esošo zemju apsaimniekošana. Informācija par īstenoto būvdarbu realizācijas dokumentāciju (ierosinātājs, būvnieks, izbūves laiks) DA plāna izstrādes gaitā netika iegūta. Meniķis atrodas uz pašvaldības īpašumā esošas zemes un tā ir pašvaldības īpašumā esoša būve, kurai nav izstrādāti ekspluatācijas noteikumi.

Izbūvētās caurtekas-regulatora konstrukcija (atbilstoši 2016. gada projekta plānam) ar šandoru palīdzību ļauj regulēt ūdens līmeni Tāšu ezerā līdz atzīmei 18,6m (LAS-2000,5). Jāatzīmē, ka padomju laika tehniskajā projektā, bija nosacījums, ka meniķi var sākt ekspluatēt (tas ir uzturēt ezerā paaugstinātu ūdens līmeni apm., 18,5 m) tikai pie nosacījuma, ka ūdens līmenis ezerā netiek pacelts, līdz brīdim, kamēr netiek atrisināti meliorācijas pasākumi (tajā skaitā polderu sistēma ar sūkni) augšpus ezeram. Šādas meliorācijas būves, augšpus ezeram (poldera sistēma ar sūkni) tā arī nekad netika izbūvētas, bet meniķis dabā eksistēja un tika uzsākta tā ekspluatācija – uzturēts paaugstināts ūdens līmenis ezerā.

Šobrīd Tāšu ezerā, ja vien ir pietiekami ūdens resursi no ietekošajām ūdenstecēm, uzturētais ūdens līmenis ir ~18,00m (LAS-2000,5). Tāšu ezera un tam pieguļošā appludinātā teritorija, pie ūdens līmeņa 18,6 m (LAS-2000,5), kuru šobrīd pavasarī, kad ir palu ūdeņi, uzstādina ar esošo meniķi, ir aptuveni 188,4 hektāri (skat 2.4. attēlu). Šāda ūdens līmeņa uzturēšanas rezultātā tiek radīti pārlieka mitruma apstākļi augšpus ezeram esošajā teritorijā vairāk kā 200ha lielā platībā (skat. 2.5.attēlu). Teritorija nav apsaimniekojama atbilstoši tās izmanošas mērķim – LIZ. Pavasara palu laikā, atsevišķos gados, tiek appludināta valsts autoceļa V1192 “Apriķi-Cīrava-Medze” brauktuve un ietekmēts ceļa segas tehniskais stāvoklis, kur novērojama ietekme uz ceļa segas drenējošo slāni.

Ezera ietekme uz pieguļošo platību gruntsūdens līmeni vērojama aptuveni 65 ha platībā, ezeram ir izteikti lēzeni krasti.



2.4.attēls. Tāšu ezera un tam pieguļošā appludinātā teritorija, pie ūdens līmeņa 18,6 m, kuru šobrīd pavasarī, kad ir palu ūdeņi, uzstādina ar esošo meniķi, aptuveni 188,4 hektāri.



2.5.attēls. Pārmitro lauksaimniecības zemju apjoms pie uzstādinātā Tāšu ezera ūdens līmeņa 18,6 m LAS-2000,5, Ālandas upes krastos, kas nevar tikt pilnvērtīgi izmantotas saimnieciskajai darbībai.

2016. gada augustā tika izstrādāts ūdens objekta Tāšu ezers ekspluatācijas (apsaimniekošanas) noteikumu projekts un šie noteikumi netika apstiprināti, jo noteikumu izstrādes ietvaros netika veikta izpēte, kā plānotā notece un atbilstoši tai uzturētais ūdens līmenis ezerā ietekmēs DL “Tāšu ezers”. DA plāna izstrādes ietvaros tika saņemti pētījuma “Hidroloģiskā modeļa izstrāde Tāšu ezeram, Grobiņas novadā” (2019.g.) rezultāti un DA plāna izstrādē iesaistītie eksperti novērtēja, kā plānotie hidrotehniskie apsaimniekošanas pasākumi un darbu īstenošanas rezultātā prognozētais ūdens līmenis ezerā ietekmēs dabas vērtības DL “Tāšu ezers”.

Apkopojums par ezerā plānoto hidrotehnisko pasākumu kompleksu un hidroloģiskās modelēšanas rezultātiem pievienoti 4.pielikumā “Hidroloģiskā modeļa izstrāde Tāšu ezeram Grobiņas novadā”, LLU, 2020.g.

DA plāna izstrādē iesaistīto ekspertu vērtējums par plānoto hidrotehnisko apsaimniekošanas pasākumu un darbu īstenošanas rezultātā prognozētā ūdens līmeņa ietekmi uz dabas vērtībām DL “Tāšu ezers”, sniegts 4.nodaļā.

## 2.4. Tāšu ezera ūdens kvalitāte

Ūdens objekta virszemes un pazemes ūdeņu kvalitātei jāatbilst MK 2002. gada 12. marta noteikumiem Nr. 118 “Noteikumi par virszemes un pazemes ūdeņu kvalitāti”. Noteikumos noteikti ūdeņu kvalitātes normatīvi virszemes un pazemes ūdeņiem, ūdens kvalitātes normatīvi prioritārajiem zivju ūdeņiem, noteikumi par ūdens kvalitātes monitoringu un pasākumi piesārņojuma novēršanai. Tāšu ezers ir caurtekošs ezers, un nedz Tāšu ezers, nedz caurtekošā Ālandes upe nav iekļauti prioritāro zivju ūdeņu sarakstā.

Saskaņā ar Ventas UBAP (LVĢMC, 2015.g) ietverto informāciju DL atbilst virszemes ūdensobjekti E005 – Tāšu ezers un V004 – Ālande, skat. 2.6.attēlu.

|  |
| --- |
|  |
| 2.6.attēls. Ūdensobjekti Ventas UBAP, E005 – Tāšu ezers, V004 – Ālandes upe, avots: LVĢMC, 2015 |

Lai novērtētu virszemes ūdeņu kvalitāti un tās izmaiņu tendences, izstrādāta Virszemes ūdeņu valsts monitoringa programma un abos šajos ūdensobjektos tiek īstenots Valsts virszemes ūdeņu stāvokļa monitorings, kas jāturpina arī turpmāk.

Ūdensobjektu E005 – Tāšu ezers un V004 – Ālande ekoloģiskās kvalitātes novērtējuma dati apkopoti 2.3. tabulā.

2.3.tabula. DL “Tāšu ezers” teritorijai atbilstošo virszemes ūdensobjektu ekoloģiskā kvalitāte, avots Ventas UBAP, LVĢMC, 2016

|  |  |  |
| --- | --- | --- |
| **Ūdensobjekts** | **Ūdensobjekta ekoloģiskā kvalitāte atbilstoši Ventas baseina apgabala apsaimniekošanas plāniem** | |
| **2009. – 2015.gads** | **2016.-2021.gads** |
| E005 – Tāšu ezers | Vidēja | Vidēja |
| V004 – Ālande | Vidēja | Vidēja |

## 2.5. Augsne

Atbilstoši Latvijas augšņu klasifikācijai (avots: https://enciklopedija.lv/skirklis/26023-Latvijas-augsnes), kas veidota atbilstoši dominējošam augsnes ūdens režīmam, DL Tāšu ezers teritorijā ir pushidromorfās un hidromorfās augsnes. Pushidromorfās augsnes pakļautas pastāvīgam vai periodiskam liekam mitrumam, kā dēļ augsnē dominē reducējoši apstākļi un konstatējamas glejošanās procesa pazīmes. Šīs klases augsnes DL teritorijā ir sastopamas reljefa nogāzēs. Hidromorfās augsnes veidojas ilgstošu virsūdeņu un/vai seklu gruntsūdeņu ietekmē. Paaugstināta mitruma apstākļos notiek vāji sadalītu organisko vielu (kūdras) akumulācija, bet profila veidošanos ietekmē anaerobi apstākļi. Hidromorfām augsnēm kūdras slānis dabiskos apstākļos ir biezāks par 30 cm. Šīs augsnes DL teritorijā ir sastopamas teritorijas zemākajās vietās – ezeram tieši pieguļošajās, regulāri applūstošajās vai applūdinātajās teritorijās.

DL augsnes cilmiezi veido mālsmilts un smilšmāls un tās atbilst zemā purva un pārejas purva kūdraugšņu grupai un podzolēto glejaugšņu grupai (avots: karšu izdevniecība “Jāņa sēta”, karte Latvijas augsnes). Pārejas purva kūdraugsnēs kūdra veidojas, attīstoties zemo purvu augsnei – palielinoties kūdras slāņa biezumam un samazinoties gruntsūdens ietekmei. Lauksaimniecībā uz šīm augsnēm kultivē zālājus. Podzolētās glejaugsnes – podzolaugsnes vai arī podzoli ar izteiktām gleja un/vai virsējās glejošanas pazīmēm, šādas augsnes lauksaimniecībā izmanto galvenokārt kā zālājus. Podzolētās glejaugsnes piemērotas šādiem mežu augšanas tipiem – slapjais damaksnis, slapjais vēris, retāk mētru un šaurlapu bāreņiem. Detalizēta informācija ar DL “Tāšu ezers” teritorijā sastopamo augšņu apakštipiem sniegta 14. pielikumā.

# 3. daļa. Aizsargājamās teritorijas sociālās un ekonomiskās situācijas apraksts

## 3.1. Iedzīvotāji, apdzīvotās vietas, nodarbinātība

DL ietilpstošā un tai piegulošā Grobiņas novada teritorija ir maz apdzīvota. Lieguma teritorijā neatrodas neviena apdzīvota vieta, kā arī nav neviena dzīvojamā māja. Tuvākā apdzīvotā vieta ir Tāšu ciems (pie DL DR robežas), kā arī Kapsēde (Medzes pagasta centrs), kura atrodas 4,5 km uz R no DL. Ap ezeru atrodas vairākas viensētas. Tuvākā viensēta ir “Līņi”, DL dienvidu galā, kas atrodas apmēram 50m no DL robežas.

Pēdējo četru gadu laikā Medzes pagasta iedzīvotāju skaitam ir vērojama tendence samazināties. Kopumā Medzes pagastā 2019. gada 1. jūlijā reģistrēti 1411 iedzīvotāji (skat. 3.1. tabulu). Grobiņas novadā pēc Pilsonības un imigrācijas lietu pārvaldes datiem 2019. gada 1. jūlijā bija 9146 iedzīvotāji. Vietējo iedzīvotāju ietekme uz DL „Tāšu ezers” nav būtiska (Iedzīvotāju skaits pašvaldībās http://www.pmlp.gov.lv/, <http://www.csb.lv/>).

3.1.tabula. Iedzīvotāju skaits Medzes pagastā un Grobiņas novadā (http://www.pmlp.gov.lv/)

|  |  |  |  |  |  |
| --- | --- | --- | --- | --- | --- |
|  | **2015.g.** | **2016.g.** | **2017.g.** | **2018.g.** | **2019.g.** |
| **Medzes pagasts** | 1496 | 1443 | 1427 | 1418 | 1411 |
| **Grobiņas novads** | 9655 | 9464 | 9302 | 9146 | 8915 |

Medzes pagastā 17 % no iedzīvotājiem ir līdz darbspējas vecumam, 64 % darbspējas vecumā un 19 % virs darbspējas vecuma. Iedzīvotāju uzņēmējdarbības aktivitātes lieguma teritorijā un apkārtnē galvenokārt saistītas ar lauksaimniecību, atsevišķi iedzīvotāji ir iesaistīti tūrisma pakalpojumu sniegšanā.

## 3.2. Pašreizējā un paredzamā antropogēnā slodze uz aizsargājamo teritoriju

Pašreizējā un paredzamā antropogēnā slodze uz DL dabas vērtībām ir saistāma ar:

* lieguma apmeklētāju tiešo ietekmi;
* ezera ūdens līmeņa regulēšanas darbību tiešo ietekmi;
* netiešā ietekme uz dabas vērtībām, kas saistāma ar apkārtējo teritoriju izmantošanas plāniem un lauksaimnieciskā darbība.

*DL apmeklētāji*

DL galvenokārt apmeklē makšķernieki un mazākā skaitā putnu vērotāji. Makšķernieku un atpūtnieku pieeja ezeram iespējama no ezera austrumu krasta. DL “Tāšu ezers” pieguļošā teritorijā ir divas laivu nomas: laivu noma zemnieku saimniecība „Maztāši” un Tāšu ezera laivu bāze. No abiem laivu nomas punktiem ezera krastā izveidoti laivu iebraukšanas kanāli.

*Ezera ūdens līmeņa regulēšana*

Ezera krastos novērotie kalstošie koki, liecina par ilgstošu ūdens līmeņa paaugstināšanu dažu pēdējo gadu laikā. Ūdens līmeņa paaugstināšanās saistāma ar DL dienvidu galā uz Ālandas upes izbūvēto caurteku-regulatoru ūdens līmeņa regulēšanai Tāšu ezerā. Caurteka-regulatora darbība aprakstīta DA plāna sadaļā 2.3. „Hidroloģija un ūdens kvalitāte”. Nokaltušie koki ir radušies tiešas antropogēnās ietekmes rezultātā - ūdens līmeņa pazemināšanas un vēlāk paaugstināšanās rezultātā.

*Potenciālā antropogēnā ietekme*

Kā viens no antropogēnās slodzes avotiem, kas potenciāli varētu ietekmēt DL “Tāšu ezers”, kā putniem nozīmīgas vietas statusu, ir Grobiņas novada teritorijas piemērotība vēja enerģijas parku izveidošanai. Grobiņas novads daļēji ietilpst vēja enerģijas izmantošanai potenciāli piemērotajās teritorijās. Vēja ātrumi pārsniedz 5m/s jau 10m augstumā, bet 50m augstumā vēja ātrums Medzē var pārsniegt 8m/s. Kaut arī vēja parku izvietošanai šī teritorija ir labvēlīga, ir virkne priekšnosacījumu, kas nosaka ka vēja parku izveide DL teritorijā, vai tā tuvumā nebūtu uzskatāma par potenciālu slodzi. Gandrīz visa Medzes pagasta teritorija atrodas brīžu zonā, kas nav piemērota vēja parku izveidei, kā arī teritorija ir nozīmīga putnu migrācijas zona, sakarā ar tuvumu jūras piekrastei (Grobiņas novada teritorijas plānojums 2014.-2025.gadam).

Ezera aizaugšana, iespējams, ir saistīta ar difūzo piesārņojumu Tāšu ezera sateces baseinā, no lauksaimniecības zemēm. Difūzā piesārņojuma ietekmes mazināšanai un DL “Tāšu ezers” teritorijas dabas vērtību saglabāšana, kā arī sugu dzīvotņu un biotopu kvalitātes uzlabošanās var tikt nodrošināta izveidojot mākslīgo mitrāju sedimentu un slāpekļa un fosfora uztveršanai.

## 3.3. Aizsargājamās teritorijas izmantošanas veidi

### 3.3.1. Lauksaimniecība un mežsaimniecība

Lauksaimniecībā izmantojamo zemju (turpmāk - LIZ) platība DL „Tāšu ezers”, kas reģistrēta LAD, ir 21,3 ha. DL “Tāšu ezers” teritorijā kopumā ir 39,33 ha bioloģiski vērtīgo zālāju platības.

Kopumā DL un tā apkārtnē dominē lauksaimniecības zemes. Lauksaimniecības zemes Grobiņas novadā aizņem 41,3% no kopplatības un visvairāk to ir Medzes pagastā – 59 % no pagasta platības (Grobiņas novada teritorijas plānojums 2014.-2025.gadam).

20.gadsimta 60.gados Grobiņas novadā izvērsās zemes meliorācijas projektēšana un izbūve. Plaši meliorēto zemju masīvi ir teritorijās ap Tāšu ezeru un uz rietumiem no Tāšu ezera. Zemju meliorācijas rezultātā tika radītas nepārtraukti darbojošās meliorācijas sistēmas, kas arī mūsdienu apstākļos prasa nepārtrauktu uzraudzību. Medzes pagastā meliorēto LIZ platība ir 63%, no pagasta LIZ platībām (Grobiņas novada teritorijas plānojums 2014.-2025.gadam).

Pēdējo gadu laikā mežsaimnieciskā darbība DL teritorijā nav notikusi.

### 3.3.2. Tūrisms, rekreācija, makšķerēšana un zveja

DL izmantošanu rekreācijai nosaka iespējas pavadīt brīvo laiku pie dabas makšķerējot, vai vērojot putnus.

Teritorijas apsekojumu laikā, piemēram 2019.gada jūnijā, ezerā vienlaikus bija redzamas >5 laivas ar makšķerniekiem, arī citos apsekojumos ezerā bija vērojama vismaz viena vai divas laivas. Līdz ar ko var secināt, ka makšķerēšana ir diezgan būtisks šīs teritorijas sociālekonomiskais aspekts. Vienlaikus nav precīzu uzskaites datu par kopējo makšķernieku skaitu sezonas laikā, nozvejoto zivju skaitu, sugu sastāvu u.c.

Apmeklētājus DL teritorijai piesaista arī Tāšu muiža.

DL “Tāšu ezers” tuvumā esošā bioloģiskā zemnieku saimniecība “Baroni” piedāvā tūrisma pakalpojumus: makšķerēšanu, kazu šķirnes ganāmpulka prezentāciju, kazas piena, siera, biezpiena, jogurta degustāciju, telšu un ugunskuru vietas.

# 4. daļa. Aizsargājamās teritorijas novērtējums

## 4.1. Aizsargājamā teritorija kā vienota dabas aizsardzības vērtība un faktori, kas to ietekmē, tai skaitā iespējamo draudu izvērtējums

Ezers atrodas lēzenā, plašā ezerdobē un to ietver plašas, atklātas mitrzemes ar nelielām pārplūstošām, vidēja vecuma melnalkšņu grupām un koku veidotām rindām. Tālāk, virzienā prom no ezera krasta, pārmitrās platības piekļaujas applūstošiem ilggadīgiem zālājiem, vēl tālāk no ezera krasta, jau uz ezerdobes nogāzes, zemes apgūtas lauksaimniecības vajadzībām. DL “Tāšu ezers” teritorija piekļaujas apsaimniekotām lauksaimniecības zemēm, atsevišķos posmos arī vietējas nozīmes autoceļam V1192 “Apriķi-Cīrava-Medze”, ar grants segumu.

DL ir putniem nozīmīga vieta. Seklais un stipri aizaugušais ezers ar zemajiem un lēzenajiem krastiem, kā arī apkārt esošās bebraines un slapjie zālāji aizaugšanas dēļ pēdējos gados ir samazinājuši savu pievilcību ūdensputnu ligzdošanai un migrējošo putnu atpūtai.

DL lielākā daļa teritorijas - Tāšu ezers atbilst Latvijā un Eiropā īpaši aizsargājamam biotopam 3150 e*itrofi ezeri ar iegrimušo ūdensaugu un peldaugu augāju*. DL teritorijā sastopami arī zālāju biotopi 6270 *sugām bagātas ganības un ganītas pļavas*, 6410 *mitri zālāji periodiski izžūstošās augsnēs*, 6450 *palieņu zālāji* un 6510 *mēreni mitras pļavas*.

4.1.tabulā apkopota informācija par Eiropas nozīmes īpaši aizsargājamiem biotopiem DL “Tāšu ezers” teritorijā, to platībām, kā arī aizsardzības stāvokļa novērtējumu un tendencēm DL “Tāšu ezers” teritorijā, tabulā sniegts arī līdzšinējās informācijas un aktuālās informācijas, par biotopu platību izmaiņām, skaidrojums.

4.1.tabula. Eiropas nozīmes īpaši aizsargājamie biotopi DL “Tāšu ezers” teritorijā

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Nr. p.k.** | **ES nozīmes aizsargājamā biotopa nosaukums** | **ES nozīmes aizsargājamā biotopa kods**  **(ar \* atzīmē prioritāros biotopus)** | **ES nozīmes aizsargājamā biotopa labvēlīga aizsardzības stāvokļa novērtējums valstī kopumā (atbilstoši ETC datiem)[[3]](#footnote-4)** | **Latvijas nozīmes īpaši aizsargājamā biotopa nosaukums** | **Biotopa platība (ha) teritorijā** | **ES nozīmes aizsargājamā biotopa platības attiecība (%) pret biotopa platību Natura 2000 teritorijās Latvijā** | **Biotopa platība %no DL teritorijas** | **Aizsardzības stāvokļa novērtējums un tendence DL teritorijā; Izmaiņu skaidrojums** |
| 1. | Eitrofi ezeri ar iegrimušo ūdensaugu un peldaugu augāju | 3150 | **U1** | 4.15. Eitrofi ezeri ar iegrimušo ūdensaugu un peldaugu augāju | 126,24 | 0,48 | 47 | DL sastopams vidējas kvalitātes klasei atbilstošs biotops, jo netiek nodrošināts labvēlīga aizsardzības stāvoklis, ezers eitroficējas un novecojas. Lai uzlabotu ezera ekoloģisko stāvokli īstenojami apsaimniekošanas pasākumi. Biotopa platība palielinājusies, jo biotopa platība tikusi noteikta ņemot vērā informāciju par noteikto ezera ūdens līmeni un ar to saistīto ezera platību. Iepriekš (SDF) biotops tika reģistrēts pie ūdens līmeņa 17,42 m LAS-2000,5, šobrīd tas reģistrēts pie ūdens līmeņa 18,2m LAS-2000,5 |
| 2. | Sugām bagātas ganības un ganītas pļavas | 6270 | **U2** | 3.9. Sugām bagātas ganības un ganītas pļavas | 18,32 | 0,47 | 7 | Kvalitāte vērtējama kā vidēja un laba.  Iepriekš biotops nav reģistrēts, DL ES nozīmes biotopu kartēšanas un datu pārbaudes ietvaros īstenota detālāka lieguma biotopu apzināšana; izmantotas precīzākas karšu pamatnes. |
| 3. | Mitri zālāji periodiski izžūstošās augsnēs | 6410 | **U2** | 3.8. Mitri zālāji periodiski izžūstošās augsnēs | 4,29 | 0,36 | 2 | Dabas liegumā reģistrēts izcilas kvalitātes biotops. Iepriekš biotops nav reģistrēts, DL ES nozīmes biotopu kartēšanas un datu pārbaudes ietvaros īstenota detālāka lieguma biotopu apzināšana; izmantotas precīzākas karšu pamatnes |
| 4. | Palieņu zālāji | 6450 | **U2** | 3.11. Palieņu zālāji | 3,55 | 0,02 | 1 | DL dominē vidējas kvalitātes klasei atbilstošs biotops. Iepriekš biotops nav reģistrēts, DL ES nozīmes biotopu kartēšanas un datu pārbaudes ietvaros īstenota detālāka lieguma biotopu apzināšana; izmantotas precīzākas karšu pamatnes |
| 5. | Mēreni mitras pļavas | 6510 | **U2** | 3.12. Mēreni mitras pļavas | 12,39 | 0,84 | 2 | DL sastopams vidējas kvalitātes klasei atbilstošs biotops. Iepriekš biotops nav reģistrēts, DL ES nozīmes biotopu kartēšanas un datu pārbaudes ietvaros īstenota detālāka lieguma biotopu apzināšana; izmantotas precīzākas karšu pamatnes |
| 6. | Aluviāli krastmalu un palieņu meži | 91E0\* | **U1** | - | 0,24 | 0,01 | 0,08 | DL sastopams labas kvalitātes klasei atbilstošs biotops. Iepriekš biotops nav nodalīts. DL ES nozīmes biotopu kartēšanas un datu pārbaudes ietvaros īstenota detālāka lieguma biotopu apzināšana; izmantotas precīzākas karšu pamatnes |

DL teritorijā DA plāna izstrādes ietvaros veiktajos apsekojumos, retas un aizsargājamas augu un mieturaļģu sugas netika konstatētas; kopumā konstatētas 9 aizsargājamas bezmugurkaulnieku sugas, 1 aizsargājama zivju suga, 15 aizsargājamas putnu sugas un četras Latvijā sarkanajā grāmatā iekļautās vaskulāro augu sugas (skat. 4.2.tabulu).

4.2. tabula. DL teritorijā konstatētās retās un aizsargājamās sugu grupas

|  |  |  |  |  |  |  |  |
| --- | --- | --- | --- | --- | --- | --- | --- |
| **Sugu grupa** | **Latvijas likumdošana** | | | **Dzīvotņu direktīva** | | | **Putnu direktīva** |
| **ĪAS** | **LSG** | **MIK** | **II** | **IV** | **V** |
| Vaskulārie augi |  | 4 |  |  |  |  |  |
| Bezmugurkaulnieki | 9 |  | 1 | 3 | 6 | 1 |  |
| Putni | 15 |  | 8 |  |  |  | 14 |
| Zivis | 1 |  |  | 1 |  |  |  |

**Apzīmējumi:** Putnu direktīva - Eiropas Parlamenta un Padomes 2009. gada 30. novembra Direktīva 2009/147/EK par savvaļas putnu aizsardzību, I pielikums. Sugas, kurām jāpiemēro īpaši dzīvotņu aizsardzības pasākumi, lai nodrošinātu to izdzīvošanu un vairošanos savā izplatības areālā. Dzīvotņu Direktīva - Eiropas Padomes 1992. gada 21. maija Direktīva 92/43/EEC par dabisko biotopu, savvaļas floras un faunas aizsardzību. II pielikums. Dzīvnieku un augu sugas, kas ir opienas [šobrīd ‑ ES] interešu sfērā un kuru aizsardzībai nepieciešama īpaši aizsargājamo teritoriju nodalīšana. V pielikums. Dzīvnieku un augu sugas, kas ir Kopienas interešu sfērā un kuru iegūšana un ekspluatācija dabā var būt pieļaujama. ĪAS – Īpaši aizsargājama suga, 1. un 2.pielikums MK 2000.gada 14.novembra noteikumiem Nr.396 „Noteikumi par īpaši aizsargājamo sugu un ierobežoti izmantojamo īpaši aizsargājamo sugu sarakstu”. LSG - Latvijas Sarkanajā grāmatā iekļauta suga; MIK – sugas aizsardzībai veidojams mikroliegums, 1.pielikums MK 2012. gada 18.decembra noteikumiem Nr.940 „Noteikumi par mikroliegumu izveidošanas un apsaimniekošanas kārtību, to aizsardzību, kā arī mikroliegumu un to buferzonu noteikšanu”.

Lai gan DL “Tāšu ezers” teritorijā konstatētās zālāju biotopu platības joprojām atbilst ES nozīmes īpaši aizsargājamā biotopa minimālajām kvalitātes prasībām, tomēr, veiktās biotopu inventarizācijas ietvaros, konstatēts, ka lielā daļā no kopējām biotopa platībām novērojami intensīvi aizaugšanas procesi, kas var atstāt negatīvu ietekmi uz kopējo DL bioloģisko daudzveidību. Pļavās, pārtraucot pļaušanu un ganīšanu, strauji samazinās augu sugu daudzveidība, uzkrājas vecā kūla, izmainās mikroklimats, gaismas intensitāte un mitruma režīms. Aizaugot pļavām, samazinās dzīvotņu platība arī bezmugurkaulnieku, putnu un citu dzīvnieku sugām. Aizsargājamo ezera biotopu ietekmē arī biogēno barības vielu pieplūde no lauksaimniecības zemēm ezera sateces baseinā, kas veicina ezera eitrofikāciju, pasliktinot ūdens kvalitāti, veicinot dūņu uzkrāšanos, ezera aizaugšanu un ūdens caurredzamības samazināšanos. Pārskats par apdraudējumiem, slodzēm un darbībām, kas ietekmē DL “Tāšu ezers”, sniegts 4.3. tabulā.

4.3. tabula. Pārskata tabula par apdraudējumiem, slodzēm un darbībām, kas ietekmē DL Tāšu ezers

|  |  |  |  |  |  |  |
| --- | --- | --- | --- | --- | --- | --- |
| **Nr.p. k.** | **Ietekmes** | **Ietekmes veids/ pakāpe** | **Ietekmes kods** | **Piesārņojuma kods** | **Ietekmes vieta** | **Piezīmes** |
| 1. | Zālāju apsaimniekošanas pārtraukšana (piem. noganīšanas vai pļaušanas pārtraukšana) | N/H | A06 |  | i | Lielā daļā no kopējām zālāju biotopu platībām novērojami intensīvi aizaugšanas procesi |
| 2. | Hidroloģiskās plūsmas izmaiņas | N/H | K04 | P,N | b | Meniķa ekspluatācija, bez normatīviem aktiem atbilstošas dokumentācijas, par hidrotehniskās būves ekspluatāciju |
| 3. | Lauksaimnieciskās darbības, kas rada difūzo piesārņojumu virszemes ūdeņos | N/H | A26 | P,N | o | Intensīva lauksaimniecisko zemju apsaimniekošana ezera sateces baseinā |
| 4. | Meliorācija augsnes izmantošanai lauksaimniecībā | N/M | A31 | P,N | o | Lauksaimniecībā izmantojamo zemju meliorācija ezera sateces baseinā |
| 5. | Pašpiesārņošanās | N/H | L04 | P,N | i | Ezera eitrofikācijā nozīmīga loma ir otrreizējai ezera pašpiesārņošanai ar atmirušās ūdensaugu masas izgulsnēšanos un sadalīšanos |

*Paskaidrojumi:*

Ietekmes veids/pakāpe: N – negatīva; P – pozitīva; pakāpe: H - liela nozīme/ietekme; liela tieša vai tūlītēja iedarbība un/vai iedarbība, kas skar plašus apgabalus M - vidēja nozīme/ietekme; vidēja tieša vai tūlītēja iedarbība, galvenokārt netieša iedarbība un/vai iedarbība, kas skar ierobežotu apgabalu/tikai reģionāli L - maza nozīme/ietekme; neliela tieša vai tūlītēja iedarbība, netieša iedarbība un/vai iedarbība, kas skar nelielu apgabala daļu/tikai lokāli;

Ietekmes kods: atbilstoši Izziņu portālā <http://cdr.eionet.europa.eu/help/habitats_art17/> norādītajam *(xls fails List of pressures and threats (last updated: 07/05/2018) sadaļā List of pressures and threats and conservation measures with specific guidance on the use of distinct pressure and measure codes)*

*A06 Abandonment of grassland management (e.g. cessation of grazing or mowing)*

*K04 Physical alteration of water bodies*

*A26 Agricultural activities generating diffuse pollution to surface or ground waters*

*A31 Drainage for use as agricultural land*

*L04 Natural processes of eutrophication or acidification*

Piesārņojuma kods: N - slāpekļa ienese; P - fosfora/fosfātu ienese; A - skābju ienese/paskābināšanās; T - toksiskas neorganiskās ķīmiskās vielas; O - toksiskas organiskās ķīmiskās vielas; X - jaukts piesārņojums

Ietekmes vieta: i – teritorijā; o – ārpus teritorijas; b – teritorijā un ārpus teritorijas

## 4.2. Ainaviskais novērtējums

DL “Tāšu ezers” teritorijā, kur ilgstoši notikusi lauksaimnieciskā darbība, dominējošais ainavu tips ir lauku ainava jeb laukaine. Lauku ainavas raksturo mežu, lauku, viensētu un lauku ciemu mija. Lielākoties tās ir mozaīkveida ainavas ar potenciāli lielu bioloģisko daudzveidību. Atšķirīgas ir lauku ainavas paugurainos un līdzenumu apvidos.

DL teritorija atbilst pauguraiņu lauku ainavai, tā ir daudzveidīga un vizuāli pievilcīga. Teritorijas ziemeļu daļā, meliorācijas rezultātā vienkāršojusies telpiskā struktūra, samazinājusies daudzveidība, jo iznīcināti mazie ainavas elementi, kas nodrošināja daudzveidības pastāvēšanu. DL austrumu un rietumu daļās vērojami tuvi līdz vidēji tāli un tāli atklātu ainavu skati, kuros dominē lauku ainava un ūdens spogulis. Ainavu pievilcīgu padara skatu punkti, tajā skaitā liegumā esošais putnu vērošanas tornis, no kuriem paveras skats uz ūdens spoguli

Saskaņā ar projektu „Dabas resursu un to procesu, alternatīvo/atjaunojamo energoresursu un ainavas attīstības struktūrplāna izstrāde”, kas izstrādāts „Grobiņas novada ilgtermiņa attīstības plānošanas kapacitātes stiprināšana” 1DP/1.5.3.2.0/10/APIA/VRAA/093/021 ietvaros, Grobiņas novada teritorijā, balstoties uz reljefa apstākļu atšķirībām, nodalītas vairākas ainaviskās vienības, kurām doti brīvi izvēlēt vietvārdi. DL “Tāšu ezers” atrodas ainaviskajā vienībā: “Tāšu – Rolavas leja ar nogāzēm”. Projektā novērtēts, ka ainaviskās vienības “Tāšu – Rolavas leja ar nogāzēm” pamatni un ainaviskās vērtības veido Tāšu ezers, kur lēzenā ieplakveida pazeminājumā ir ūdenstilpe, bet reljefa pacēlumi, apkārt ieplakai, veido paugurainu lauku ainavu.

DL piegulošajā teritorijā sastopamas mozaīkveida ainavas galvenokārt ar lauksaimniecības zemju dominanci. Daudzviet DL piegulošās teritorijas ainavu struktūrā pēc saimnieciski izmantojamām zemes platībām izplatītākie ainavu elementi ir nelielas koku audzes, mežu puduri, bet uz ziemeļiem un ziemeļrietumiem no Tāšu ezera – arī lielākas lauksaimniecības zemju platības.

DL „Tāšu ezers” teritorijas ainavā pēdējās desmitgadēs lokāli notikušas ainavas struktūras izmaiņas, kas radušās antropogēnas ietekmes rezultātā - ezera aizaugšana ar niedrēm un nokaltušie koki ezera krastos.

Problēmas:

* vides kvalitātes uzturēšana, tajā skaitā, zemju, ūdeņu, ilgtspējības uzturēšana/atjaunošana, nelabvēlīgo dabas procesu attīstības ierobežošana vai novēršana;
* ainavas telpiskās struktūras uzturēšana/veidošana atbilstīgi ekoloģiskām un bioloģiskās daudzveidības saglabāšanas prasībām;
* estētiski augstvērtīgo ainavu saglabāšana/uzturēšana, skatu vietu pieejamības nodrošināšana;
* iekārtojamo atpūtas vietu un teritoriju izmantošanas intensitātes regulēšana.

DL “Tāšu ezers” ainavas attīstības iespējas:

* lauksaimniecība, tajā skaitā ekoloģiskā un alternatīvā;
* lauku tūrisms, dabas tūrisms;
* dabas un kultūras mantojuma saglabāšanas objektu veidošana.

## 4.3. Biotopi, to sociālekonomiskā vērtība un ietekmējošie faktori, vienlaikus norādot to aizsardzības līmeni Latvijas mērogā

DA plāna biotopu apsekošanas ietvaros DL „Tāšu ezers” teritorija tika apsekota 2018. gada vasaras beigu/rudens sezonā un 2019.gada vasarā. Saskaņā ar DAP dabas datu pārvaldības sistēmā “OZOLS” pieejamo informāciju *Natura 2000* standarta datu formā pieejamo informāciju par DL un DA plāna izstrādē iesaistīto ekspertu veiktajiem teritorijas apsekojumiem DL teritorijā ir reģistrēti seši ES nozīmes īpaši aizsargājamie biotopi ar kopējo platību 157,56ha, kas ir 58 % no kopējās ĪADT teritorijas. Apsekotajā teritorijā konstatēti pieci biotopi, kas atbilst MK 2017. gada 20. jūnija noteikumu Nr. 350 “Noteikumos par īpaši aizsargājamo biotopu veidu sarakstu” nosacījumiem, kas noteic biotopu sarakstu, kurā ir iekļauti Latvijā un Eiropā apdraudēti un reti biotopi, kā arī īpaši aizsargājamo meža, krūmāju un purvi biotopus raksturojošās pazīmes.

DL “Tāšu ezers” reģistrēta viena meža platība ar ES nozīmes biotopa 9020\* *veci jaukti platlapju meži* elementiem, kas neatbilst dabiskam vai potenciāli dabiskam meža biotopam. Bet pārskatāmā nākotnē varētu tuvināties potenciāli dabiska meža biotopa noteikšanas kritērijiem, potenciālā biotopa kopējā platība – 2,52 ha.

DA plāna izstrādes laikā visā DL “Tāšu ezers” teritorijā tika precizētas biotopu teritorijas un izvērtēta sastopamo biotopu atbilstība ES nozīmes aizsargājamajiem biotopiem, vadoties pēc 2010. gadā izstrādātās un 2013. gadā papildinātās metodikas „Eiropas Savienības nozīmes īpaši aizsargājamie biotopi Latvijā”, kas apstiprināta ar vides ministra 2010. gada 15. marta rīkojumu Nr. 93.

4.3.tabula. ES nozīmes biotopi un Latvijas īpaši aizsargājamie biotopi DL „Tāšu” teritorijā

|  |  |  |  |
| --- | --- | --- | --- |
| **Nr.** | **Latvijā īpaši aizsargājams biotops, nosaukums** | **ES nozīmes biotopi** | **Biotopa, platība, fotogrāfija** |
| Saldūdeņu biotopi | | | |
| 1. | 4.15. Eitrofi ezeri ar iegrimušo ūdensaugu un peldaugu augāju | 3150 Eitrofi ezeri ar iegrimušo ūdensaugu un peldaugu augāju | 126,24 ha |
| Zālāju biotopi | | | |
| 2. | 3.9. Sugām bagātas ganības un ganītas pļavas | 6270\*, sugām bagātas ganības un ganītas pļavas | 18,32 ha |
| 3. | 3.8. Mitri zālāji periodiski izžūstošās augsnēs | 6410, mitri zālāji periodiski izžūstošās augsnēs | 4,29 ha |
| 4. | 3.11. Palieņu zālāji | 6450, palieņu zālāji, | 3,55 ha |
| 5. | 3.12. Mēreni mitras pļavas | 6510, mēreni mitras pļavas | 12,39 ha maijs_junijs 454 |
| Mežu biotopi | | | |
| 6. | - | 91E0\*, aluviāli krastmalu un palieņu meži | 0,24 ha DSCN8605 |

\*Prioritāri aizsargājams ES biotops

### 4.3.1. Saldūdeņu biotopi

DL „Tāšu ezers” lielāko teritorijas daļu aizņem ezers. Ezers visā tā platībā atbilst biotopam *3150 Eitrofi ezeri ar iegrimušo ūdensaugu un peldaugu augāju*, biotopa pirmajam variantam (dzidrūdens ezeri ar iegrimušo augāju). Tāšu ezerā retas un aizsargājamas augu un mieturaļģu sugas netika konstatētas. Ezers ir viena no galvenajām dabas vērtībām šajā teritorijā.

Tāšu ezers ir ļoti sekls (saskaņā ar MK 2004.gada 19.oktobra noteikumiem Nr.858 “Noteikumi par virszemes ūdensobjektu tipu raksturojumu, klasifikāciju, kvalitātes kritērijiem un antropogēno slodžu noteikšanas kārtību” līdz 2 m dziļi ezeri, ar ūdens cietību > 165 mkS/cm un krāsainību < 80 Pt-Co atbilst ezeru tipam - ļoti sekls dzidrūdens ezers ar augstu ūdens cietību), aizaugošs ezers ar slīkšņainiem, grūti pieejamiem vai nepieejamiem krastiem. Tāšu ezers ir makrofītu ezers, Seki caurredzamība – 1,5 m (līdz gruntij). Apsekojot ezeru nav novērota ūdens ziedēšana. Ezera krastos atrodas niedru audzes, slīkšņas un aizaugošas, slapjas teritorijas. Ezera krastos novēroti kalstoši koki, kas liecina par ūdens līmeņa paaugstināšanos. Ezera paaugstinātais ūdens līmenis izraisa lauksaimniecības zemju applūšanu un ilgtermiņā arī pārpurvošanos aptuveni 200 ha platībā, un periodisku valsts autoceļa V1192 “Apriķi-Cīrava-Medze” brauktuves applūšanu.

***Virsūdens (helofītu) augājs***

Tāšu ezera virsūdens veģetācijas kopējais segums ir 30%. Virsūdens veģetācija veidojas visapkārt ezeram, viļņi krasta līniju nesasniedz. Līdz ar to visā ezera piekrastē veidojas dūņas. Virsūdens veģetācijas joslā dominē parastās niedres *Phragmites australis* audzes (C.2.1.5. **[[4]](#footnote-5)**). Niedres sastopamas gan ezera piekrastē, veidojot vairākus desmitus metru platas joslas. Sastopama arī šaurlapu vilkvālīte *Typha angustifolia* (C. 2.1.9.), kas līdzīgi parastajai niedrei aug ezera piekrastē. Ezerā reti atsevišķas audzes veido arī ezera meldrs *Scirpus lacustris* (C.2.1.6.). Starp brīvo ūdeni un virsūdens veģetācijas audzēm veidojas slīkšņu josla ar tām raksturīgo veģetāciju. Uz slīkšņām sastopama platlapu vilkvālīte *T*. *latifolia,* parastā niedre *Phragmites australis*, parastā purvpaparde *Thelypteris palustris*, indīgais velnarutks *Cicuta virosa*, ūdens mētra *Mentha aquatica*, kārkli *Salix*  spp., dižmeldru grīslis *Carex pseudocyperus*, purva kazroze *Epilobium palustre*, parastais miežubrālis *Phalaroides arundinacea*, bebrukārkliņš *Solanum dulcamara*, platlapu cemere *Sium latifolium*, purva madara *Galium palustre* un citas augu sugas. Slīkšņu malās sastopams trejlapu puplaksis *Menyanthes trifoliata*. Ezerā un jo īpaši rietumu daļā veidojas vienkāršās ežgalvītes *Sparganium emersum* (C.2.1.10.) audzes.

***Brīvi peldošu ūdensaugu (lemnīdu) augājs***

Brīvi peldošu augu joslā visā Tāšu ezerā bagātīgi sastopamas pavedienveida zaļaļģu audzes (C.2.2.5.). Šādu audžu veidošanās raksturīga barības vielām bagātiem ūdeņiem. Slīkšņu tuvumā reti sastopama parastā mazlēpe *Hydrocharis morsus-ranae* (C.2.2.4.)

***Peldlapu ūdensaugu (nimfeīdu) augājs ezerā***

Peldlapu veģetācijas josla ezerā ir fragmentāra, līdz 30 m plata. Tā kā ezers ir makrofītu tipa, atsevišķas audzes sastopamas visā ezerā. Diezgan reti sastopama dzeltenā lēpe *Nuphar lutea* (C.2.3.1). Ezera dienvidu galā novēroti peldoši lēpes sakneņi. Šādi sakneņi sadaloties patērē daudz skābekļa un samazina ezera kvalitāti. Ļoti reti sastopama peldošā glīvene *Potamogeton natans*.

***Zemūdens (elodeīdu) augājs ezeros***

Iegrimušo augu josla aizņem ~ 70% no ezera spoguļa. Tāšu ezerā konstatētas vārpainās daudzlapes *Myriophyllum spicatum* (C.2.4.7.) un mieturu daudzlapes *M.verticillatum* (C.2.4.8.), un avotsūnu audzes (C.2.4.17.) ar parasto avotsūnu *Fontinalis antyperetica*. Visā ezerā sastopama iegrimusī raglape *Ceratophyllum demersum* (C.2.4.11.), un pūsleņu audzes (C. 2.4.12.) ar dienvidu pūsleni *Utricularia australis*. Reti sastopama spožā glīvene *Potamogeton lucens*. Reti sastopama krokainā glīvene *Potamogeton criscpus*, kas aug kopā ar citiem iegrimušajiem augiem.

Reti ezerā sastopama mieturaļģe strupā nitellīte *Nitellosis obtusa.*

Ezerā sastopamās augu sugas ir raksturīgas eitrofiem (barības vielām bagātiem) ezeriem. Kopējais ezera aizaugums (ja pie ezera kopējās platības pieskaita arī ar niedrēm aizaugušo krastu) ir 90%. Ezeram raksturīgs bagātīgs, sugām vidēji daudzveidīgs augājs. Pārstāvēti visu ekoloģisko grupu ūdensaugi. Ezera piekrastē ir izveidojusies plašas, vienlaidus virsūdens augāja josla, bez atklātas pludmales un brīvas pieejas ūdenim. Ezera palienes josla aizaugusi ar parasto niedri *Phragmites australis*, atmirušās augu daļas, nevar izskaloties no ezera, jo tās aiztur virsūdens augājs vai slīkšņu josla. Minētās pazīmes neliecina par labvēlīga aizsardzības stāvokļa nodrošinājumu (Urtāns 2017). Tā kā ezers ir ļoti sekls eitrofikācija un novecošanās izpaužas ātrāk, jo ūdensaugu attīstība, atmiršana, atmirušo daļu uzkrāšanās un ezerdobes aizpildīšanās vienlaikus notiek lielākā, šajā gadījumā - visā ezera platībā (Urtāns 2017).

4.4.tabula. ES un Latvijas nozīmes aizsargājamie biotopi DL “Tāšu ezers” teritorijā

|  |  |  |  |  |  |
| --- | --- | --- | --- | --- | --- |
| **ES nozīmes aizsargājamā biotopa nosaukums** | **ES nozīmes aizsargājamā biotopa kods**  **(ar \* atzīmē prioritāros biotopus)** | **ES nozīmes aizsargājamā biotopa labvēlīga aizsardzības stāvokļa novērtējums valstī kopumā (atbilstoši ETC datiem)\*** | **Latvijas nozīmes īpaši aizsargājamā biotopa nosaukums** | **Biotopa platība (ha) teritorijā** | **ES nozīmes aizsargājamā biotopa platības attiecība (%) pret biotopa platību Natura 2000 teritorijās Latvijā** |
| Eitrofi ezeri ar iegrimušo ūdensaugu un peldaugu augāju | 3150 | U1 S | Eitrofi ezeri ar iegrimušo ūdensaugu un peldaugu augāju. | 126,24 | 0,4 |

\*U1- Aizsardzības stāvoklis nelabvēlīgs – nepietiekams, S - stabils

**Saldūdeņu biotopu sociālekonomiskā vērtība**

DL “Tāšu ezers” teritorijā sastopamajiem ūdeņu biotopiem ir būtiska sociālekonomiskā vērtība. Ezers tiek izmantots rekreācijas un atpūtas funkciju nodrošināšanai. Ezeram raksturīgi lieli zivju resursi un ezeru aktīvi izmanto makšķernieki.

**Saldūdeņu biotopu ietekmējošie faktori**

Tāšu ezerā novērojama aizaugšana, kas varētu liecināt par pastiprinātu organisko vielu uzkrāšanos. Ezera ūdens kvalitāti netiešā veidā ietekmē lauksaimnieciskā darbība Ālandas upes sateces baseinā augšpus Tāšu ezeram. Palielinātu barības vielu izskalošanos, no lauksaimniecībā izmantojamām zemēm, kuras vēlāk nonāk Tāšu ezerā, veicina arī lauksaimniecības zemju applūšana.

Ezeru nākotnē pozitīvi ietekmētu caurtekas – regulatora darbības nodrošināšana, nodrošinot nemainīgu ūdens līmeni ezerā. Nav rekomendējama būtiska ūdens līmeņa pazemināšana, jo ūdens līmeņa samazināšanās paātrinātu ezera eitrofikācijas procesus, kas negatīvi ietekmētu dabas liegumā sastopamos Eiropas nozīmes īpaši aizsargājamos biotopus.

Ezeru ietekmējošie faktori apskatīti arī DA plāna sadaļā 2.3. ”Hidroloģija un ūdens kvalitāte”.

**Ieteikumi biotopa apsaimniekošanai**

1. Jāveicina **atklātu piekrastes daļu atjaunošanās.**

Ieteicams fragmentāri pļaut virsūdens augāja joslu Tāšu ezera austrumu un ziemeļaustrumu piekrastē, kur krasti ir zemi, lai nodrošinātu kaut nelielu ezera pašattīrīšanos (4.1. attēls.). Virsūdens veģetācijas joslas izpļaušana veicinās lēnāku organiskā materiāla uzkrāšanos un viļņošanās efekta pastiprināšanu, veidojot atvērtas no ūdensaugiem brīvas piekrastes zonas, lai atmirušo augu daļas un citu ezerā radušos organiskas izcelsmes materiālu ar viļņošanos izmestu krastā. Nopļautais materiāls ir jāizvāc ārpus ezera palu joslas. Virsūdens veģetāciju ieteicams pļaut 1 reizi vasarā, tā, lai niedru stiebri pēc pļaušanas atrastos ūdenī, pēc iespējas tuvāk gruntij.

Jūlija beigās un augustā ūdensaugi sāk gatavoties ziemas sezonai un barības vielas uzkrāj saknēs. Tāpēc pļaujot šajā laikā, kopā ar izpļauto ūdensaugu masu, no ezera tiks izņemts tikai nedaudz no tajā uzkrātajām barības vielām. Pirmajā sezonā ieteicams pļaut 2-3 reizes (Urtāns 2017).

|  |
| --- |
|  |
| Potenciāli pļaujamās virsūdens audzes  4.1.attēls. Tāšu ezera shēma ar teritoriju atklātu piekrastes daļu atjaunošanai |

2. Ieteicams **izvērtēt ezera padziļināšanas un sapropeļa (gitijas) ieguvi** kā Tāšu ezera atjaunošanas pasākumu.

Ezera padziļināšana un sapropeļa ieguve uzskatāma par agresīvu, bet efektīvu metodi, lai atjaunotu seklus ezerus. Labus rezultātus iespējams iegūt, ja padziļinātajā daļā veidojas 4.5-5 m liels dziļums vai ja nogulumu izsmelšanas gaitā tiek atsegta minerālgrunts, kā arī ja tiek iztīrīta pietiekami liela ezera platība 60-70 % (Urtāns 2017, Urtāne 2014). Ezera padziļināšana varētu būt metode kā kompensēt potenciālo ezera līmeņa pazemināšanu.

3. Ezerā **ietekošo un iztekošo grāvju un ūdensteču apsaimniekošana**.

Regulāri (pārskatot nepieciešamību reizi 5-6 gados) pārtīrīt Tāšu ezerā ietekošos grāvjus un Ālandes upi, jo ieteku un izteku rajonos pat visbargākajās ziemās notiek ūdens apmaiņa un bagātināšanās ar skābekli. Pārtīrīšanas laikā ezerā veido padziļinājumus, kurus zivis izmanto par ziemošanas bedrēm (Urtāns 2017). Darbus veic ievērojot piesardzības principu, pēc iespējas mazāk uzduļķojot ūdeni, lai neatbrīvotu papildus barības vielas no sedimentiem.

4. Rudenī izvākt peldošos dzeltenās lēpes *Nuphar lutea* sakneņus, lai tie sadaloties nepapildinātu ezerā barības vielu daudzumu un nepatērētu skābekli. Tie jānogādā ārpus ezera palu joslas, lai sadaloties tie nenonāktu atpakaļ ūdenī.

**Saldūdeņu eksperta vērtējums par 4. pielikumā pievienotā “Hidroloģiskā modeļa izstrāde Tāšu ezeram Grobiņas novadā” pētījumā paredzētajiem pasākumiem:**

* Tāšu ezera ūdens līmeņa pazemināšana, samazinātu barības vielu ieplūdi ezerā no kādreizējām sauszemes platībām. Tāpat samazinātos ar virsūdens augiem aizaugušās platības, kas vasarās strauji sasilst un veicina ezera aizaugšanu. Potenciāli var tik sagaidīts ka ezera vidējā dziļuma samazināšanās, varētu izraisīt arī ezera vēl lielāku aizaugšanu, vasarās straujāku visa ūdens sasilšanu, bet ziemā potenciāli mazu neaizsalstoša ūdens apjomu. Lai šāds risks tiktu mazināts jāizvērtē iespēju ezeru padziļināt un iegūt gitiju (sapropeli). Ja ūdens līmenis tiek pazemināts, ieteicams apsaimniekot tagadējās seklūdens platības, veikt pļaušanu.
* Ezerā ietekošo un iztekošo grāvju un Ālandes upes pārtīrīšana atbilst aizsargājamo biotopu saglabāšanas vadlīnijām (Urtāns 2017). Tomēr ūdens saduļķošana darbības veikšanas laikā ir ezeru apdraudošs faktors, jo veicot sedimentu saduļķošanu, atbrīvojas papildus barības vielas, kas sekmē aizaugšanu, bet ja to daudzums pārsniedz ezera spēju saglabāt dzidrūdens stāvokli, ezers var pāriet turbīdā stāvoklī. Veicot jebkuras darbības, jāveic ezera novērošana un nepieciešamības gadījumā darbības jāpārtrauc.
* Mākslīgā mitrāja izveide varētu pasargāt ezeru no papildus barības vielu pieplūduma caur Ālandes upi un Zoņu grāvi. Jebkāda barības vielu samazināšana ir ieteicama darbība. Tomēr jāņem vērā, ka ezerā ietek vairāki grāvji caur kuriem neizbēgami notiek ezera bagātināšanās ar barības vielām.
* Ierīkojot atpūtas vietu, tieši draudi ezeram nav, vienīgi jāierīko hermētiskas tualetes un atkritumu savākšanas vietas, lai nenotiktu ezera piesārņošana. Peldvietas ierīkošanai, ezeru nepieciešams padziļināt, kas kopumā ir vēlams, bet maksimāli jānovērš ezera ūdens saduļķošanās darbību veikšana laikā.

### 4.3.2. Zālāju biotopi

Zālāju biotopi veido salīdzinošu lielu lieguma daļu, un daļā to platības tiek apsaimniekoti. Pašreiz DL “Tāšu ezers” lielākās platības veido biotops 6270\* Sugām bagātas ganības un ganītas pļavas, kas aizņem 18,32 hektārus Zālājos konstatētas vairākas aizsargājamas vaskulāro augu sugas – Latvijā augošās savvaļas orhidejas.

DL “Tāšu ezers” konstatētie zālāju biotopi apkopoti 4.5. tabulā.

4.5.tabula. ES un Latvijas nozīmes aizsargājamie biotopi DL “Tāšu ezers” teritorijā

|  |  |  |  |  |
| --- | --- | --- | --- | --- |
| **ES nozīmes aizsargājamā biotopa nosaukums** | **ES nozīmes aizsargājamā biotopa kods**  **(ar \* atzīmē prioritāros biotopus)** | **ES nozīmes aizsargājamā biotopa labvēlīga aizsardzības stāvokļa novērtējums valstī kopumā (atbilstoši ETC datiem)\*** | **Biotopa platība (ha) teritorijā** | **ES nozīmes aizsargājamā biotopa platības attiecība (%) pret biotopa platību Natura 2000 teritorijās Latvijā** |
| Sugām bagātas ganības un ganītas pļavas | 6270\* | **U2 D** | 18,32 | 0,4 |
| Mitri zālāji periodiski izžūstošās augsnēs | 6410 | **U2 X** | 4,29 | 0,3 |
| Palieņu zālāji | 6450 | **U2 D** | 3,55 | 0,02 |
| Mēreni mitras pļavas | 6510 | **U2 D** | 12,39 | 0,8 |

\*U2- Aizsardzības stāvoklis nelabvēlīgs – slikts, D- pasliktinās, X - nezināms

**6270\*** *sugām bagātas ganības un ganītas pļavas*

Biotopam atbilst sausi un mēreni mitri zālāji galvenokārt smilšainās augsnēs, DL Tāši teritorijā sastopams biotopa 3. Variants 6270\*\_3 (mitrais), kuram raksturīgas mitrās augsnes. Veģetācija veidojas ilglaicīgas, nepārtrauktas ganīšanas un/vai pļaušanas ietekmē. Teritorijās, kur sastopams biotops nav pieļaujama mēslošana. Biotops uztur sugām bagātas augu sabiedrības.

DL “Tāšu ezers” pamatā sastopams zālāja apakštips ar augstāku zelmeni vidēja mitruma un mitrās augsnēs. Lielākās konkrētā zālāja platības izveidojušās lieguma ziemeļaustrumu daļā, kur ezerdobe ar stāvākām nogāzēm. Zālāji šeit tiek uzturēti ar regulāru pļaušanu un nopļautā materiāla savākšanu un to kvalitāte vērtējama kā vidēja un laba. Salīdzinoši nelielās platībās šis zālāja veids sastopams arī lieguma dienvidrietumu daļā.

Pārtraucot apsaimniekošanu, zālāji parasti aizaug ar lapu kokiem un veidojas jaunaudzes. Sākotnēji platības strauji pārņem slotiņu ciesa *Calamagrostis epigeios*, parastā kamolzāle *Dactylis glomerata* vai slāpekli mīlošie augi – parastā vīgrieze *Filipendula ulmaria*, podagras gārsa *Aegopodium podagraria* un meža suņburkšķis *Anthriscus sylvestris*. Minētais aizaugšanas process konstatēts arī DL “Tāšu ezers” biotopos – lieguma dienvidrietumu daļā, šaurā joslā, kur zālāju apsaimniekošana pārtraukta, pēc DL izveidošanas.

Biotopa atrašanās vietas DL “Tāšu ezers” teritorijā ietvertas 2.pielikuma 7.attēlā.

**6410** *mitri zālāji periodiski izžūstošās augsnēs*

Biotopam atbilst molīnijas *Molinia* pļavas vairāk vai mazāk mitrās, barības vielām (slāpeklis, fosfors) nabadzīgās augsnēs, kur raksturīga regulāra applūšana. Tās veidojas vietās ar ekstensīvu apsaimniekošanu, dažkārt tās pļauj, kā arī ir nosusinātu augsto purvu degradēšanās stadija. Biotopā sastopamas retas, izzūdošas augu sabiedrības.

DL “Tāšu ezers” teritorijā sastopams izcilas kvalitātes biotopa 2. Variants 6410\_2 (zilganās seslērijas zālāji), zālāji kuros dominē zilganā seslērija *Sesleria caerulea*, stāvā vilkakūla *Nardus stricta*, zilganais grīslis *Carex flacca*, sāres grīslis *Carex panicea*, ziemeļu madara *Galium boreale*, pazvilā misiņsmilga *Sieglingia decumbens*, pļavas vilkmēle *Succisa pratensis*, mitrākās ieplakās arī zeltainā gundega *Ranunculus auricomus* u.c. Šis biotop no zālāju biotopiem DL teritorijā ir augstvērtīgākais zālāju biotops.

Biotops DL “Tāšu ezers” sastopams nelielā platībā, teritorijas DR daļā, atrašanās vietas DL teritorijā ietvertas 2.pielikuma 7.attēlā.

**6450** *palieņu zālāji*

Biotopam atbilst zālāji gar ūdenstilpēm, kuras aizsalst katru ziemu un tos ietekmē pavasara pali. Biotopam atbilst tikai mitrās un slapjās palienēs esošie zālāji, sausie un mēreni mitrie dabiskie zālāji atbilst citiem dabisko zālāju biotopiem. Nozīmīgs biotopu uzturošs faktors ir pali jeb applūšana. Tie var būt gan ikgadēji, gan ar ilgāku periodiskumu. Biotopam ir gan kultūrvēsturiska un ainaviska, gan dabas daudzveidības aizsardzības vērtība. Vairākām putnu sugām palieņu zālāji ir nozīmīga ligzdošanas un barošanās vieta. Palieņu zālāji veic nozīmīgas ekoloģiskas funkcijas – regulē palu stiprumu, nodrošina barības vielu apriti, attīra virszemes ūdeņus.

DL “Tāšu ezers” teritorijā - laukumu veidā, nelielās platībās sastopams šī biotopa augsto grīšļu un miežabrāļa variants (biotopa 1.variants 6450\_1 augsto grīšļu un miežabrāļa zālāji), grīšļu audzēs parasti dominē viena vai divas sugas – slaidais grīslis *Carex acuta*, pūslīšu grīslis *Carex vesicaria*, no graudzālēm parastais miežubrālis *Phalaroides arundinacea*, iesirmā ciesa *Calamagrostis canescens*, kā arī pļavas lapsastes un skareņu zālāji ļoti auglīgās augsnēs, kam raksturīgas augstās graudzāles – pļavas lapsaste *Alopecurus pratensis*, purva skarene *Poa palustris*, parastā skarene *Poa triviale*.

Salīdzinoši lielākās platībās sastopams biotopa trešais variants, 6450\_3 mitri palieņu zālāji vidēji auglīgās augsnēs, kam raksturīga – savienības Calthion veģetācija ar pļavas biteni *Geum rivale*, parasto vīgriezi FIlipendula ulmaria u.c. mitru zālāju augu sugām. Biotopa trešais variants ir augu sugām bagātāks, biežāk sastopamas šādas sugas – parastā ciņusmilga *Deschampsia cespitosa*, divrindu grīslis *Carex disticha*, liela nozīme arī mitrumu mīlošiem divdīgļlapjiem - pļavas bitenei *Geum rivale*, parastajai vīgriezei *Filipendula ulmaria* u.c.

Biotopu kvalitāte DL “Tāšu ezers” - dažāda, dominē vidējas kvalitātes klase. Neapsaimniekotas un pamestas palienes aizaug ar ekspansīvām sugām - ložņu vārpatu *Elytrigia repens*, lielo nātri *Urtica dioica*, tīruma usni *Cirsium arvense*, parasto vīgriezi *Filipendula ulmaria*, podagras gārsu *Aegopodium podagraria* un meža suņburkšķi *Anthriscus sylvestris*, pakāpeniski aizaug ar krūmiem un kokiem.

Biotops DL “Tāšu ezers” sastopams nelielās platībās, teritorijas D un A daļā, atrašanās vietas DL teritorijā ietvertas 2.pielikuma 7.attēlā.

**6510** *mēreni mitras pļavas*

Biotopam atbilst sugām bagātas pļavas nedaudz vai vidēji bagātīgi mēslotās augsnēs. Šie zālāji ir bagāti ar divdīgļlapjiem (pļavas platlapjiem), tos nepļauj pirms graudzāļu ziedēšanas, un pļaušana notiek tikai vienu vai divas reizes gadā. Biotopam raksturīgas vietas ir palienes, kur tas sastopams lielās, vienlaidus platībās.

DL “Tāšu ezers” teritorijā sastopams biotopa 1. Variants (tipiskais) – sugām bagāts, mēreni auglīgās un auglīgās neitrālās augsnēs. Biotopam atbilstošie zālāju poligoni, DL teritorijā, ir ezerdobes Z daļā un D daļā. Mēreni mitrās pļavās dominē graudzāles - augstā dižauza *Arrhenatherum elatius*, pūkainā pļavauzīte *Helictotrichon pubescens* un parastā lapsaste *Alopecuus pratensis*, sastopama arī pļavas skarene *Poa pratensis*, parastā kamolzāle *Dactylis glomerata* un slotiņu ciesa *Calamagrostis epigeios*. Mēreni mitros zālājus raksturo arī tādas sugas kā pļavas dzelzene *Centaurea jacea*, ziemeļu madara *Galium boreale*, pļavas bitene *Geum rivale*, purva gandrene *Geranium palustre*, dūkstu madara *Galium uliginosum*, ķimeņlapu selīne *Seline carvifolia* u.c.

Biotops veidojies gan dabiski (valgu un jauktu mežu vietā savvaļas zālēdāju ganīšanās ietekmē), vai aizaugot tīrumiem. Mūsdienās biotops veidojas tiešā cilvēka darbības rezultātā, ilgstoši pļaujot atmatas vai ekstensīvi pļaujot iepriekš kultivētus zālājus.

Biotopa atrašanās vietas DL “Tāšu ezers” teritorijā ietvertas 2.pielikuma 7.attēlā.

***Zālāju biotopu sociālekonomiskā/ekosistēmu pakalpojumu vērtība***

Dabiskajiem zālājiem, saskaņā ar ekosistēmu pakalpojumu novērtējuma metodiku, kultūras ziņā ir izcila kultūrvēsturiska un estētiska vērtība, tie ir nozīmīgs lauku ainavas elements. Dabiskajiem zālājiem ir liela ekosistēmu pakalpojumu vērtība – tā ir dzīvotne lauksaimniecības kultūru apputeksnētājiem, nodrošina virszemes noteces piesārņojuma attīrīšanu un palu regulēšanu (īpaši Palieņu zālāji). Dabiskie zālāji nodrošina arī ekosistēmu uzturēšanas funkcijas – augsnes veidošanos, erozijas ierobežošanu, oglekļa fiksāciju, barības vielu apriti u.c. Zālājus var izmantot kā pastaigu vietas. Tie ir izmantojami vides izglītībā, kā mācību ekskursiju objekts un ekotūrisma resurss, tajā skaitā putnu vērošanas aktivitātēm. Tāpat zālāji ir saistāmi ar Latvijai raksturīgo tradīciju uzturēšanu (Jāņu tradīcijas, ārstniecības augu ievākšana).

Zālāji kā ganības darbojas ne tikai mājlopiem, bet arī medījamajiem dzīvniekiem un bitēm. Vēl nozīmīgs resurss, ko var iegūt no zālājiem ir augi – gan tradicionālajā medicīnā izmantojamie, gan arī dekoratīvie. Tāpat dabiskie zālāji ir nozīmīgi dzīvesvide daudzām gan augu, gan dzīvnieku sugu grupām, kā arī tie ir barības ķēžu svarīgas sastāvdaļas.

***Zālāju biotopus ietekmējošie faktori***

Zālāju tipus un to izplatību galvenokārt nosaka augsnes apstākļi, tomēr vislielākā nozīme to pastāvēšanai ir antropogēnais faktors, jo Latvijas apstākļos bez zālāju pļaušanas vai ganīšanas tie ilgstoši nevar pastāvēt. Šobrīd nozīmīgākais dabiskos zālājus ietekmējošais faktors ir zemes izmantošanas un zālāju apsaimniekošanas veida izvēle.

*Neapsaimniekošana vai pārāk maza apsaimniekošanas* *intensitāt*e. Latvijas reģionā zālājus kā ilglaicīgu ekosistēmu veido cilvēku lauksaimnieciskā darbība – pļaušana un lopu ganīšana, tāpēc neapsaimniekoti zālāji, atkarībā dabiskajiem apstākļiem, agrāk vai vēlāk dabiskās sukcesijas gaitā pārvēršas par krūmājiem un tālāk par mežiem. Pārāk mazas intensitātes apsaimniekotos zālājos arī novērojama lielāka ekspansīvo un nitrofīlo lakstaugu sugu sastopamība, kā arī apauguma ar krūmiem veidošanās. Lai arī galvenokārt konstatēti palieņu zālāji, kuros ilglaicīgumu teorētiski var nodrošināt regulārā palu darbība, tomēr dabas parka teritorijā palu darbība nav pietiekami intensīva un zālāju uzturēšanai nepieciešama papildus lauksaimnieciskā darbība.

Analizējot LAD rīcībā esošo informāciju, DL ilggadīgie zālāji tiek apsaimniekoti, aramzemju liegumā nav. 2013. gadā atbalstīta ilggadīgo zālāju apsaimniekošana 27 ha kopplatībā, savukārt 2018. gadā, atbalstīta ilggadīgo zālāju apsaimniekošana 21 ha kopplatībā (par 6 ha mazāk kā 2013. gadā). Zālāju apsaimniekošana notikusi lielākoties apakšpasākuma “bioloģiskās daudzveidības uzturēšanas zālājos” (BDUz) ietvaros, tātad – uzturēti kā bioloģiski vērtīgi zālāji.

Saskaņā ar aktuālo situāciju 2019. gadā, laika gaitā daļā, no iepriekš apsaimniekotajiem, zālājiem apsaimniekošana vairs nenotiek, un tie sākuši aizaugt. Atsaucoties uz vietējo iedzīvotāju sniegto informāciju, zālājus DL “Tāšu ezers” sākuši mazākā apjomā apsaimniekot, tiklīdz DL “Tāšu ezers” ticis izveidots (2004.gadā), iespējams – precīzi neizprotot DL aizsardzības statusu un atļautās, aizliegtās darbības tajā.

***Ieteicamie zālāju apsaimniekošanas pasākumi***

DL “Tāšu ezers” visiem zālāju biotopiem nepieciešama regulāra apsaimniekošana (pļaušana vai ganīšana). Ieteicams atjaunot, uzsākt apsaimniekošanu vēsturiskajās zālāju platības, kas pieguļ esošajiem zālājiem. Detalizēts pasākumu apraksts ietverts 5.2. nodaļā.

Piemērotākā **biotopa 6270\* s*ugām bagātas ganības un ganītas pļavas* apsaimniekošana** ir brīva vai regulēta ekstensīva ganīšana, lai veidojas mozaīka: zemu noēsta zāle/ daļēji noēsta zāle/ nenoēsta zāle (0,5 liellopa vienības/ ha 10 mēnešus, 3 aitas/ ha). Var pļaut ar zāles novākšanu vienu vai divas reizes sezonā (atkarībā no zālāja ražības) sezonas sausākajā laikā.

Piemērotākā **biotopa 6410 *mitri zālāji periodiski izžūstošās augsnēs* apsaimniekošana** ir pļaušana katru gadu sausākajā laikā ar zāles novākšanu no jūlija vidus līdz beigām. Ja pļauj agrāk, tad daļa zālājā jānodrošina vēlā pļaušana vai nenopļauti plankumi, lai saudzētu augu un dzīvnieku sugas. Ganīšanu var veikt arī agri pavasarī līdz maija beigām, jūnija vidum, bet tad pļauj tikai vasaras beigās – augusta otrajā pusē, kad lielākai daļai augu sēklas ir ienākušās. Ja zālāji ir aizauguši ar kokiem un krūmiem, tad tie jāizcērt, jānovāc kūla, jāfrēzē ciņus un krūmu/ koku saknes, jāierobežo ekspansīvās sugas un jāveic atjaunojoša pļaušana/ ganīšana. Sekli grāvīši (ap 20 cm dziļi) nav jāaizber, ja grāvji ir dziļāki ‑ nepieciešama mitruma režīma atjaunošana.

Attiecībā uz **biotopa 6450 palieņu zālāji apsaimniekošanu** DL “Tāšu ezers”zemju īpašniekiem jāizvērtē, vai tās attīstīt kā krūmājus vai ieguldīt darbu un līdzekļus to atjaunošanā par atklātām zālāju platībām, kas ir iespējams, ja veic krūmu un koku ciršana, pirmējo pļaušanu, ar sekojošu turpmāku apsaimniekošanu.

Piemērotākā **biotopa 6510 *mēreni mitras pļavas* apsaimniekošana** ir ekstensīva pļaušana ar zāles novākšanu no jūnija beigām līdz jūlija vidum, ar mērenu noganīšanu atālā īslaicīgi regulētos aplokos, nevis brīvi ganot visā zālājā vairākas nedēļas. Pieļaujam arī pļaušana vienu vai divas reizes sezonā, savācot sienu, bet nenoganot atālu. Nozīmīgi ir ievērot tradicionālās siena pļaušanas un grābšanas metodes (siena apgrozīšana žāvēšanas laikā, kraušana zārdos, vaļēja siena vešana uz šķūni), kas palīdz izplatīties sugām. Ecēšana sekmē sūnu stāva iznīcināšanu un nodrošina labvēlīgu skābekļa režīmu augsnē, līdz ar to arī neitrālas augsnes reakcijas saglabāšanos. Iespējama arī mērena mēslošana ar pakaišu kūtsmēsliem.

**Sauszemes biotopu eksperta vērtējums par 4.pielikumā pievienotā “Hidroloģiskā modeļa izstrāde Tāšu ezeram Grobiņas novadā” pētījumā noteiktajiem pasākumiem:**

Krasta joslas, kur pašlaik atrodas monodominantas niedru audzes, īstenojot mērķtiecīgu apsaimniekošanu var pārveidoties un tuvināties palieņu zālāju stāvoklim pārdesmit hektāru kopplatībā (apmēram 20 ha), saglabājot atsevišķas niedru joslas un grupas, saskaņā ar ornitologa ieteikumiem, tādējādi lokāli palielinot bioloģisko daudzveidību DL “Tāšu ezers” teritorijā. Pastāv iespēja, monodominantajās, atūdeņotajās platībās veicināt palieņu zālāju veidošanos, platības pļaujot ar nopļautā materiāla savākšanu, kā arī noganot ar liellopiem un/vai zirgiem; ja mērķa platībās sākas ar slāpekļa cikla “atvēršanos” saistīti procesi, tad var ieviesties ruderālas, slāpekli mīlošas augu sugas, šādos gadījumos ne pļaušana, ne noganīšana nav risinājums, bet – ieteicama vietējo graudzāļu piesēšana, lai nosegtu atklātās kūdrainās augsnes virskārtu, piemēram, parastais miežubrālis *Phalaris arundinacea*, pļavas auzene *Festuca pratense* u.c.; ievērojot, ka senie palieņu zālāji patreiz arī reti applūst, kā arī nav ne labā, ne izcilā kvalitātē, tad uz tiem ietekme vērtējama kā neitrāla; potenciāli negatīva ietekme var būt uz ezera dienvidrietumu malu, kas pašreiz ir regulāri pakļauta applūšanai palu laikā un izžūšanai vasarā, šajā malā izvietojušies labas un izcilas kvalitātes mainīga mitruma režīma zālāji (ES nozīmes biotops 6410-2), kuriem applūšana ir būtiski nepieciešams faktors; savukārt, ezera ZA mala ir augstāk pacelta reljefā un applūst retāk, par ko liecina arī zālāji vidēja mitruma apstākļos (ES nozīmes biotops 6270-1 un 6270-3) un uz tiem ietekme netiek sagaidīta. Ja plānotie ezera ūdens līmeņa pazemināšanas pasākumi tiek īstenoti, tad paralēli ir jāveic zālāju monitorings un, nepieciešamības gadījumā jāīsteno adaptīvi pasākumi ezera DR malas zālāju uzturēšanai, piemēram, nodrošinot to kontrolētu applūšanu vismaz vienu reizi dažos gados. Ja zālāji saglabājas labā kvalitātē, un to applūšanu – mitrināšanos nodrošina pavasara paaugstinātais mitrums, tad nekādi pasākumi nav nepieciešami.

Attiecībā par plānoto mitrzemes ierīkošanu, kas kopumā ir atbalstāms pasākums, tās ierīkošanā ieteicams izmantot vietējās floras augu sugas. Proti, mitrzemes ierīkošanā nav izmantojamas svešzemju augu sugas un šķirnes, lai pēc iespējas saglabātu ĪADT dabisku un neradītu svešzemju augu sugu invāzijas riskus, kas jo īpaši izslēdzami ĪADT

Savukārt, ja tiek īstenots pasākums – jaunas pieejas un rekreācijas vietas attīstība ezera dienvidrietumu malā, starp Puļķiem un Tāšu muižu, tad, posmā cauri ES nozīmes zālāju biotopiem, ieteicams pieejas ceļu plānot un ierīkot veidot tehniski iespējamajā minimālajā platumā ar minimāliem ceļa sāngrāvjiem. Neglabāt tehniku un materiālus ES nozīmes biotopus, un tos nešķērsot ārpus darba joslas platuma.

### 4.3.3. Mežu biotopi

DL “Tāšu ezers” teritorijā īstenu mežu nav, neskatoties uz to, ka DL kopumā ir 55,5 ha meža zemes. ES nozīmes biotopiem atbilstoši meža biotopi ir ļoti nelielā platība – tikai 0,24 ha platībā, DL reģistrēts mazs aluviāla krastmalu un palieņu meža ieslēgums (biotopa kods – 91E0\*).

DL “Tāšu ezers” D daļā atrodas arī neliela, par mežu uzskatāma platība (2,52 ha), iespējams, Tāšu muižas apstādījumu daļa, kurai raksturīgi vecu jauktu platlapju mežu elementi (biotopa kods – 9020\*), piemēram, atsevišķi bioloģiski vecāki un lielāki platlapju koki.

Krūmainajās platībās reģistrēts Eiropas segliņš *Euonymus europaea*.

Iepriekš, saskaņā ar *Natura 2000* standarta datu formā pieejamo informāciju, mežu biotopi nebija izdalīti.

DL “Tāšu ezers” konstatētie mežu biotopi apkopoti 4.6. tabulā.

4.6.tabula. ES nozīmes mežu biotopi DL “Tāšu ezers”

|  |  |  |  |  |
| --- | --- | --- | --- | --- |
| **ES nozīmes aizsargājamā biotopa nosaukums** | **ES nozīmes aizsargājamā biotopa kods**  **(ar \* atzīmē prioritāros biotopus)** | **ES nozīmes aizsargājamā biotopa labvēlīga aizsardzības stāvokļa novērtējums valstī kopumā (atbilstoši ETC datiem)\*** | **Biotopa platība (ha) teritorijā** | **ES nozīmes aizsargājamā biotopa platības attiecība (%) pret biotopa platību Natura 2000 teritorijās Latvijā** |
| Aluviāli krastmalu un palieņu meži | 91E0\* | **U1 X** | 0,24 | 0,01 |

**91E0\*** *aluviāli krastmalu un palieņu meži*

Biotopam 91E0\* aluviāli krastmalu un palieņu meži atbilst parasto ošu *Fraxinus excelsior* un melnalkšņu *Alnus glutinosa* krastmalu meži; krastmalu baltalkšņu *Alnus incanae* meži; baltā vītola *Salix alba* un trauslā vītola *Salix fragilis* kokveida formu audžu joslas gar upēm. Biotops atrodas uz smagām, aluviāliem nogulumiem bagātām augsnēm, kas periodiski applūst, kad ir augsts ūdens līmenis. Nozīmīga dzīvotne īpaši aizsargājamām sugām, kam būtiska populācijas daļa atrodama krastmalu mežos, piemēram, epifītiskajiem ķērpjiem kolēmām *Collema spp.* un leptogijām *Leptogium spp*. Ūdeņu tuvums biotopā nosaka pastāvīgi paaugstinātu gaisa mitrumu. Saistībā ar pastāvīgi paaugstināto gaisa mitrumu koka stumbri bieži ir bagātīgi klāti ar epifītiem. Tā ir viena no pazīmēm, pēc kuras var atšķirt noturīgu veģetāciju no sukcesijas pionierstadijas, kad epifītu daudz mazāk.

DL “Tāšu ezers” reģistrēti aluviāli krastmalu un palieņu meži 0,24 ha kopplatībā. Biotopam tipiskas platības izveidojušās aizaugot palieņu zālājiem un mitrzemēm ezera krastā, kas nosaka labo reģistrētā biotopa struktūru kvalitāti un dabiskumu, mežs ir grūti caurstaigājams, kas tipiski aluviāliem mežiem, kas vēl nav bioloģiski veci.

Biotopa atrašanās vietas DL teritorijā ietvertas 2.pielikuma 7.attēlā.

**9020\*** *veci jaukti platlapju meži*

Biotopam 9020\* veci jaukti platlapju meži atbilst veci dabiski hemiboreāli platlapju meži, kas veidojušies pārejas joslā no boreālo mežu zonas uz nemorālo mežu zonu. Biotopā sastopams ievērojams mirušās koksnes apjoms dažādās sadalīšanās pakāpēs, bagātīga epifītisko ķērpju un sūnu flora, kā arī liela koksnes sēņu un ar augsni saistīto mikroorganismu sugu daudzveidība.

DL “Tāšu ezers” reģistrēta viena meža platība, ar 9020\* elementiem, kas neatbilst dabiskam vai potenciāli dabiskam meža biotopam. Bet pārskatāmā nākotnē varētu tuvināties potenciāli dabiska meža biotopa noteikšanas kritērijiem. Apsekotajā teritorijā konstatētas arī šādas dabisku mežu indikatorsugas: līklapu novelija *Nowellia curvifolia* (sūna), rakstu ķērpis *Graphis scripta*.

Potenciālam biotopam 9020\* veci jaukti platlapju meži atbilstošais poligons, kas šobrīd ir izdalīts DL “Tāšu ezers” teritorijā, atrodas ezera D daļā, tā atrašanās vieta DL teritorijā ietverta 2.pielikuma 7.attēlā.

***Sociālekonomiskā/ekosistēmu pakalpojumu vērtība***

Mežu biotopi nodrošina gan vides, gan sociāli nozīmīgus ekosistēmu pakalpojumus. Meži DL “Tāšu ezers” teritorijā nav nozīmīgs koksnes resurss un koksnes izmantošana nav arī prioritāte šajā teritorijā. Saskaņā ar ekosistēmu pakalpojumu novērtējuma metodiku mežu biotopi var sniegt šādus apgādes pakalpojumus: savvaļas augi un to produkti, koksne (tikai tā, kas iegūta saskaņā ar mežu apsaimniekošanas nosacījumiem), regulācijas un atbalsta pakalpojumu jomā – augsnes erozijas mazināšanā (augsne ir klāta ar veģetāciju), vide apputeksnētāju kukaiņiem, mežu biotopi piedalās ūdens aprites ciklā un ūdens plūsmas regulēšanā, meži piedalās klimata pārmaiņu mazināšanā; kultūras ziņā – mežu biotopi izmantojami rekreācijā, vides izglītībā kā mācību ekskursiju objekts un ekotūrisma resurss.

***Biotopus ietekmējošie faktori***

Hidroloģiskā režīma izmaiņas var ietekmēt biotopu 91E0\* aluviāli krastmalu un palieņu meži.

***Ieteikumi biotopu apsaimniekošanai***

Atbilstošākā šo divu biotopu apsaimniekošana ir neiejaukšanās meža biotopu dabiskajos procesos.

Ieteicamā perspektīvā biotopa meža platības apsaimniekošana arī ir neiejaukšanās platības dabisko procesu norisē, ļaujot tai saglabāties un attīstīties kā mežam. Pieļaujama pastaigu takas ierīkošana, kā arī mērena lielāko koku atēnošana, kokaudzē saglabājot kritalas, sausokņus, stumbeņus.

## 4.4. Sugas, to sociālekonomiskā vērtība un sugas ietekmējošie faktori, vienlaikus norādot to aizsardzības līmeni Latvijas mērogā

### 4.4.1. Flora

Tāšu ezerā retas un aizsargājamas augu un mieturaļģu sugas netika konstatētas. Apkopojot informāciju par DL “Tāšu ezers” dažādos laika periodos reģistrētajām nozīmīgajām augu sugām, DL “Tāšu ezers” kopā reģistrētas četras (4) aizsargājamas augu sugas. Retās un īpaši aizsargājamās augu sugas DL “Tāšu ezers” uzskaitītas 4.7.tabulā.

4.7.tabula. Retās un īpaši aizsargājamās augu sugas DL “Tāšu ezers”

| **N.p.k.** | **Latīniskais nosaukums** | **Latviskais nosaukums** | **LSG** | **ES** | **ĪAS** | **MIK** | **Apsekotajā platībā reģistrēta sastopama biotopos:** |
| --- | --- | --- | --- | --- | --- | --- | --- |
| **Vaskulārie augi** | | | | | | | |
| 1 | ***Dactylorhiza baltica*** | Baltijas dzegužpirkstīte | **4** |  | **+** |  | **zālāji** |
| 2 | ***Dactylorhiza incarnata*** | stāvlapu dzegužpirkstīte | **4** |  | **+** |  | **zālāji** |
| 3 | ***Dactylorhiza maculata*** | plankumainā dzegušpirkstīte | **4** |  | **+** |  | **zālāji** |
| 4 | ***Platanthera chlorantha*** | zaļziedu naktsvijole | **4** |  | **+** |  | **zālāji** |

***Apzīmējumi:***

**LSG** – aizsardzības kategorija Latvijas Sarkanajā grāmatā

**ES** – Eiropas Padomes 1992. gada 21. maija Direktīva 92/43/EEK par dabisko biotopu, savvaļas floras un faunas aizsardzību. **II** pielikums. Dzīvnieku un augu sugas, kas ir Kopienas interešu sfērā un kuru aizsardzībai nepieciešama īpaši aizsargājamo teritoriju nodalīšana. **V** pielikums. Dzīvnieku un augu sugas, kas ir Kopienas interešu sfērā un kuru iegūšana un ekspluatācija dabā var būt pieļaujama.

**ĪAS** – īpaši aizsargājama suga (MK 2000. gada 14. novembra noteikumi Nr. 396. ”Noteikumi par īpaši aizsargājamo sugu un ierobežoti izmantojamo īpaši aizsargājamo sugu sarakstu”)

**MIK** - MK 2012.g. 18. decembra noteikumi Nr. 940 „Noteikumi par mikroliegumu izveidošanas un apsaimniekošanas kārtību, to aizsardzību, kā arī mikroliegumu un to buferzonu noteikšanu”

4.7.1. tabula. Īpaši aizsargājamās sugas DL “Tāšu ezers” teritorijā un to aizsardzības statuss

|  |  |  |  |  |  |  |
| --- | --- | --- | --- | --- | --- | --- |
| Nr.p.k. | Sugas nosaukums latviski | Sugas nosaukums latīniski | Sugas aizsardzības statuss valstī | | Putniem nozīmīgo vietu kvalificējoša suga | Sugas labvēlīga aizsardzības stāvokļa novērtējums valstī kopumā (atbilstoši ETC datiem, tikai direktīvu pielikumos iekļautajām sugām) |
| Īpaši aizsargājama suga atbilstoši MK 2000. gada 14. novembra noteikumiem Nr.396  (ar 1 atzīmēt mikroliegumu sugas MK 2012. gada 18.decembra noteikumiem Nr.940) | Putnu vai Biotopu direktīvu pielikumos iekļauta suga (ar \* atzīmē prioritārās sugas) |
| 1. | Baltijas dzegužpirkstīte | *Dactylorhiza baltica* | Jā | Nē | Nē | - |
| 2. | stāvlapu dzegužpirkstīte | *Dactylorhiza incarnata* | Jā | Nē | Nē | - |
| 3. | plankumainā dzegušpirkstīte | *Dactylorhiza maculata* | Jā | Nē | Nē | - |
| 4. | zaļziedu naktsvijole | *Platanthera chlorantha* | Jā | Nē | Nē | - |

### 4.4.2. Fauna

#### 4.4.2.1. Bezmugurkaulnieki

**Vēsturiskie dati**

Emerald dati liecina par daudzu īpaši aizsargājamu sugu klātbūtni ezerā un tā piekrastē (4.8. tabula). Izteikts arī pieņēmums, ka ezers ir piemērots arī platajai airvabolei *Dytiscus latissimus*. Emerald projektā sugu daudzveidība DL “Tāšu ezers” novērtēta kā izcila. Par zālājiem komentāru nav. Meži novērtēti kā maznozīmīgi. Kopumā teritorija novērtēta kā nozīmīga, it īpaši ūdens bezmugurkaulniekiem, nav konstatēti būtiski sugas apdraudošie faktori. Ieteicams attiekties pret minēto apgalvojumu kritiski, ņemot vērā toreizējo ekspertu sagatavotību un zināšanas, kā arī kartogrāfisko materiālu precizitāti. GPS uztvērēju vēl nebija un koordinātas netika noteiktas. Spriežot pēc Emerald anketas, vairums sugu konstatētas laivu piestātnes rajonā (tabulā aptuvenās koordinātas, izņemot zeltainīti un koksngrauzi, arī tiem aptuvenās koordinātas pēc kartes).

4.8.tabula. Līdzšinējie dati par īpaši aizsargājamām un retām bezmugurkaulnieku sugām DL “Tāšu ezers”

|  |  |  |  |  |  |
| --- | --- | --- | --- | --- | --- |
| **Suga latviski** | **Suga latīniski** | **Datums** | **x** | **y** | **Datu avots** |
| Spilgtā purvuspāre | *Leucorrhinia pectoralis* | 22.06.2002. | 329940 | 277360 | Emerald anketa, V.Spuņģis, Kalniņš 2007. |
| Resnvēdra purvuspāre | *Leucorrhinia caudalis* | 22.06.2002. | 329940 | 277360 | Emerald anketa, V.Spuņģis |
| Raibgalvas purvuspāre | *Leucorrhinia albifrons* | 22.06.2002. | 329940 | 277360 | Emerald anketa, V.Spuņģis |
| Divjoslu airvabole | *Graphoderus bilinetus* | 22.06.2002. | 329940 | 277360 | Emerald anketa, V.Spuņģis |
| Karaliskā dižspāre | *Anax imperator* | 22.06.2002. | 329940 | 277360 | Emerald anketa, V.Spuņģis |
| Zaļā dižspāre | *Aeshna viridis* | 22.06.2002. | 329940 | 277360 | Emerald anketa, V.Spuņģis |
| Rudā dižspāre | *Aeshna isosceles* | 22.06.2002. | 329940 | 277360 | Emerald anketa, V.Spuņģis |
| Lielais skābeņu zeltainītis | *Lycaena dispar* | 22.06.2002. | 329810 | 277780 | Emerald anketa, V.Spuņģis |
| Zaļais vītolu koksngrauzis | *Aromia moshata* | 22.06.2002. | 329930 | 277450 | Emerald anketa, V.Spuņģis |

Lielais skābeņu zeltainītis monitorēts 2015. gada 1. jūlijā. Konstatēts viens īpatnis uz transektes ar sākuma koordinātām (330030, 6277360). Aprēķināts, ka DL “Tāšu ezers” teritorijā kopā ir ap 20 īpatņu. Tas varētu būt minimālais/maksimālais skaits, ņemot vērā, ka zālāju-neaizaugušu zemo purvu platības ir ierobežotas. Bez tam jāņem vērā, ka zeltainītis ir mobila suga un mātīte var pārlidot pat 10 km (Van der Sluis et al. 2004).

Spilgtā purvuspāre monitorēta 2016. gada 20. jūnijā 10 parauglaukumos, katrs ir 10 m plata piekrastes josla. Aprēķinātais populācijas lielums ir aptuveni 220 īpatņu. Tas jāuzskata par minimālo populācijas lielumu, jo daļai īpatņu raksturīgi klejojumi ārpus piekrastes. Skaitli jāpalielina par trešdaļu t.i. maksimālais skaits būtu ap 300 īpatņu. Novēroti arī resnvēdera purvuspāres īpatņi, pēc aprēķina populācijas lielums ir aptuveni 220 īpatņi. Konstatēti arī 3 karaliskās dižspāres īpatņi.

Citu publicētu datu par bezmugurkaulnieku sugām DL “Tāšu ezers” nav.

**2018., 2019.gada apsekojumu secinājumi**

No ūdens kukaiņu viedokļa - Tāšu ezers tiem nav piemērots, jo ir šaura litorāle starp ezeru apņemošajām niedrāju audzēm un brīvo ūdeni. Piekrastes niedrāju audzes strauji pāriet brīvajā ūdenī ar dūņainu gultni. Šaurajā litorāles joslā ūdens kukaiņiem ir iespējams attīstīties, izvairoties no zivju plēsonības. Tāšu ezera piekrastes niedrāju josla bezmugurkaulniekiem ir mazsvarīga.

Ezerā 2018., 2019.gada apsekojumu gaitā kopumā bija ļoti maz noķerto vaboļu. Netika novērota zaļā dižspāre. Ezerā sastopami elši, taču izklaidus un neveido pietiekami blīvas audzes, kas būtu piemērotas spāru attīstībai. Ezerā dominē parastas sugas - plankumainā platspāre *Libellula quadrimaculata*, mazākā skaitā novērota lielā ezerspāre *Orthetrum cancellatum* un smaragdspāres *Corduliidae sp*. reti kāda brūnā dižspāre *Aeshna grandis*. 2018. un arī 2019. gads bija savdabīgi, jo ļoti maz spāru ne tikai šajā DL, bet kopumā Latvijā.

DL “Tāšu ezers” apšu meža nogabalā, DL ZA malā, atrasta spožās skudras ligzda *Lasius fuliginosus* , viena tukša parka vīngliemeža *Helix pomatia* čaula.

DL zālāji ir fragmentāri. Labākie no tiem ir R malā ar ziedošiem augiem un dažādu tauriņu sugām. DA daļā agrākie zālāji/lauksaimniecības zemes ir aizaugošas un nav piemērotas tauriņiem. ZA daļas zālāji tiek pļauti un tajos ir maz ziedošu augu. Ezeru apjož pārpurvojušies zālāji, kas lielākajā daļā ir aizauguši ar niedri un krūmiem. Atklātu vietu ir maz. Pārpurvojušajos zālājos, ezera A perifērijā, paņemts augsnes tilpumparaugs ar mērķi konstatēt *Vertigo* ģints pumpurgliemežu klātbūtni, bet rezultāti ir negatīvi. 2019. gadā lielā skābeņu zeltainīša zālāji ziemeļu daļā ir nopļauti, suga nav konstatēta.

Purvuspārēm un airvabolei aprēķināta piemērotā biotopa platība, un piemēroto biotopu platība būtu 0,5 ha. 2019. gadā, optimālos laikapstākļos, konstatētas divas resnvēdera purvuspāres *Leucorrhinia caudali*s, kā arī viena karaliskā dižspāre *Anax imperator*. No spārēm, nelielā skatā konstatētas - plankumainā platspāre *Libellula quadrimaculata*, lielā ezerspāre *Orthetrum cancellatum*, brūnā dižspāre *Aeshna grandis*, dienvidu dižspāre *Aeshna mixta*. Nav konstatēta zaļā dižspāre. Ālandes ietekā ezerā ir stagnanti apstākļi, nelabvēlīgi spārēm, izteka ir minimāli caurtekoša.

Kopumā 2018.-2019. gada izpēte bija samērā neveiksmīga. Atrastas tikai dažas mērķa sugas elielā skaitā. Nav noskaidrots iemesls, bet tie varētu būt: aizsargājamo sugu populāciju minimums, izpētes gadu klimata īpatnības, biotopa izmaiņas.

4.9.tabula. Īpaši aizsargājamās sugas DL “Tāšu ezers” teritorijā un to aizsardzības statuss

|  |  |  |  |  |  |  |
| --- | --- | --- | --- | --- | --- | --- |
| **Nr.p.k.** | **Sugas nosaukums latviski** | **Sugas nosaukums latīniski** | **Sugas aizsardzības statuss valstī** | | **Putniem nozīmīgo vietu kvalificējoša suga** | **Sugas labvēlīga aizsardzības stāvokļa novērtējums valstī kopumā (atbilstoši ETC datiem, tikai direktīvu pielikumos iekļautajām sugām)** |
| **Īpaši aizsargājama suga atbilstoši 14.11.2000. MK noteikumiem Nr.396**  **(ar 1 atzīmēt mikroliegumu sugas 18.12.2012. MK noteikumiem Nr.940)** | **Putnu vai Biotopu direktīvu pielikumos iekļauta suga (ar \* atzīmē prioritārās sugas)** |
| 1. | Spilgtā purvuspāre | *Leucorrhinia pectoralis* | 1 | II, IV | - | FV |
| 2. | Divjoslu airvabole | *Graphoderus bilinetus* | 11 | II, IV | - | U1 |
| 3. | Lielais skābeņu zeltainītis | *Lycaena dispar* | 1 | II, IV | - | FV |
| 4. | Resnvēdera purvuspāre | *Leucorrhinia caudalis* | 1 | IV | - | U1 |
| 5. | Raibgalvas purvuspāre | *Leucorrhinia albifrons* | 1 | IV | - | U1 |
| 6. | Zaļā dižspāre | *Aeshna viridis* | 1 | IV | - | U2 |
| 7. | Parka vīngliemezis | Helix pomatia | 2 | V | - | - |
| 8. | Karaliskā dižspāre | *Anax imperator* | 1 | - | - | - |
| 9. | Spožā skudra | Lasius fuliginosus | 1 | - | - | - |

4.10.tabula. Direktīvu pielikumos iekļauto sugu populāciju lielums un sugu dzīvotņu platība

|  |  |  |  |  |  |  |  |
| --- | --- | --- | --- | --- | --- | --- | --- |
| **Nr.p.k.** | **Sugas nosaukums (latviski un latīniski)** | **Sugas populācijas**  **lielums teritorijā (i)** | | **Teritorijā esošās sugas populācijas attiecība (%) pret sugas populāciju Natura 2000 teritorijās Latvijā kopumā** | **Teritorijā esošās sugas populācijas attiecība (%) pret sugas populāciju valstī** | **Sugas dzīvotnes platība (ha)** | **Sugas dzīvotnes platības attiecība (%) pret sugas dzīvotnes platību Natura 2000 teritorijās Latvijā kopumā** |
| **Min.** | **Maks.** |
| 1. | Spilgtā purvuspāre *Leucorrhinia pectoralis* | 220-300 | | <1% | <1% | 0,5 | <1% |
| 2. | Divjoslu airvabole *Graphoderus bilinetus* | Nezināms | | <1% | <1% | 0,5 | <1% |
| 3. | Lielais skābeņu zeltainītis *Lycaena dispar* | 20-20 | | <1% | <1% | 5,7 | <1% |
| 4. | Resnvēdera purvuspāre *Leucorrhinia caudalis* | 200-220 | | <1% | <1% | 0,5 | <1% |
| 5. | Raibgalvas purvuspāre *Leucorrhinia albifrons* | Nezināms | | <1% | <1% | 0,5 | <1% |
| 6. | Zaļā dižspāre *Aeshna viridis* | Nezināms | | <1% | <1% | Nezināms | <1% |

**Sociālekonomiskā vērtība**

Vairumam no DL “Tāšu ezers” teritorijā sastopamajām bezmugurkaulnieku sugām nav tiešas sociālekonomiskās vērtības. Bezmugurkaulnieku sugām kopumā ir nozīmīga loma ekosistēmu funkcionēšanas nodrošināšanā, jo ir galvenie (detrīta) dzīvo organismu atlieku noārdītāji.

**Ietekmējošie faktori**

Tieši apdraudošie faktori, kas varētu ietekmēt īpaši aizsargājamās bezmugurkaulnieku sugas, DL “Tāšu ezers” nav novēroti. Rekreācija sugas neietekmē.

Ezerā sastopamo īpaši aizsargājamo un reto bezmugurkaulnieku sugu pastāvēšanu negatīvi ietekmē eitrofikācijas procesi, kā rezultātā ezera krasti aizaug ar niedri. Aizaugšana ar niedrēm samazina iegrimušu ūdensaugu un peldaugu augāju platību, kas ir būtiska daudzām bezmugurkaulnieku sugām pilnvērtīgai attīstības cikla norisei.

**Bezmugurkaulnieku apsaimniekošanas pasākumi**

Saglabāt un uzturēt pastāvīgu ūdens līmeni ezerā.

Kopējo DL „Tāšu ezers” bezmugurkaulnieku faunas bioloģisko daudzveidību dažādotu teritorijā sastopamo zālāju biotopu apsaimniekošanas pasākumu nodrošināšana. Plānojot apsaimniekošanas pasākumus DL “Tāšu ezers” teritorijā, būtiski būtu paredzēt turpmāku zālāju biotopu apsaimniekošanu.

**Bezmugurkaulnieka eksperta vērtējums par 4.pielikumā pievienotā “Hidroloģiskā modeļa izstrāde Tāšu ezeram Grobiņas novadā” pētījumā noteiktajiem pasākumiem:**

Ūdens līmenis var svārstīties sezonas laikā. Taču tas nenotiks strauji. Ja paaugstinās, tad īpaši aizsargājamās spāru sugas (litorāles sugas) pārvietosies tuvāk krastam, ja samazināsies – atkāpjas no krasta uz ūdens pusi. Palieņu pļavu sugas, piemēram, skābeņu zeltainītis, netiks ietekmētas.

Ietekme uz bezmugurkaulniekiem, galvenokārt īpaši aizsargājamo spāru kāpuriem u.c. sugām būs minimāla.

Vēlams īpaši aizsargājamo bezmugurkaulnieku sugu ikgadējs monitorings, ja tiek īstenoti hidrotehniskie apsaimniekošanas pasākumi: hidromezgla – meniķa atjaunošana; Tāšu ezerā ietekošo grāvju un Ālandes upes gultnes pārtīrīšana un mākslīgā mitrāja izveidošana. Ietekme ilgtermiņā uz DL “Tāšu ezers” bezmugurkaulnieku sugām visdrīzāk būs pozitīva.

#### 4.4.2.2. Ornitofauna

**Vēsturiskā informācija**

DL “Tāšu ezers” līdz šim, ornitofaunas izpētes nolūkos apmeklēts samērā neregulāri. Neskatoties uz teritorijas statusu (Natura 2000, putniem nozīmīga vieta) vēsturiskie dati par to ir ārkārtīgi trūcīgi. Pēc literatūrā atrodamās informācijas DL “Tāšu ezers” caurceļošanas laikā regulāri pulcējas ziemeļu gulbji *Cygnus cygnus* un zosis *Anser sp*. Kā ligzdojošās sugas minētas meža zoss *Anser anser*, lielais dumpis *Botaurus stellaris*, melnais zīriņš *Chlidonias niger*, Sevi ķauķis *Locustella luscinioides*.

Teritorija apmeklēta dažu ekspedīciju laikā LOB projekta “Latvijas ligzdojošo putnu atlants” ietvaros laika posmā no 2000. līdz 2004. gadam. Pārējo īpaši aizsargājamo putnu sugu skaita vērtējumi, kas izmantoti tālākās publikācijās (*Natura 2000* standarta datu forma, putniem nozīmīgo vietu pārskats), veikti, galvenokārt balstoties uz sugām piemērotu biotopu sastopamību teritorijā.

Gadījuma rakstura ziņas par teritorijas ornitofaunu epizodiski ievāktas Eiropas ligzdojošo putnu atlanta laikā (2013.-2017.) laikā.

DAP dabas datu pārvaldības sistēmas „Ozols” dati par šo teritoriju ir ārkārtīgi trūcīgi. Attiecībā uz DL“Tāšu ezers” ornitofaunu pieejami vien pieci ziņojumi par četrām putnu sugām. Visu novērojumu autore ir Elīze Spridzāne, kura 2017. gada 5. maijā ir konstatējusi vairākus vokalizējošus lielā dumpja īpatņus, kā arī vienu vokalizējošu mazo ormanīti *Porzana parva* un ormanīti *Porzana porzana*. Savukārt šī paša gada 17. jūnijā – vienu ziemeļu gulbi, kurš definēts kā ligzdotājs.

Eksperts Kārlis Millers ir veicis daudzkārtējus DL “Tāšu ezers” gadījuma rakstura apsekojumus dažādos gadalaikos no 2005. gada līdz 2019. gadam (ieskaitot). Kopumā DL teritorijā un tā tuvākā apkārtnē eksperts novērojis vairāk kā 100 dažādas putnu sugas. Pavasara migrācijas laikā – praktiski visas Latvijā sastopamās zosu, gulbju un pīļu sugas. Zosu skaits tuvējos laukos bieži mērojams vairākos tūkstošos. Ezeru kā barošanos vietu izmanto zivju ērglis *Pandion haliaetus* un jūras ērglis *Haliaeetus albicilla*. Turklāt pēdējais sastopams arī Tāšu ezera apkārtnē ziemā – izmantojot ezeru kā potenciālo barošanos vietu arī gada skarbākajā periodā. Ligzdošanas laikā eksperts Tāšu ezera tiešā tuvumā vairākkārt novērojis sarkano kliju *Milvus milvus*, kura Latvijā reti sastopama, un mazo ērgli *Aquila pomarina*, – abas īpaši aizsargājamās sugas.

Tāšu ezerā kopš 1998. gadaregulāri katra kalendārā gada otrajā janvāra nedēļas nogalē, tiek veiktas starptautiskās ziemojošo ūdensputnu uzskaites (turpmāk - IWC). Eksperts piedalījies IWC uzskaitēs kopš 2008. gada un šo uzskaišu laikā apsekojis arī Tāšu ezeru. Jāatzīmē, ka, ņemot vērā ezera hidroloģisko stāvokli – dziļumu (ļoti sekls), tas bieži vien uzskaišu laikā mēdz būt aizsalis, tādejādi ne sevišķi piemērots ziemojošajiem ūdensputniem. Balstoties uz IWC datu apkopojumu, kopš uzskaišu sākuma šajā teritorijā konstatētas trīs putnu sugas –paugurknābja gulbis *Cygnus olor* (n=68), ziemeļu gulbis (n=1) un meža pīle *Anas platyrhynchos* (n=76) (skat. 4.11.tabulu).

4.11.tabula. IWC laikā novērotās putnu sugas un to skaits.

|  |  |  |  |
| --- | --- | --- | --- |
| **Gads** | **Janvāra datums** | **Suga** | **Skaits** |
| 1998. | 15. | Paugurknābja gulbis *Cygnus olor* | 45 |
| 1998. | 15. | Meža pīle *Anas platyrhynchos* | 32 |
| 1989. | 22. | Meža pīle *Anas platyrhynchos* | 50 |
| 1990. | 14. | Meža pīle *Anas platyrhynchos* | 8 |
| 2001. | 13. | Paugurknābja gulbis *Cygnus olor* | 1 |
| 2005. | 16. | Paugurknābja gulbis *Cygnus olor* | 21 |
| 2005. | 16. | Ziemeļu gulbis *Cygnus cygnus* | 1 |
| 2007. | 14. | Paugurknābja gulbis *Cygnus olor* | 6 |
| 2017. | 15. | Meža pīle *Anas platyrhynchos* | 18 |

Ornitofaunas novērtējums DA plāna izstrādes laikā galvenokārt veikts pēc LOB izstrādātās metodikas īpaši aizsargājamo putnu sugu skaita novērtēšanai *Natura 2000* teritorijās (Lebuss 2013). Tā kā DL “Tāšu ezers” klasificēta kā putniem nozīmīga vieta ar kritēriju B1i, uzmanība galvenokārt pievērsta pavasarī un rudenī migrējošajiem ūdensputniem. Tāpat veiktas atsevišķu ligzdojošo putnu sugu uzskaites, kuras raksturīgas ūdenstilpēm ar niedrāju masīviem.

DA plāna izstrādes laikā pieejamie dati nav pietiekami, lai veiktu kvalitatīvu salīdzinājumu par īpaši aizsargājamo putnu sugu skaita izmaiņām un to tendencēm DL “Tāšu ezers” teritorijā.

**Ornitofaunas raksturojums un dabas aizsardzības vērtība**

Putnu faunas izpētes ietvaros DL “Tāšu ezers” kopumā konstatētas 15 īpaši aizsargājamas putnu sugas, no kurām 11 sugas ir iekļautas Putnu Direktīvas 1. pielikumā, savukārt 6 putnu sugām ir veidojami mikroliegumi (skatīt 4.12.tabulu). Pārskats par 2019. gadā veiktajām ligzdojošo putnu uzskaitēm un pāru skaita novērtējumu sniegts 4.13.tabulā.

4.12 .tabula. Īpaši aizsargājamās putnu sugas DL “Tāšu ezers” teritorijā un to aizsardzības statuss

|  |  |  |  |  |  |  |  |
| --- | --- | --- | --- | --- | --- | --- | --- |
| Nr.p.k. | Sugas nosaukums latviski | Sugas nosaukums latīniski | Sugas aizsardzības statuss valstī | | Putniem nozīmīgo vietu kvalificējoša suga | Sugas populācijas skaita pārmaiņu tendence Latvijā (īstermiņa/ilgtermiņa) | Sugas labvēlīga aizsardzības stāvokļa novērtējums konkrētajā ĪADT (direktīvas pielikumos iekļautajām sugām infomāciju norāda atbilstoši ETC kategorijām) |
| Īpaši aizsargājama suga atbilstoši 14.11.2000. MK noteikumiem Nr.396  (ar 1 atzīmētas mikroliegumu sugas 18.12.2012. MK noteikumiem Nr.940) | Putnu direktīvas pielikumos iekļauta suga |
| 1. | Sējas zoss | *Anser fabalis* | ES | PD II | X |  | FV |
| 2. | Baltpieres zoss | *Anser albifrons* | ES | PD II | X |  | FV |
| 3. | Meža zoss | *Anser anser* | ĪAS |  | X | Stabils/Pieaug | FV |
| 4. | Mazais gulbis | *Cygnus columbianus* | ĪAS, ES | PD I | X | Neskaidrs/ Nezināms | XX |
| 5. | Ziemeļu gulbis | *Cygnus cygnus* | ĪAS1, ES | PD I | X | Neskaidrs/ Pieaug | FV |
| 6. | Lielais dumpis | *Botaurus stellaris* | ĪAS1, ES | PD I | X | Stabils/ Samazinās | FV |
| 7. | Sarkanā klija | *Milvus milvus* | ĪAS1, ES | PD I | X | Nezināms/ Pieaug | FV |
| 8. | Jūras ērglis | *Haliaeetus albicilla* | ĪAS1, ES | PD I | X | Stabils/Pieaug | XX |
| 9. | Niedru lija | *Circus aeruginosus* | ĪAS, ES | PD I | X | Samazinās/ Samazinās | FV |
| 10. | Grieze | *Crex crex* | ĪAS, ES | PD I | X | Pieaug/Pieaug | U1 |
| 11. | Mazais ormanītis | *Porzana parva* | ĪAS, ES | PD I | X |  | FV |
| 12. | Ormanītis | *Porzana porzana* | ĪAS, ES | PD I | X |  | FV |
| 13. | Dzērve | *Grus grus* | ĪAS, ES | PD I | X |  | FV |
| 14. | Lielais ķīris | *Chroicocephalus ridibundus* | ĪAS1, ES | PD II |  |  | U1 |
| 15. | Melnais zīriņš | *Chlidonias niger* | ĪAS1, ES | PD I | X |  | FV |
| 16. | Somzīlīte | *Remiz pendulinus* | ĪAS1 |  |  |  | FV |
| 17. | Seivi ķauķis | *Locustella luscinioides* | ĪAS1 |  |  |  | FV |

PASKAIDROJUMI UN APZĪMĒJUMI:

\*Aizsardzības stāvokļa novērtējums atbilstoši ziņojumā Eiropas Komisijai (ES ziņojums, 2019) lietotajiem apzīmējumiem (tikai direktīvā iekļautajām sugām):

FV: Aizsardzības stāvoklis labvēlīgs (Favourable);

U1: Aizsardzības stāvoklis nelabvēlīgs-nepietiekams (Unfavourable-Inadequate);

U2: Aizsardzības stāvoklis nelabvēlīgs-slikts (Unfavourable-Bad);

XX: Aizsardzības stāvoklis nezināms (Unknown)

4.13. tabula. Direktīvu pielikumos iekļauto putnu sugu populāciju lielums un sugu dzīvotņu platība

|  |  |  |  |  |  |  |  |
| --- | --- | --- | --- | --- | --- | --- | --- |
| Nr.p.k. | Sugas nosaukums (latviski un latīniski) | Sugas populācijas lielums teritorijā (i) | | Teritorijā esošās sugas populācijas attiecība (%) pret sugas populāciju Natura 2000 teritorijās Latvijā kopumā | Teritorijā esošās sugas populācijas attiecība (%) pret sugas populāciju valstī | Sugas dzīvotnes platība (ha) | Sugas dzīvotnes platības attiecība (%) pret sugas dzīvotnes platību Natura 2000 teritorijās Latvijā kopumā |
| Min. | Maks. |
| 1. | Meža zoss | 2 | 5 | <1% | <1% | Nav datu | Nav datu |
| 2. | Ziemeļu gulbis | 0 | 3 | <1% | <1% | Nav datu | Nav datu |
| 3. | Lielais dumpis | 1 | 2 | <1% | <1% | Nav datu | Nav datu |
| 4. | Niedru lija | 1 | 2 | <1% | <1% | Nav datu | Nav datu |
| 5. | Grieze | 0 | 1 | <1% | <1% | Nav datu | Nav datu |
| 6. | Mazais ormanītis | 2 | 5 | <1% | <1% | Nav datu | Nav datu |
| 7. | Ormanītis | 1 | 3 | <1% | <1% | Nav datu | Nav datu |
| 8. | Dzērve | 2 | 4 | <1% | <1% | Nav datu | Nav datu |
| 9. | Lielais ķīris | 0 | ? | <1% | <1% | Nav datu | Nav datu |
| 10. | Melnais zīriņš | 0 | 30 | <1% | <1% | Nav datu | Nav datu |
| 11. | Somzīlīte | 1 | 10 | <1% | <1% | Nav datu | Nav datu |
| 12. | Seivi ķauķis | 5 | 15 | <1% | <1% | Nav datu | Nav datu |

DL “Tāšu ezers” kvalificējošais ornitofaunistiskais faktors ir migrējošie ūdensputni. Līdz ar to teritorijas nozīmīgākās ornitoloģiskās vērtības tiek saistītas tieši ar ezeru. *Natura 2000* vietu standarta datu formā un putniem nozīmīgo vietu pārskatā DL “Tāšu ezers” teritorijā sastopamo ziemeļu gulbju *Cygnus cygnus* skaits migrācijas laikā vērtēts kā 300 īpatņi.

2018. gada rudens migrācijas novērojumu rezultāti atainoti 4.14. tabulā.

4.14.tabula. 2018. gada rudens apsekošanas laikā konstatētās dominējošās migrējošo putnu sugas un to statuss

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Suga zinātniskais nosaukums** | **Sugas latviskais nosaukums** | **Datums** | **Skaits/statuss1** | **ĪAS\*** | **EP I\*\*** | **Bernes k.\*\*\*** | **Bonnas k.\*\*\*\*** | **LSG** |
| *Anser sp.* | *Pelēkās zosis* | 2018.10.15. | 979/M |  |  |  |  |  |
| *Anser sp.* | *Pelēkās zosis* | 2018.10.16. | 216/M |  |  |  |  |  |
| *Anser sp.* | *Pelēkās zosis* | 2018.11.08. | 347/M |  |  |  |  |  |
| *Anser fabalis/serrirostris* | Taigas/tundras sējas zoss | 2018.10.15. | 150/L2 |  |  |  |  |  |
| *Anser albifrons* | Baltpieres zoss | 2018.10.15. | 400/L2 |  |  |  |  |  |
| *Anser anser* | Meža zoss | 2018.10.15. | 150/L2 |  |  |  |  | 3 |
| *Cygnus columbianus* | Mazais gulbis | 2018.10.15. | 7/L1 | X | X |  |  |  |
| *Cygnus cygnus* | Ziemeļu gulbis | 2018.09.20. | 7/L1 | X | X | X |  | 3 |
| *Cygnus cygnus* | Ziemeļu gulbis | 2018.10.15. | 80/L2; 47/M | X | X | X |  | 3 |
| *Cygnus cygnus* | Ziemeļu gulbis | 2018.11.08. | 14/M | X | X | X |  | 3 |

\* MK 2000.gada 14.novembra noteikumi Nr.396 "Noteikumi par īpaši aizsargājamo sugu un ierobežoti izmantojamo īpaši aizsargājamo sugu sarakstu" 1., 2. pielikums

\*\* Eiropas Parlamenta un Padomes 2009. gada 30. novembra Direktīva 2009/147/EK par savvaļas putnu aizsardzību, I pielikums. Sugas, kurām jāpiemēro īpaši dzīvotņu aizsardzības pasākumi, lai nodrošinātu to izdzīvošanu un vairošanos savā izplatības areālā

\*\*\* Eiropas Padomes 1979. gada 16. septembra Bernes konvencija par Eiropas dzīvās dabas un dabisko dzīvotņu aizsardzību

\*\*\*\* 1979. gada 23. jūnija Bonnas konvencija par migrējošo savvaļas dzīvnieku sugu aizsardzību

LSG – aizsardzības kategorija Latvijas Sarkanajā grāmatā

M – migrācijā

L1 – lokāli DL “Tāšu ezers”

L2 – lokāli ārpus DL “Tāšu ezers” teritorijas

Lai arī 2018. gada rudenī netika gūti pārliecinoši pierādījumi tam, ka migrējošās zosis un gulbji izmantotu DL “Tāšu ezers” esošo ūdenstilpi par nakšņošanas un/vai atpūtas vietu, jāņem vērā vairāki aspekti un situācija jāvērtē kontekstā. Eksperta novērojumi Liepājas apkārtnē un citviet liecināja par to, ka oktobra pirmās dekādes beigās un otrajā dekādē Kurzemes piekrastē noritēja vairāk vai mazāk intensīva (non-stop) zosu migrācija kā dienā, tā naktī. Līdz ar to var secināt, ka 2018. gada rudenī liela daļa migrējošo zosu Latviju šķērsoja “tranzītā”, t.i., pārlidoja valsts teritoriju nepiezemējoties. Tādejādi nevar apgalvot, ka ezers netiktu izmantots kā atpūtas vieta. Ņemot vērā gan 2018. gada rudens, gan iepriekšējo gadu pieredzi, kad uz apkārtējiem laukiem samērā regulāri novērotas kā zosis, tā gulbji, tad nav pamata uzskatīt, ka tie noteiktos apstākļos neizmanto vai nevarētu izmantot Tāšu ezeru par atpūtas un nakšņošanas vietu rudens migrācijas laikā.

2019. gada pavasara migrācijas sezona Kurzemē iesakās salīdzinoši agri – pirmie zosu un gulbju bari Liepājas apkārtnē jau bija vērojami februāra otrajā dekādē (latvijasputni.lv). Minētajos datumos veiktas migrējošo putnu uzskaites, uzsākot tās līdz ar vietējo saullēktu un turpinot vidēji nākamās divas līdz trīs stundas atkarībā no migrācijas intensitātes. Pēc uzskaitēm apsekota DL “Tāšu ezers” teritorija un tuvējā apkārtne līdzīgi kā 2018. gada rudenī. Uzskaišu laikā, iespēju robežās reģistrētas gan migrējošās zosis, gulbji u.c., gan lokālie bari ezerā. Pavasarī, atšķirībā no iepriekšējā gada rudens tika novērota gan zosu, gan gulbju koncentrēšanās tieši ezerā. Pēc pavasara migrācijas uzskaitēm un ezera apsekošanas secināts, ka Tāšu ezerā mainīgā skaitā uzturējās no dažiem desmitiem līdz pat 250 ziemeļu gulbjiem, kā arī dažādu sugu zosis – pārsvarā tundras sējas zosis *Anser serrirostris*, baltpieres zosis *Anser albifrons*, meža zosis *Anser anser* (>300 īpatņi lokāli ezerā) un citi ūdensputni, piem., >700 peldpīles *Anas sp*., novēroti jūras ērgļi *Haliaeetus albicilla*. Savukārt ne purva tilbītes *Tringa glareola*, ne gugatņi *Philomachus pugnax* nevienā no apsekojumu reizēm DL “Tāšu ezers” teritorijā netika novēroti. Abu sugu īpatņi nelielā skaitā novēroti apkārtnes lauksaimniecības zemēs, pie peļķēm.

**Ligzdojošie putni**

2019.gadā DL “Tāšu ezers” konstatēta meža zoss, kas ir vienīgā Latvijā ligzdojošā zosu suga, pie kam ligzdu veido ļoti agri pavasarī, ne reti sākot to būvēt uz vēl neizkusuša ledus ezeru niedrājos. Novērotas ne tikai migrējošas dzērves *Grus grus*, bet arī lokāli putni, kuri sadalījušies pa pāriem ar ligzdošanai raksturīgu uzvedību – riestojoši un izteikti teritoriāli. Šī suga ir saistīta ar mitrāju ekosistēmām. Analizējot pieejamos datus var pieņemt, ka DL “Tāšu ezers” teritorijā ligzdo 2 – 4 pāri dzērvju.

DL “Tāšu ezers” teritorija tika apsekota arī ar mērķi apzināt sugas, kuras ierodas ligzdošanas vietās (niedrājos) salīdzinoši agri un ir aktīvas – sāk ligzdot, dzied vai vokalizē jau aprīļa otrajā pusē/beigās. Viena no mērķa sugām – lielais dumpis *Botaurus stellaris*, kura sastopama un ligzdo fragmentētos niedrājos. *NATURA 2000* standarta datu formā šī suga vērtēta kā ligzdojoši 1 – 2 pāri. Apsekojuma laikā tika dzirdēti divi vokalizējoši šīs sugas pārstāvji. Vienlaicīgi reģistrēti arī dziedošie Seivi ķauķi *Locustella luscinioides*. Kopš pirmā šī sugas novērojuma 1970. gadā to skaits Latvijā ievērojami pieaudzis. Iespējams, šis arī ir iemesls, kādēļ suga nav iekļauta esošajā datu formā, tā kā DL “Tāšu ezers” izveidots 2004. gadā, kad Seivi ķauķis bija sastopams daudz retāk. Pašlaik, biežāk sastopams tieši valsts rietumu daļā. Kopumā dzirdēti >15 Seivi ķauķi. Konstatēta ziemeļu gulbja ligzdošana ezera dienvidu galā netālu no Ālandes iztekas.

2019. gada sezonā sekmīgi ligzdoja vismaz viens pāris niedru liju *Circus aeruginosus*, melnais zīriņš *Chlidonias niger*, kuru skaits vēsturiski vērtēts līdz 30 ligzdojoši pāri, 2019. gadā DL “Tāšu ezers” netika novērots. Zinot melno zīriņu ligzdošanas fenoloģijas īpatnības, izteikt pieņēmumu, ka suga šajā ezerā neligzdo vispār – nedrīkst. Veiktas raļļveidīgo (dumbrvistiņu dzimta) *Rallidae* putnu uzskaites izmantojot provocēšanas metodi. Diemžēl, standarta datu formā minētā suga grieze *Crex crex* lieguma teritorijā vai tā tiešā tuvumā netika konstatēta. Iemesli var būt vairāki. Ņemot vērā, ka DL “Tāšu ezers” izveidots pirms 15 gadiem, visdrīzāk viens no galvenajiem iemesliem varētu būt biotopu izmaiņas. Izzudušas ligzdošanai piemērotas vietas. Griežu skaits lielā mērā ir atkarīgs no atklātu pļavu platībām. Griezei nepieciešama mozaīkveida ainava ar mitrākām ieplakām un lielu augu sugu daudzveidību un samērā augstu, bet ne pārāk blīvu veģetāciju. Tādēļ tā dod priekšroku pārsvarā dabiskām pļavām. Griezi apdraud lauksaimniecības intensifikācija (pesticīdu izmantošana, meliorācija, lielu vienlaidus platību veidošana u.c.), pļavu aizaugšana, nepareizu pļaušanas metožu pielietošana. Otrs, ne mazāk būtisks aspekts – 2019. gads kopumā bija samērā nepateicīgs šai sugai un to uzskaitēm. Ligzdotāji Latvijā atgriezās ļoti vēlu, kā arī salīdzinoši mazā skaitā. Savukārt, konstatētas divas citas dumbrvistiņu dzimtas sugas, kuras iekļautas īpaši aizsargājamo sugu sarakstā un Putnu direktīvas I pielikumā. DL “Tāšu ezers” dzirdēti un vizuāli novēroti mazie ormanīši *Porzana parva* un dzirdēts ormanītis *Porzana porzana*.

Novērota vēl viena suga, kura DL “Tāšu ezers” un tā tuvākajā apkārtnē regulāri novērota kopš 2011. gada, un ir īpaši aizsargājamā suga un Putnu direktīvas I pielikumā ietverta - sarkanā klija *Milvus milvus*.

Putnu faunas izpētes ietvaros DL “Tāšu ezers” kopumā konstatēto īpaši aizsargājamo putnu sugu, Putnu direktīvas I pielikumā un II pielikumā iekļautās sugas un sugas, kurām ir veidojami mikroliegumi, apkopotas 4.15.tabulā.

4.15. tabula. DL “Tāšu ezers” teritorijā sastopamo īpaši aizsargājamo putnu sugu saraksts un to sastopamības vērtējums

| **Latviskais nosaukums** | **Latīniskais nosaukums** | **Aizsardzības statuss** | **Cits statuss** | **Sugas stāvoklis Latvijā** | **Populācija** | | | | **Novērtējums dabas liegumā** | | | | **Aizsardzības stāvokļa tendence** |
| --- | --- | --- | --- | --- | --- | --- | --- | --- | --- | --- | --- | --- | --- |
| **Pastāvīgi** | **Ligzdo** | **Ziemo** | **Uzturas migrācijas laikā** | **Populācija** | **Aizsardzība** | **Izolācija** | **Kopēji** |
| **Sugas, kas iekļautas ES Padomes Putnu Direktīvas “Par savvaļas putnu aizsardzību” pielikumos** | | | | | | | | | | | | | |
| Sējas zoss | *Anser fabalis* | ES II | – | – | – | – | – |  | C | B | C | B | FV+ |
| Baltpieres zoss | *Anser albifrons* | ES II | – | – | – | – | – |  | C | B | C | B | FV |
| Meža zoss | *Anser anser* | ĪAS2 | SG3 | F/+ | – | 2–5 pāri | – | >300i | C | B | C | B | FV+ |
| Mazais gulbis | *Cygnus columbianus* | ES I, ĪAS1 | – | – | – | – | – | 0 – 20i | C | B | C | B | XX |
| Ziemeļu gulbis | *Cygnus cygnus* | ES I, ĪAS1, ML | SG3 | +/+ | – | 0–3 pāri | – | >250i | C | A | B | B | FV+ |
| Lielais dumpis | *Botaurus stellaris* | ES I, ĪAS1, ML | SG3 | 0/+ | – | 1–2 pāri | – |  | C | B | C | B | FV |
| Sarkanā klija | *Milvus milvus* | ES I, ĪAS1, ML | SG1 | +/+ | – | – | – |  | C | B | B | B | FV+ |
| Jūras ērglis | *Haliaeetus albicilla* | ES I, ĪAS1, ML | SG1 | U/+ |  | – |  |  | C | B | C | B | XXx |
| Niedru lija | *Circus aeruginosus* | ES I, ĪAS1 | – | U/X | – | 1–2 pāri | – |  | C | B | C | C | FV |
| Grieze | *Crex crex* | ES I, ĪAS1 | SG2 | -/+ | – | 0-1 vok. Īp. | – |  | C | C | C | B | FV= |
| Mazais ormanītis | *Porzana parva* | ES I, ĪAS1 | SG3 | 0/+ | – | 2–5 pāri | – |  | C | B | C | B | FVx |
| Ormanītis | *Porzana porzana* | ES I, ĪAS1 | SG2 | U/+ | – | 1–3 pāri | – |  | C | B | C | B | FVx |
| Dzērve | *Grus grus* | ES I, ĪAS1 | SG3 | +/+ | – | 2–4 pāri | – |  | C | B | C | B | FVx |
| Lielais ķīris | *Chroicocephalus ridibundus* | ES II, ĪAS1, ML | – | -/- | – | 0-? pāri | – |  | C | B | C | B | U1- |
| Melnais zīriņš | *Chlidonias niger* | ES I, ĪAS1, ML | – | +/+ | – | 0–30 pāri | – |  | C | B | C | B | FVx |
| Somzīlīte | *Remiz pendulinus* | ĪAS1 | SG3 | +/+ | – | 1–10 pāri | – |  | C | B | B | B | FVx |
| Seivi ķauķis | *Locustella luscinioides* | ĪAS1 | SG3 | x/+ | – | 5–15 pāri | – |  | C | B | C | B | FVx |

Saīsinājumi:

Informācija par sugu stāvokli Latvijā iegūta no dokumenta „Ziņojums Eiropas Komisijai par biotopu (dzīvotņu) un sugu aizsardzības stāvokli Latvijā. Novērtējums par 2013.-2018.gada periodu”.

Aizsardzības stāvokļa novērtējums atbilstoši ziņojumā Eiropas Komisijai (ES ziņojums, 2019) lietotajiem apzīmējumiem FV: Aizsardzības stāvoklis labvēlīgs (*Favourable*); U1: Aizsardzības stāvoklis nelabvēlīgs-nepietiekams (*Unfavourable-Inadequate*); U2: Aizsardzības stāvoklis nelabvēlīgs-slikts (*Unfavourable-Bad*); XX: Aizsardzības stāvoklis nezināms (*Unknown*). Apzīmējumi aizsardzības stāvokļa tendencei - + - uzlabojas; - - pasliktinās; = - stabils, x – nezināms Apzīmējumi “Novērtējumam dabas liegumā” –A – labs, B – vidējs, C – slikts.

SG – aizsardzības kategorija Latvijas Sarkanajā grāmatā

ML – sugas aizsardzībai veidojams mikroliegums, 1. pielikums MK 2012. gada 18. decembra noteikumiem Nr. 940 „Noteikumi par mikroliegumu izveidošanas un apsaimniekošanas kārtību, to aizsardzību, kā arī mikroliegumu un to buferzonu noteikšanu”

ES –Eiropas Padomes Direktīvas 2009/147/EK par savvaļas putnu aizsardzību I pielikums. Sugas, kurām jāpiemēro īpaši dzīvotņu aizsardzības pasākumi, lai nodrošinātu to izdzīvošanu un vairošanos savā izplatības areālā sugām, kuras minētas I pielikumā, II pielikumā minētās sugas drīkst medīt saskaņā ar attiecīgo valstu tiesību aktiem. Dalībvalstis nodrošina, ka šo sugu medības neapdraud dabas aizsardzības pasākumus to izplatības teritorijā.

ĪAS1 un ĪAS2– īpaši aizsargājama suga, 1.no 2.pielikums MK 2000.gada 14.novembra noteikumiem Nr.396 „Noteikumi par īpaši aizsargājamo sugu un ierobežoti izmantojamo īpaši aizsargājamo sugu saraksts

**Sociālekonomiskā vērtība**

Putnu vērošanas tūrisma potenciāls teritorijā vērtējams kā samērā zems. Piekļūšana ezeram ir samērā ierobežota līkšņainā un niedrēm aizaugušā krasta dēļ. Līdz ar to putnu vērošanai piemērotākā vieta ir tā austrumu krastā, kur jau ir izveidota tūrisma infrastruktūra – ceļš netālu no “Krastu” mājām, kas ved uz laivu piestātni, kur ezera krastā atrodas neliels putnu vērošanas tornis. Otra vieta, kas ir vairāk vai mazāk piemērota putnu vērošanai, ir pie Ālandes iztekas no Tāšu ezera tā D galā. Diemžēl šajā vietā nav atbilstošas infrastruktūras, un būtībā novērojumi veicami, stāvot grants autoceļa malā.

Ņemot vērā, ka DL “Tāšu ezers” principā sastāv no ezera un tam piegulošā niedrāja, kā vienu no iespējamiem sociālekonomiskajiem aspektiem varētu minēt ūdensputnu medības. Interesi mednieku vidū varētu raisīt rudens periodā migrējošās zosis un pīles. Tomēr informācijas par nomedīto ūdensputnu skaitu nav.

**Ietekmējošie faktori, iespējamie aizsardzības un apsaimniekošanas pasākumi**

Lai arī samērā neliels, bet tomēr – viens no faktoriem ir tiešais antropogēnais traucējums ezera D galā – pārsvarā īslaicīgs transporta radīts troksnis un klātbūtne, ceļa tuvums. Tomēr, ņemot vērā satiksmes intensitāti, vai pareizāk sakot, praktiski tās neesamību, tad iespējamais traucējums un negatīvā ietekme uzskatāma par ļoti minimālu. Kā piemēru traucējuma zemajai ietekmei var minēt mazā ormanīša tēviņu un mātīti, kuri burtiski pastaigājās divu metru attālumā no ceļa. Līdz ar to nekādi aizsardzības vai ierobežojošie pasākumi šajā gadījumā nav nepieciešami. Tīri teorētiski, kā otru tiešo antropogēnā traucējuma faktoru, varētu minēt rudens ūdensputnu medības, kuru laikā traucējums putniem varētu rasties gan no šaušanas, gan arī no cilvēku klātbūtnes kā tādas. Bet, kā liecina izpētes laikā un iepriekšējos gados gūtā pieredze šajā teritorijā, tad rudens ūdensputnu medības Tāšu ezerā nav populāras. Veicot aptauju reģiona mednieku aprindās, gūts apstiprinājums šim secinājumam, ka ezers nav iecienīta un bieži apmeklēta rudens ūdensputnu medību vieta. Turklāt lielākās ūdensputnu koncentrācijas vērojamas pavasara migrācijas laikā, kad ūdensputnu medības nav atļautas. Tādejādi iespējamais traucējums uzskatāms par nebūtisku, un īpaši pasākumi putnu sugu labvēlīga stāvokļa nodrošināšanai šajā sakarā nav nepieciešami. Kā netiešo antropogēno faktoru var uzskatīt lauksaimniecību, tās darbības sekas - lauksaimniecībā izmantotās ķimikālijas, kas no apkārtējiem laukiem nonāk ezerā un piesārņojot to. Plānotā ezera pārtīrīšana un nosēddīķa (sedimentācijas dīķa) izveide visdrīzāk mazinās šo negatīvo aspektu.

Tā kā DL “Tāšu ezers” pamata vērtība un kvalificējošais nosacījums ir tieši migrējošie ūdensputni un to koncentrēšanās Tāšu ezerā, tad par būtiskāko priekšnosacījumu putnu sugu labvēlīga stāvokļa nodrošināšanai diezgan droši var uzskatīt ūdens līmeni šajā ūdenstilpē. Pret ūdenslīmeņa svārstībām būtu jāizturas piesardzīgi. Apkopojot pēdējo gadu novērojumu datus, var secināt, ka pašreizējais ezera dziļums (apm. 1-1,2 m, pie ūdens līmeņa augstuma atzīmes 17,50 LAS 2000,5) vairāk vai mazāk ir labvēlīgs ūdensputnu sugām, kuras izmanto ūdenstilpi kā atpūtas vietu. Zems ūdenslīmenis visdrīzāk negatīvi ietekmēs ūdensputnu koncentrācijas un ilgstošā periodā arī veicinās ezera eitrofikāciju, kuras rezultātā tas zaudēs savu nozīmi kā migrējošo ūdensputnu koncentrācijas vieta. Tādejādi – ūdens līmeņa uzturēšana vismaz 17,6 pēc LAS-2000,5, rudens (septembris – novembris) un pavasara migrācijas laikā (marts, aprīlis) ir norādāms kā prioritārais apsaimniekošanas pasākums.

Viens no potenciālajiem apsaimniekošanas pasākumiem varētu būt niedru pļaušana gar Ālandes izteku no ezera. Tādejādi veidojot piemērotas ligzdošanas vietas mazajam ormanītim un, iespējams, arī ziemeļu gulbim. Niedrāja pļaušana veicama vienu reizi gadā, laika posmā no 1. augusta līdz 31. martam apmēram 15 – 20 metru plašā joslā uz abām pusēm no Ālandes upes krastiem (4.2. attēls).

|  |
| --- |
|  |
| 4.2.attēls. Provizoriskais niedrāja pļaušanas poligons ap Ālandes izteku no Tāšu ezera. |

Grieze standarta datu formā atzīmēta kā ligzdojoša suga ar vērtējumu – pieci pāri. Tomēr DL “Tāšu ezers” gadījumā šī nav prioritārā suga. Kā arī, ņemot vērā piemērotu ligzdošanas biotopu neesamību, salīdzinoši mazo skaita vērtējumu un to, ka apsekojumu laikā suga netika konstatēta vispār, DL “Tāšu ezers” nav uzskatāms par nozīmīgu ligzdošanas vietu. Līdz ar to sugas jautājums nav aktuāls apsaimniekošanas aspektā. Līdzīga situācija ir ar purva tilbīti un gugatni. Lai arī abas sugas iekļautas DL “Tāšu ezers” *NATURA 2000* standarta datu formā, tomēr apsekojumu laikā šajā teritorijā nav novērotas. Arī minētais skaits ir nebūtisks (attiecīgi purva tilbīte - maksimums 30, gugatnis - maksimums 20 īpatņi). Ievērojot minēto, DL “Tāšu ezers” teritorija ir nebūtiska kā atpūtas vieta minētajām sugām un īpaši apsaimniekošanas vai aizsardzības pasākumi nav nepieciešami. Apkārtnē esošās lauksaimniecības zemes DA plāna izstrādes laikā ir daudz piemērotākas, un minētās sugas arī izmanto tās kā atpūtas un barošanās vietas.

Tā kā DL “Tāšu ezers” teritorijā veiktās putnu uzskaites un skaita vērtējumi nerada iespēju objektīvi spriest par putnu populāciju skaita izmaiņu tendencēm, nepieciešams uzsākt visu teritorijā konstatēto īpaši aizsargājamo putnu sugu regulāru monitoringu pēc vienotas metodikas. Iespējams izmantot LOB izstrādāto metodiku (Lebuss 2013) vai arī to adaptēt konkrētajai teritorijai.

**Ezerā plānoto hidrotehnisko pasākumu sagaidāmā ietekme uz aizsargājamām putnu sugām. Ornitologa vērtējums par 4.pielikumā pievienotā “Hidroloģiskā modeļa izstrāde Tāšu ezeram Grobiņas novadā” pētījumā noteiktajiem pasākumiem:**

Pie nosacījuma, ja ezera ūdens līmenis un platība tiek samazināta atbilstoši hidrotehnisko pasākumu plānam, tad šo darbību ietekme visdrīzāk neatstās vērā ņemamu negatīvu ietekmi uz ezera ornitofaunu. Līdz ar ko kompensējošie pasākumi nav nepieciešami.

Paredzamā krasta joslas apsaimniekošana, kur pašlaik atrodas monolītas niedru audzes un to paredzamā transformēšana palieņu pļavās ietekmēs atsevišķas putnu sugas, kuru galvenā mājvieta ir niedrāji. Tāšu ezera kontekstā tās būtu lielais dumpis, niedru lija un Seivi ķauķis. Lai arī pirmās divas ir iekļautas standarta datu formā, tās nav kvalificējošās sugas DL “Tāšu ezers”. Šajā teritorijā ligzdojošo pāru skaits ir niecīgs (<0,01%) attiecībā kā pret šo sugu Latvijas populāciju, tā globāli. Tādēļ Tāšu ezers nav uzskatāms par to nozīmīgu ligzdošanas vietu un speciāli kompensējošie pasākumi nav nepieciešami. Pieņemot, ka paredzamie apsaimniekošanas pasākumi tiks veikti godprātīgi un atbilstoši plānam, rezultātā veidosies palieņu pļavas, kas varētu kļūt par dzīvotni citām īpaši aizsargājamām sugām, piemēram, griezei. Tāpat šī teritorija varētu kļūt pievilcīga lielai daļai bridējputnu sugu (datu formā minētajai purva tilbītei, gugatnim u.c.) gan kā pieturvieta migrācijas laikā, gan kā ligzdošanas vieta, piem., pļavu tilbītei. Ievērojot minēto, speciāli kompensējošie pasākumi niedru audžu transformēšanai palieņu pļavās nav nepieciešami.

Hidrotehnisko darbu pasākumu ietvaros plānotā Ālandes upes, Zoņu grāvja u.c. gultņu pārtīrīšana visdrīzāk neatstās paliekošu un negatīvu ietekmi uz dabas lieguma ornitofaunu. Būtisks nosacījums – darbi tiek veikti ārpus putnu ligzdošanas sezonas. Tātad, laika posmā no 15. jūlija līdz 31. martam. Tīrīšanas darbiem notiekot rudens/pavasara sezonā, pastāv traucējuma faktors migrējošajiem ūdensputniem, bet tas būs īslaicīgs, līdz ar to negatīvā ietekme būs īslaicīga. Migrējošo ūdensputnu gadījumā konkrētus termiņus darbu veikšanai vai to limitēšanai nav iespējams plānot, jo migrāciju sākumu paredzēt nav iespējams. To ietekmē meteoroloģiskie apstākļi, kuri ir neprognozējami. Kompensējošie pasākumi šajā gadījumā nav nepieciešami, jo iespējamais kaitējums visdrīzāk būs minimāls un īslaicīgs.

Mākslīgās mitrzemes (nosēdumu dīķu) izveidošanas darbi veicami laika posmā no 15. jūlija līdz 31. martam. Plānotā darbība ir vērtējama pozitīvi, jo tā ļaus būtiski samazināt ezerā ieplūstošo biogēnu daudzumu tādejādi kavējot ezera eitrofikāciju. Tādejādi tiks veicināta DL “Tāšu ezers” pamatfunkciju ilgtspējība (ezers nebūs aizaudzis, vai arī neaizaugs tik strauji) – būt pievilcīgai un izmantojamai gan kā atpūtas vietai migrējošajiem ūdensputniem, gan kā ligzdošanas vietai virknei sugu. Tāpat pastāv diezgan liela iespēja, ka šie nosēdumu dīķi varētu būt pievilcīgi raļļveidīgajiem putniem kā ligzdošanas vieta.

**Ieteikumi ietekmes samazināšanai un ezera ornitofaunas stāvokļa uzlabošanai**

Attiecībā par plānotajiem hidrotehniskajiem pasākumiem kā obligāts ir šāds nosacījums – ir jāveic visas plānotās darbības kā pasākumu komplekss. Nav pieļaujama situācija, ka tiek likvidēts tikai monolītais niedrājs vai izbūvēts jauns meniķis utml. Jēga no šāda veida darbības būs tikai un vienīgi tādā gadījumā, kad tiek izpildīts viss pasākumu kopums. Plānoto darbu daļējas realizācijas gadījumā sekas nav prognozējamas, līdz ar to nepastāv kompensējošie pasākumi.

Ievērojamai ezera ūdens līmeņa pazemināšanai iespējama ilglaicīga nelabvēlīga ietekme uz migrējošo ūdensputnu koncentrācijām. Šādā gadījumā kompensējošie pasākumi nav iespējami. Vienīgais risinājums – atjaunot līmeni vismaz līdz 1,2 metriem.

Godprātīgi realizējot visu ieplānoto darbu kopumu, ietekme ilgtermiņā uz DL “Tāšu ezers” ornitofaunu visdrīzāk būs pozitīva.

#### 4.4.2.3. Zivis

**Ezera zivju fauna**

Ezera zivju faunas novērtējuma sagatavošanā izmantoti dažādi avoti. Informācija par zinātniskām publikācijām, kurās būtu analizēta ezera zivju fauna, nav atrodama. Tomēr cita veida informācija par ezera zivju faunas izpētes rezultātiem ir pieejama jau kopš 20. gs. piecdesmitajiem gadiem, kad Latvijas valsts zivju aizsardzības, zivju krājumu papildināšanas un zvejniecības regulēšanas inspekcija (Latgosribvod) ezerā ievāca nozvejas datus un citu informāciju, ezera „pasu” sagatavošanai. Zivju faunas pētījumi ezerā ir veikti arī vēlāk. 1996. gadā uzskaiti veica Iekšējo ūdeņu problēmu laboratorijas reģionālā ihtioloģe, bet 2000. gadā – Latvijas Zivsaimniecības pētniecības institūts. Vēlāk (2008. un 2018. gadā) Tāšu ezerā veikta uzskaite, kuras mērķis bija novērtēt aizsargājamo sugu zivju sastopamību šajā ūdenstilpē. Informācija par ezera zivju faunu ir iegūstama arī no rūpnieciskās zvejas statistikas datiem, kas ar pārtraukumiem ezerā veikta no 1953. līdz 2012. gadam.

Apkopojot pieejamo informāciju, var secināt, ka pavisam kopā ezerā var būt sastopamas 14 sugu zivis: asaris *Perca fluviatilis*, ausleja *Leucaspius delineatus*, līdaka *Esox lucius*, līnis *Tinca tinca*, karpa *Cyprinus carpio*, karūsa *Carassius carassius*, ķīsis *Gymnocephalus cernua*, līnis *Tinca tinca*, pīkste *Misgurnus fossilis*, plaudis *Abramis brama*, plicis *Blicca bjoerkna*, rauda *Rutilus rutilus*, rudulis *Scardinius erythrophthalmus* un spidiļķis *Rhodeus sericeus amarus*. Tomēr jāņem vērā, ka daļa no šīm sugām (ķīsis, pīkste, plaudis un plicis) ir minēta tikai atsevišķos avotos vai arī to ieguve ir uzrādīta pirms vairāk nekā 15 gadiem. Šo sugu populācijas ezerā vai nu vairs nepastāv, vai arī tās ir ļoti nelielas. Pašatražojoša karpu populācija Latvijā līdz šim nav konstatēta. Informācija par zivju ielaišanu Tāšu ezerā nav atrodama, taču karpas noķeršana netieši apliecina, ka ezerā var būt veikta nereģistrēta zivju krājumu papildināšana, iespējams, ka ezerā ir ielaistas arī citu sugu zivis.

Spriežot pēc Tāšu ezerā veikto kontrolzveju un zivju uzskaišu rezultātiem, kā arī nozvejas statistikas datiem, var secināt, ka šīs ūdenstilpes zivju krājumu pamatmasu veido karūsas, līņi un raudas, bet vērā ņemamā daudzumā sastopami arī asari, līdakas un ruduļi.

**Aizsargājamās zivju sugas**

Pēdējos gados ezerā ir konstatētas divas aizsargājamas zivju sugas – ausleja un spidiļķis, bet vēl viena suga (pīkste) kā sastopama ir norādīta tikai 1951. gada ezera „pasē”. Pīkste un spidiļķis ir iekļauts Eiropas Padomes 1992. gada 21. maija Direktīvas 92/43/EEK par dabisko biotopu, savvaļas faunas un floras aizsardzību II pielikumā un 1979. gada Bernes konvencijas par Eiropas dzīvās dabas un dabisko dzīvotņu aizsardzību III pielikumā. Ausleja ir iekļauta tikai 1979. gada Bernes konvencijas III pielikumā.

Pīkste ir Latvijā salīdzinoši plaši izplatīta un maz apdraudēta suga. Tā bieži sastopama par ūdensnotekām pārveidotās ūdenstecēs, kā arī salīdzinoši seklos un stipri aizaugušos ezeros. Tomēr pēdējos gados šī suga nav konstatēta ne ezerā, ne Ālandes upē veiktajās uzskaitēs. Tas ļauj secināt, ka pīkstes ezerā pašlaik vai nu nav sastopamas vai arī sastopamas ļoti nelielā daudzumā un ezeram nav vērā ņemamas nozīmes šīs sugas aizsardzībā.

Ausleja ir plaši izplatīta un maz apdraudēta suga, tā sastopama lielā daļā ezeru un vairumā ūdensteču, ļoti bieži tā tiek konstatēta par ūdensnotekām pārveidotās ūdenstecēs. Ausleja ir konstatēta gan ezerā, gan Ālandes upē, taču šīs sugas dzīvotņu preferenču un plašās izplatības dēļ Tāšu ezeram nav vērā ņemamas nozīmes šīs sugas aizsardzībā.

Spidiļķis sastopams gan upēs, gan ezeros. Tas ir sastopams galvenokārt Kurzemē, Vidzemē un Zemgalē, taču pēdējos gados tas konstatēts arī Latgalē. Šī suga konstatēta visās pēdējā laikā Tāšu ezerā veiktajās uzskaitēs un kontrolzvejās, taču Ālandes upē spidiļķi līdz šim nav noķerti. Spidiļķu izplatība lielā mērā ir atkarīga no nārstam piemērotu gliemeņu sastopamības, taču šīs sugas zivis spēj pārciest salīdzinoši ilgu skābekļa deficītu. Tāšu ezers ir lokālā mērogā nozīmīga spidiļķa atradne, taču plašākā mērogā šai ūdenstilpei nav vērā ņemamas nozīmes spidiļķa aizsardzības nodrošināšanā.

**4.16.tabula. Īpaši aizsargājamās zivju sugas DL “Tāšu ezers” teritorijā un to aizsardzības statuss**

|  |  |  |  |  |  |
| --- | --- | --- | --- | --- | --- |
| Sugas nosaukums latviski | Sugas nosaukums latīniski | Sugas aizsardzības statuss valstī | | Putniem nozīmīgo vietu kvalificējoša suga | Sugas labvēlīga aizsardzības stāvokļa novērtējums valstī kopumā\*\*(atbilstoši ETC datiem, tikai direktīvu pielikumos iekļautajām sugām) |
| Īpaši aizsargājama suga atbilstoši MK 14.11.2000. noteikumiem Nr.396  (ar 1 atzīmētas mikroliegumu sugas atbilstoši MK 18.12.2012. noteikumiem Nr.940) | Putnu vai Biotopu direktīvu pielikumos iekļauta suga (ar \* atzīmē prioritārās sugas) |
| Spidiļķis | *Rhodeus sericeus amarus* |  | II | - | FV |

\*\*Aizsardzības stāvokļa novērtējums atbilstoši ziņojumā Eiropas Komisijai (ES ziņojums, 2019) lietotajiem apzīmējumiem FV: Aizsardzības stāvoklis labvēlīgs (*Favourable*)

**4.17.tabula. ES Padomes Direktīvas 92/43/EEK par dabisko dzīvotņu, savvaļas faunas un floras aizsardzību I un II pielikumā iekļauto zivju sugu populāciju lielums un sugu dzīvotņu platība**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Nr.p.k. | Sugas nosaukums (latviski un latīniski) | Sugas populācijas  lielums teritorijā | | | Teritorijā esošās sugas populācijas attiecība (%) pret sugas populāciju Natura 2000 teritorijās Latvijā kopumā | Teritorijā esošās sugas populācijas attiecība (%) pret sugas populāciju valstī | Sugas dzīvotnes platība (ha) | Sugas dzīvotnes platības attiecība (%) pret sugas dzīvotnes platību Natura 2000 teritorijās Latvijā kopumā |
|  |  | Min | Max | Gridi |  |  |  |  |
| 1 | Spidiļķis *Rhodeus sericeus amarus* | ?\* | ?\* | 6\*\* | 0,5%\*\* | 0,1%\*\* | 70\*\* | 0,5%\*\* |

\*Sugas bioloģijas īpatnību (salīdzinoši īss mūžs, raksturīga pulcēšanās baros) dēļ ticama skaita novērtēšana nav iespējama

\*\* Pašlaik. Pēc plānoto hidrotehnisko pasākumu īstenošanas sagaidāma samazināšanās

**Sociālekonomiskā vērtība**

Pašlaik Tāšu ezera zivju resursus izmanto tikai makšķernieki. Ezerā netiek organizēta licencētā makšķerēšana un ziņas par makšķernieku lomu sastāvu un apjomu nav pieejamas. Tāšu ezerā galvenie makšķerēšanas objekti varētu būt asari, līdakas un līņi, bet mazākā mērā – arī karūsas, raudas un ruduļi. Auslejas un spidiļķus makšķernieki mēdz izmantot kā ēsmas zivtiņas plēsīgo zivju makšķerēšanā.

Ezerā no 1953. gada līdz 2012. gadam veikta rūpnieciskā zveja. Sākot no 2005. gada, ezerā ieviesta licencētā rūpnieciskā zveja, ko organizēja biedrība „Tāšu ezers”, šajā laikā vidējā gada nozveja ezerā bija 0,4 t. Nozvejas apjoms šajā periodā ir svārstījies robežās no 0,1 t līdz 1,1 t, taču tam bija tendence samazināties, un pēdējos gados pirms zvejas pārtraukšanas gada nozveja ezerā nepārsniedza 0,2 t. Tāšu ezera zivsaimnieciskās ekspluatācijas noteikumos tā potenciālā zivsaimnieciskā produktivitāte novērtēta aptuveni 1,4 t gadā, šādā apjomā ezerā ir zvejots 20. gs. piecdesmitajos gados. Spriežot pēc nozvejas statistikas datiem, licencētajā rūpnieciskajā zvejā zivju krājumi netika pilnībā izmantoti, tāpēc nozvejas samazināšanās un zvejas pārtraukšana nav saistāma ar resursu izsīkumu, bet citiem faktoriem.

Kopumā var secināt, ka zivju ieguve Tāšu ezera zivju resursus ietekmē samērā nedaudz, un ezera zivju faunas stāvokli nosaka ezera raksturlielumi (īpaši dziļums) un dabiski faktori (temperatūra, nokrišņu daudzums u.c.).

MK 2015. gada 22. decembra noteikumi Nr. 800 „Makšķerēšanas, vēžošanas un zemūdens medību noteikumi” paredz prasības (minimālais lomā paturamo zivju garums, makšķerēšanas lieguma laiki u.c.), kas samazina zivju ieguves ietekmi uz zivju resursiem. Lai arī makšķerēšana var izdarīt spiedienu uz ezerā populārākajām makšķernieku mērķsugām, minēto MK noteikumu prasības ir pietiekamas, lai to ievērošana ļautu novērst kādas sugas krājuma kritisku samazināšanos.

**Ietekmējošie faktori**

Aizsargājamās zivju sugas apdraudoši faktori zivju uzskaitēs nav konstatēti. Nākotnē spidiļķa populāciju ezerā var apdraudēt ezera dziļuma samazināšanās gan dabisku apstākļu (dūņu un detrīta uzkrāšanās), gan ar cilvēka izraisītas ūdens līmeņa pazemināšanas dēļ.

Kopumā var secināt, ka zivju ieguve Tāšu ezera zivju resursus ietekmē samērā nedaudz un ezera zivju faunas stāvokli nosaka ezera raksturlielumi (īpaši dziļums) un dabiski faktori (temperatūra, nokrišņu daudzums u.c.).

Galvenais potenciāli apdraudošais faktors ir eitrofikācija un ezera pastiprināta aizaugšana.

**Ezerā plānoto hidrotehnisko pasākumu sagaidāmā ietekme uz zivju resursiem un aizsargājamām zivju sugām**

Potenciāli nozīmīgākā ietekme ir sagaidāma hidrobūves – meniķa atjaunošnai, kā rezultātā pazemināsies ezera ūdens līmenis un samazināsies tā platība. Ezera dziļuma un ūdens līmeņa pazemināšanās rezultātā ir sagaidāma tā potenciālās zivsaimnieciskās produktivitātes samazināšanās, kas var samazināt arī makšķerēšanā iegūstamo zivju daudzumu. Dziļuma samazināšanās palielina arī periodiska skābekļa deficīta risku, kā rezultātā ir iespējamas izmaiņas ezera zivju faunā. Domājams, ka plaužu un pliču populācijas izzušana vai būtiska samazināšanās varētu lielā mērā būt skaidrojama ar zivju slāpšanu iepriekšējos gados. Tomēr zivju slāpšanu ietekmē virkne salīdzinoši grūti prognozējamu faktoru (temperatūra ziemā un ziemas garums, ezera ūdens kvalitāte u.c.) un tās ietekmi uz saimnieciski izmantojamiem zivju resursiem precīzi novērtēt pašlaik nav iespējams. Iespējamā skābekļa deficīta ietekme uz aizsargājamām sugām būs mazāka. Gan spidiļķi, gan pīkstes un auslejas salīdzinoši labi panes skābekļa deficītu, turklāt spidiļķi, kas ir sugu aizsardzības ziņā nozīmīgākā ezera suga, uz laiku spēj pārciest arī pilnīgu skābekļa trūkumu. Spidiļķu populācija ezerā var izzust, ja ezerā izzudīs gliemeņu populācija.

Ālandes upes un grāvju gultnes pārtīrīšana var atstāt īslaicīgu ietekmi ūdens kvalitātes pazemināšanās, zivju dzīvotņu pārveidošanas vai zivju barības organismu bojāejas dēļ. Tomēr šī ietekme, visticamāk, būs lokāla un nebūs saistīta ar vērā ņemamām ihtiofaunas izmaiņām. Ilgtermiņā, ņemot vērā plānoto ezera dziļuma samazināšanu, grāvju un upes padziļināšanas ietekme uz zivju resursiem un aizsargājamām zivju sugām būs drīzāk pozitīva, nekā negatīva.

Detalizēta informācija par mākslīgās mitrzemes veidu, sagaidāmo efektivitāti un tās izveidošanā nepieciešamajiem darbiem nav zināma. Ja mitrzemes izveidošana ļaus būtiski samazināt ezerā ieplūstošo biogēnu daudzumu, sagaidāms, ka ilgtermiņa ieguvumi pilnībā atsvērs iespējamo izveidošanas būvdarbu negatīvo ietekmi.

## 4.5. Aizsargājamās teritorijas vērtību apkopojums un pretnostatījums

Apkopojums par aizsargājamās teritorijas vērtībām un to ietekmējošiem faktoriem sniegts 4.18.tabulā.

4.18.tabula. Apkopojums par aizsargājamās teritorijas vērtībām un to ietekmējošiem faktoriem

| **Dabas un ainaviskās vērtības** | **Sociāli ekonomiskās vērtības** | **Ietekmējošie faktori (pozitīvi un negatīvi)** | **Pasākumi negatīvo ietekmju mazināšanai** |
| --- | --- | --- | --- |
| Dabiski eitrofu ezeru biotopi | Rekreācijas resurss, piemērota vieta makšķerēšanai un putnu vērošanai. Zivju resursi un ūdensputnu medības. | (-) ezera mazā noturība pret ārējās vides apstākļiem;  (-) netiešais ietekmējošais faktors ir lauksaimnieciskā darbība Ālandas upes sateces baseinā;  (+) aizsargājamās teritorijas statuss. | * atklātu piekrastes daļu atjaunošanās * ietekošo grāvju un ūdensteču, kā arī iztekošo ūdensteču apsaimniekošana * mākslīga mitrāja izveide lauksaimnieciskās darbības piesārņojuma ietekmes samazināšanai |
| Zālāju biotopi | Lauksaimniecības zemes – siena ieguve, ganīšana. | (-)atsevišķu sugu dominēšanas palielināšanās pār citām; zālāju aizaugšana;  (-) neprognozējamais ūdens līmenis;  (-) nepiemērota apsaimniekošana;  (-) ietekmē hidroloģiskā režīma fluktuācijas  (+) reto un aizsargājamo augu un sugu dzīvotne;  (+) pali; mikroreljefa veidošanās; pastāvīgs klimats;  (+) ganīšana, pļaušana;  (+) aizsargājamās teritorijas statuss. | * pļaušana un ganīšana * uzlabojama zālāja struktūra - koku un krūmu apauguma novākšana; * ieteicams zālājus apsaimniekot visā to platībā, to malās izcērtot krūmus, kā arī samazinot krūmu apjomu gar grāvjiem; * iespēju robežās - zālāju atjaunošana |
| Mežu biotopi | Augsne, barības vielu aprite un veidošanās, ūdens aprite, gaisa aprite, dzīvotne biotopos mītošajām sugām  Ainaviskās vērtības | (-) ietekmē hidroloģiskā režīma fluktuācijas  (+) aizsargājamās teritorijas statuss | * neiejaukšanās meža dabisko procesu norisē |
| Putniem nozīmīga vieta | Putnu vērošanas potenciāls teritorijā ir salīdzinoši augsts. Teritorijā ir potenciāls attīstīt putnu vērošanas tūrismu | (+) aizsargājamās teritorijas statuss  (-) ezera aizaugšana | * niedru pļaušana 4ha, saglabājot niedru joslas fragmentus; * mākslīga mitrāja izveide lauksaimnieciskās darbības piesārņojuma ietekmes samazināšanai |
| Aizsargājamās sugas | Gēnu fonda daudzveidības saglabāšana  Iespējamā ģenētiskās informācijas nākotnes vērtība. Potenciāli iespējamās izmantošanas vērtība ir ieguvums  no sugu saglabāšanas šobrīd. | (-) neprognozējamais ūdens līmenis;  (-) ietekmē hidroloģiskā režīma fluktuācijas  (+) aizsargājamās teritorijas statuss | * Saglabāt un uzturēt pastāvīgu ūdens līmeni ezerā |

DA plāna izstrādes gaitā vienlaicīgi ar dabas vērtību novērtējumu, izstrādē iesaistītie eksperti novērtēja Tāšu ezera sateces baseina hidroloģiskā režīma izmaiņu ietekmi uz dabas vērtībām DL “Tāšu ezers”, ja pēc plānoto hidrotehnisko pasākumu īstenošanas ezera normālais ūdens līmenis tiek noteikts 17,6 m LAS-2000,5.

Ekspertu viedokļi un pamatojumi ietverti DA plāna 4.3. un 4.4. nodaļās, 4.19. tabulā sniegta skala, saskaņā ar kuru veiks ekspertu vērtējums, un 4.20. tabulā ietverts apkopojums par ekspertu vērtējumiem par hidrotehnisko pasākumu un hidroloģiskā režīma uzturēšanas (nosakot ezera normālo ūdens līmenis 17,6 m LAS-2000,5) darbu tiešo ietekmi uz dabas vērtībām. Skaitliski izteiktais ekspertu vērtējums nav aritmētiski summējams, vērtējums sniegts savstarpējam hidrotehnisko pasākumu salīdzinošam vērtējumam.

4.19.tabula. Ekspertu vērtējuma skala

|  |  |  |
| --- | --- | --- |
| **Ietekme** | **Definīcija** | **Skaitlisks vērtējums** |
| Ietekme nav sagaidāma, bez izmaiņām | Ietekmes apjoms un nozīmīgums ir nebūtisks | “0” |
| Neliela nelabvēlīga ietekme | Ietekme ir nevēlama, bet nenozīmīga | “-1” |
| Vērā ņemama nelabvēlīga ietekme | Ietekme ir nozīmīga, bet tās apjoms ir salīdzinoši neliels un/vai īslaicīgs | “-2” |
| Būtiska nelabvēlīga ietekme\* | Ietekme ir būtiska, vērtējama kā izslēdzošs faktors | “-3” |
| Neliela labvēlīga ietekme | Ietekme ir labvēlīga, bet nenozīmīga | “+1” |
| Vērā ņemama labvēlīga ietekme | Ietekme ir nozīmīga, bet tās apjoms ir salīdzinoši neliels un/vai īslaicīgs | “+2” |
| Būtiska labvēlīga ietekme | Ietekme rada būtiskus ieguvumus | “+3” |

\* Vērtējums “***būtiska nelabvēlīga ietekme***” nozīmē, to, ka pasākuma īstenošana ir neiespējama.

4.20. tabula. Ekspertu vērtējums par hidrotehnisko pasākumu un hidroloģiskā režīma uzturēšanas darbu tiešo ietekmi uz dabas vērtībām.

|  |  |  |  |  |  |  |
| --- | --- | --- | --- | --- | --- | --- |
| **Nr.** | **Pasākums** | **Saldūdeņu biotops** | **Zālāju un mežu biotopi** | **Putni** | **Zivis** | **Bezmu**  **gurk.** |
| 1. | Hidromezgla - meniķa atjaunošana | -2 | 0 | -2 | -1 | -1 |
| 2. | Tāšu ezerā ietekošo grāvju un Ālandes upes gultņu posmu pārtīrīšana | -1 | -1 | -2 | -1 | -1 |
| 3. | Mākslīgā mitrāja sedimentu un slāpekļa un fosfora uztveršanai izveide | 0 | 0 | -1 | +1 | 0 |

Kā var secināt no ekspertu vērtējuma, hidrotehnisko pasākumu un hidroloģiskā režīma uzturēšana, nosakot ezera normālo ūdens līmeni 17,6 m LAS-2000,5, ir realizējama, bet jāņem vērā vairāki eksperti izteiktie norādījumi:

* apsaimniekot tagadējās seklūdens platības (niedrājus), veikt pļaušanu, tādejādi ilgtermiņā izveidojot zālājus;
* īstenojot Tāšu ezerā ietekošo grāvju un Ālandes upes gultņu posmu pārtīrīšana jāveic ezera novērošana, lai nenotiktu neatgriezeniska ezera uzduļķošana;
* īpaši aizsargājamo bezmugurkaulnieku sugu ikgadējs monitorings, lai novērotu īstenoto darbu ietekmi uz bezmugurkaulnieku sugām;
* hidrotehnisko darbu pasākumu būvdarbi – hidromezgla - meniķa atjaunošana, sedimentācijas dīķa izveide, Tāšu ezerā ietekošo grāvju un Ālandes upes gultņu posmu pārtīrīšana notiek laika posmā no 15. jūlija līdz 31. martam.

Apkopojums par ekspertu vērtējumiem par hidrotehnisko pasākumu un hidroloģiskā režīma uzturēšanas ietekmi ilgtermiņā uz dabas vērtībām, ja tiek ievēroti ekspertu norādījumi.

4.21. tabula. Ekspertu vērtējums par hidrotehnisko pasākumu un hidroloģiskā režīma uzturēšanas ietekmi uz dabas vērtībām ilgtermiņā.

|  |  |  |  |  |  |  |
| --- | --- | --- | --- | --- | --- | --- |
| **Nr.** | **Pasākums** | **Saldūdeņu biotops** | **Zālāju un mežu biotopi** | **Putni** | **Zivis** | **Bezmu**  **gurk.** |
| 1. | Hidromezgla - meniķa atjaunošana | -1 | +2 | +1 | +1 | +1 |
| 2. | Tāšu ezerā ietekošo grāvju un Ālandes upes gultņu posmu pārtīrīšana | 0 | 0 | +1 | +1 | +1 |
| 3. | Mākslīgā mitrāja sedimentu un slāpekļa un fosfora uztveršanai izveide | +1 | +1 | +1 | +1 | +1 |

# 5. daļa. Informācija par aizsargājamās teritorijas apsaimniekošanu

## 5.1. Aizsargājamās teritorijas apsaimniekošanas ilgtermiņa un īstermiņa mērķi plānā noteiktajam apsaimniekošanas periodam

**Ilgtermiņa mērķis**

Bioloģiski daudzveidīgas un putniem nozīmīgas teritorijas saglabāšana, kurā atrodami vērtīgi zālāju un eitrofa ezera biotopi un migrējošo putnu, īpaši aizsargājamo bezmugurkaulnieku un zivju sugas.

Teritorijas apsaimniekošanas **īstermiņa mērķi** ir.

* saglabāt eitrofa ezera, mitrāju un palieņu zālāju biotopus un tiem raksturīgo savvaļas augu un dzīvnieku sugu daudzveidību, līdzsvarojot dabas aizsardzības un sociālekonomiskās intereses;
* saglabāt dabas liegumu kā putniem nozīmīgu vietu;
* saglabāt ezers kā makšķernieku iecienītu rekreācijas vietu;
* nodrošināt biotopu un sugu daudzveidības saglabāšanai labvēlīgu ezera hidroloģisko režīmu un hidrotehnisko būvju apsaimniekošanu;
* samazināt papildus barības vielu nonākšanu ezerā.

**Plānošanas periodam definētie īstermiņa mērķi ir sadalīti vairākās grupās**

*A. Institucionālie un organizatoriskie aspe*kti

A.1. DL aizsardzībai nepieciešamo nosacījumu iekļaušana teritorijas plānojumā

A.2. Nodrošināt DL robežu iezīmēšanu dabā.

A.3. Ālandes upes caurtekas-regulatora ekspluatācijas noteikumu izstrāde un noteiktā ūdens līmeņa uzturēšana (Normālais ūdens līmenis 17,6 m LAS-2000,5, meniķa maksimālā augstuma atzīme 17,8 m pēc LAS-2000,5).

*B. Dabas un ainavisko vērtību saglabāšana*

B.1. Saglabāt DL teritorijā esošos aizsargājamos biotopus vismaz to pašreizējā platībā.

* Apsaimniekoti un uzturēti zālāju biotopi 38,65 ha platībā
* Saglabāti ES nozīmes aizsargājamie meža biotopi 0,24 ha platībā
* Saglabāti ES nozīmes aizsargājamie saldūdeņu biotopi 95 ha

B.2. Saglabāt DL teritorijā sastopamo reto un aizsargājamo sugu populācijas vismaz to pašreizējā stāvoklī

B.3. Nodrošināt vismaz labu Tāšu ezera ūdens ekoloģisko kvalitāti

* Sasniegta un turpmāk saglabāta laba Tāšu ezera ūdens ekoloģiskā kvalitāte

B.4. Hidrotehniskie pasākumi Tāšu ezera normālā ūdens līmeņa uzturēšanai

* Ezerā tiek uzturēts normālais ūdens līmenis - 17,6 m LAS-2000,5

B.5. Palielināt dabas lieguma teritorijā ES nozīmes biotopu platības

* Palieņu zālāju izveidošana atūdeņotajās platībās (~20 ha platībā)

*C. Zinātniskā izpēte un monitorings*

C.1. Nodrošināt monitoringu hidrotehnisko pasākumu īstenošanas laikā

* īpaši aizsargājamo biotopu un sugu monitoringu
* ezera saduļķojuma novērošana – monitorings
* bezmugurkaulnieku sugu ikgadējs monitorings

C.2. Nodrošināt dabas vērtību apsaimniekošanas pasākumu efektivitātes monitoringu

C.3. Tāšu ezera ekoloģiskā stāvokļa monitorings

C.4. Apmeklētāju plūsmu un to radīto slodžu monitorings

C.5. Pētījums par Tāšu ezera padziļināšanas un sapropeļa (gitijas) ieguvi

*D. Sabiedrības izglītošana, rekreācija un tūrisms*

D.1. Nodrošināt teritorijas rekreācijas un tūrisma potenciāla izmantošanu, vienlaikus saglabājot teritorijā sastopamās dabas un kultūrainaviskās vērtības.

D.2. Nodrošināt atbilstošu rekreācijas infrastruktūru un regulēt antropogēno slodzi.

## 5.2. Apsaimniekošanas pasākumi

Apsaimniekošanas pasākumi plānoti laika periodam no 2020. gada līdz 2035. gadam, taču tie ir pārskatāmi un maināmi, ņemot vērā jaunākos pieejamos zinātniskos datus un monitoringa rezultātus. Ja tiek ieviesti visi plānotie apsaimniekošanas pasākumi, nepieciešams izstrādāt jaunu DA plānu un izanalizēt iepriekš veikto apsaimniekošanas pasākumu efektivitāti.

Apsaimniekošanas pasākumiem ir vērtēta to realizēšanas nepieciešamība, vadoties pēc pasākuma ietekmes uz dabas vērtību saglabāšanu un citu sabiedrībai nozīmīgu interešu ievērošanu. Ieviešot DA plānu, pasākumi ieviešami prioritārā secībā, sākotnēji ieviešot pasākumus, kuri ir būtiski DL sastopamo sugu un biotopu saglabāšanā vai tie ir priekšnosacījums citu nepieciešamo pasākumu īstenošanai. Plānoto apsaimniekošanas pasākumi apkopoti 5.1. tabulā.

Plānoto apsaimniekošanas pasākums būtiskuma izvērtējums veicams, izmantojot šādas vērtības:

I – prioritāri veicams pasākums, kas ir būtisks DL “Tāšu ezers” sugu un biotopu saglabāšanā un kura nerealizēšana var novest pie šo sugu un biotopu kvantitatīvo vai kvalitatīvo parametru samazināšanās;

II – vajadzīgs pasākums, kura īstenošana pozitīvi ietekmē dabas vērtību saglabāšanos;

III – vajadzīgs pasākums, kura realizācija sekmē citu sabiedrībai nozīmīgu interešu ievērošanu;

IV – pasākumam nav būtiskas tiešas pozitīvas ietekmes uz dabas vērtību saglabāšanos, un tas nav tieši saistīts ar citu sabiedrībai nozīmīgu interešu ievērošanu, taču tā realizācija sekmē citu pasākumu īstenošanu.

5.1.tabula. Apsaimniekošanas pasākumi

| **Nr. p.k.** | **Mērķis** | **Apsaimniekošanas pasākums** | **Pasākuma izpildītājs** | **Prioritāte**  **Izpildes termiņš** | **Iespējamais finanšu avots** | **Nepieciešamais finansējums** | **Izpildes indikators** |
| --- | --- | --- | --- | --- | --- | --- | --- |
| **A. Institucionālie un organizatoriskie aspekti** | | | | | | | |
| A.1.1. | A.1. | DL aizsardzībai nepieciešamo nosacījumu iekļaušana teritorijas plānojumā | Pašvaldība | I, 2020.g. | Pašvaldība esošā budžeta ietvaros | Administratīvā  s izmaksas | DL aizsardzībai nepieciešamie nosacījumi iekļauti teritorijas plānojumā |
| A.2.1. | A.2. | DL informatīvo zīmju izvietošana dabā un to uzturēšana | DAP, pašvaldība | I, 2020.g, regulāri | DAP, pašvaldība, esošā valsts vai pašvaldības budžeta ietvaros | Precīzi nav  nosakāms | Dabā uzstādītas un uzturētas DL informatīvās zīmes (vismaz 10 robežzīmes) |
| A.3.1. | A.3. | Ālandes upes caurtekas-regulatora (meniķa) ekspluatācijas noteikumu izstrāde | Pašvaldība | I, 2020.g | Pašvaldība esošā budžeta ietvaros | Precīzi nav  nosakāms | Izstrādāti caurtekas-regulatora ekspluatācijas noteikumi |
| **B. Dabas un ainavisko vērtību saglabāšana** | | | | | | | |
| B.1.1. | B.1.  B.2. | Zālāju biotopu apsaimniekošana | Zemju īpašnieki un apsaimniekotāji | I, Visā DA plāna darbības periodā, sākot no 2020.gada | Valsts, pašvaldības un privātais finansējums, papildus ES nozīmes zālāju biotopu atjaunošanai nākotnē varētu būt pieejami dažādi finansējuma avoti -ES struktūrfondu - Eiropas Reģionālās attīstības fonda un Eiropas Sociālais fonds un Kohēzijas fonda (turpmāk - ES fondu) finansējums, LIFE programma, Latvijas Vides aizsardzības fonda (LVAF) finansējums u.c. Atjaunoto zālāju uzturēšana, izmantojot Lauku attīstības programmas (LAP) finansējumu. | Precīzi nav  nosakāms | Apsaimniekoti un uzturēti zālāju biotopi 38,65 ha platībā; |
| B.1.2. | B.1.  B.2. | Saldūdeņu biotopu apsaimniekošana: niedru pļaušana | Zemju īpašnieki un apsaimniekotāji | I, Visā DA plāna darbības periodā, sākot no 2020.gada | Pasākuma īstenošanai varētu būt pieejami dažādi finansējuma avoti - ES fondu finansējums, LIFE programma, LVAF finansējums u.c. | Precīzi nav  nosakāms | Izpļautas niedres 4,12 ha |
| B.1.3. | B.1.  B.2. | Saldūdeņu biotopu apsaimniekošana: peldošos dzeltenās lēpes sakneņu izvākšana no ezera | Zemju īpašnieki un apsaimniekotāji | II, no 2020.g. | Pasākuma īstenošanai varētu būt pieejami dažādi finansējuma avoti - ES fondu finansējums, LIFE programma, LVAF finansējums u.c. | Precīzi nav  nosakāms | Izvāktas peldošās dzeltenās lēpes 5,48 ha |
| B.1.4. | B.1.  B.2. | Saldūdeņu biotopu apsaimniekošana: Tāšu ezerā ietekošo grāvju un Ālandes upes gultņu posmu pārtīrīšana | Zemju īpašnieki un apsaimniekotāji | I, sākot no 2025.g. | Pasākuma īstenošanai varētu būt pieejami dažādi finansējuma avoti - ES fondu finansējums, LIFE programma, LVAF un LAP finansējums u.c. | Precīzi nav  nosakāms | Iztīrīti ezerā ietekošie grāvji 8,39km garumā |
| B.2.1. | B.2. | Labvēlīgu apstākļu izveidošana īpaši aizsargājamo putnu ligzdošanai (mazajam ormanītim, ziemeļu gulbim) – niedrāja pļaušana gar Ālandas izteku | Zemju īpašnieki un apsaimniekotāji | I, Visā DA plāna darbības periodā, sākot no 2020.gada | Pasākuma īstenošanai varētu būt pieejami dažādi finansējuma avoti - ES fondu finansējums, LIFE programma, LVAF un LAP finansējums u.c. | Precīzi nav  nosakāms | Labvēlīgi apstākļi nodrošināti 4ha platībā, mazā ormanīša un ziemeļu gulbja populācijas pieaug |
| B.3.1. | B.3.  B.4. | Mākslīgā mitrāja sedimentu un slāpekļa un fosfora uztveršanai izveide – pie ezerā ietekošajām ūdenstecēm; lokālu nosēdbedru izveide pie ezerā ietekošajiem grāvjiem | Zemju īpašnieki un apsaimniekotāji | II, sākot no 2025.gada, regulāri – izveidoto attīrīšanas sistēmu uzturēšana | Pasākuma īstenošanai varētu būt pieejami dažādi finansējuma avoti - ES fondu finansējums, LIFE programma, LVAF un LAP finansējums u.c. | Precīzi nav  nosakāms | Sasniegta laba Tāšu ezera ūdens ekoloģiskā kvalitāte |
| B.4.1 | B.4. | Hidromezgla - meniķa atjaunošana | Pašvaldība | I, 2025.g. | Pašvaldības finansējums, pasākuma īstenošanai varētu būt piesaistāmi dažādi finansējuma avoti - ES fondu finansējums, LIFE programma, LVAF un LAP finansējums u.c. | Precīzi nav  nosakāms | Ezerā tiek uzturēts normālais ūdens līmenis - 17,6 m LAS-2000,5 |
| B.5.1. | B.5. | Palieņu zālāju izveidošana atūdeņotajās platībās | Zemju īpašnieki un apsaimniekotāji | Sākot no 2027.gada, pēc hidrotehnisko pasākumu īstenošanas | Varētu būt pieejami dažādi finansējuma avoti - ES fondu finansējums, LIFE programma, LVAF un LAP finansējums u.c. | Precīzi nav  nosakāms | Izveidotas jaunas ES nozīmes biotopu platības, apmēram 20ha |
| **C. Zinātniskā izpēte un monitorings** | | | | | | | |
| C.1.1. | C.1. | Dabas vērtību monitorings hidrotehnisko pasākumu īstenošanas laikā | Hidrotehnisko pasākumu īstenotāju piesaistīti eksperti (zinātniskās institūcijas, NVO) | I, pēc hidrotehnisko pasākumu īstenošanas, no 2025.gada | Varētu būt pieejami dažādi finansējuma avoti - ES fondu finansējums, LIFE programma, LVAF un LAP finansējums u.c. | Precīzi nav  nosakāms | Nodrošināts hidrotehnisko pasākumu monitorings |
| C.2.1. | C.2. | Zālāju biotopu apsaimniekošanas pasākumu rezultātu monitorings | DAP, zinātniskās institūcijas, pašvaldība, NVO | I, pēc apsaimniekošanas pasākumu īstenošanas, no 2025.gada | Valsts monitoringa programmas ietvaros, valsts budžets | Precīzi nav  nosakāms | Nodrošināts apsaimniekošanas pasākumu monitorings |
| C.2.2. | C.2. | Saldūdeņu biotopu apsaimniekošanas pasākumu rezultātu monitorings | DAP, zinātniskās institūcijas, pašvaldība, NVO | I, pēc apsaimniekošanas pasākumu īstenošanas, no 2025.gada | Valsts monitoringa programmas ietvaros, valsts budžets | Precīzi nav  nosakāms | Nodrošināts apsaimniekošanas pasākumu monitorings |
| C.2.3. | C.2. | Natura 2000 teritoriju putnu monitorings | DAP, zinātniskās institūcijas, NVO | II, Visā DA plāna darbības periodā | Valsts monitoringa programmas ietvaros, valsts budžets | Precīzi nav  nosakāms | Ilgtermiņā īstenots monitorings |
| C.3.1. | C.3. | Tāšu ezera ekoloģiskā stāvokļa monitorings | LVĢMC | II, Visā DA plāna darbības periodā | Valsts monitoringa programmas ietvaros, valsts budžets | Precīzi nav  nosakāms | Monitoringa dati ūdens ekoloģiskā stāvokļa novērtēšanai |
| C.4.1. | D.2. B.1.  B.2.  B.3. | Apmeklētāju plūsmu un to radīto slodžu monitorings | Pašvaldība, sadarbībā ar zemju īpašniekiem un apsaimniekotājiem | III, visā DA plāna darbības periodā | Valsts monitoringa programmas ietvaros, valsts budžets, vai pašvaldības finansējums esošā budžeta ietvaros. | Precīzi nav  nosakāms | Nodrošināts apmeklētāju plūsmas monitorings |
| C.5.1. | C.5. | Veikt pētījumu par Tāšu ezera padziļināšanas un sapropeļa (gitijas) ieguvi | Pašvaldība, sadarbībā ar zemju īpašniekiem un apsaimniekotājiem | IV, visā DA plāna darbības periodā | Varētu būt pieejami dažādi finansējuma avoti - ES fondu finansējums, LIFE programma, LVAF un LAP finansējums u.c. | Precīzi nav  nosakāms | Iegūti zinātniski pamatoti secinājumi par nepieciešamību un iespējām veikt ezera padziļināšanu un sapropeļa (gitijas) ieguvi |
| **D Sabiedrības izglītošana, rekreācija un tūrisms** | | | | | | | |
| D.1.1. | D.1. | Informācijas stendu uzturēšana un izvietošana | Pašvaldība, DAP, īpašnieki | I, visā DA plāna darbības periodā | Pašvaldības finansējums esošā budžeta ietvaros. Atjaunošanai pieejams finansējums no ES fondiem un LVAF | Precīzi nav  nosakāms | 5 pastāvīgi informatīvie stendi par DL (vēlams vismaz 2 valodās – latviešu un angļu |
| D.2.1. | D.2. | Tūrisma infrastruktūras objektu apsaimniekošana privātīpašumos | Zemju īpašnieki un apsaimniekotāji sadarbībā ar pašvaldību | II, visā DA plāna darbības periodā | Zemju īpašnieki un apsaimniekotāji, var tikt piesaistīti arī dažādi finansējuma avoti - ES fondu finansējums, LIFE programma, LVAF finansējums u.c. | Precīzi nav  nosakāms | Uzturēta un apsaimniekota tūrisma infrastruktūra DL dabas vērtību izzināšanai |
| D.2.2. | D.2. | Tūrisma infrastruktūras objektu izveide pašvaldības īpašumos | Pašvaldība, sadarbībā ar zemju īpašniekiem un apsaimniekotājiem | II, visā DA plāna darbības periodā | Pašvaldības finansējums esošā budžeta ietvaros. Var tikt piesaistīti arī dažādi finansējuma avoti - ES fondu finansējums, LIFE programma, LVAF finansējums u.c. | Precīzi nav  nosakāms | Izveidota un apsaimniekota tūrisma infrastruktūra DL dabas vērtību izzināšanai |

**A. Institucionālie un organizatoriskie**

A.1.1. DL aizsardzībai nepieciešamo nosacījumu iekļaušana teritorijas plānojumā

Priekšlikumi nepieciešamajiem teritorijas plānojuma grozījumiem aprakstīti 6.nodaļā.

A.2.1. DL informatīvo zīmju izvietošana dabā un to uzturēšana

Teritorijas apmeklētājiem, apsaimniekotājiem, kā arī uzraugošajām institūcijām nepieciešama DL “Tāšu ezers” teritorijas apzīmēšana dabā – “ozollapas” zīmes izvietošana DA plānā paredzētajās vietās.

Aizsargājamo teritoriju apzīmēšanai dabā lieto speciālas informatīvas zīmes -“ozollapas”, kuru paraugus, lietošanas un izveidošanas kārtību nosaka MK 2010. gada 16. marta noteikumi Nr. 264 „Īpaši aizsargājamo dabas teritoriju vispārējie aizsardzības un izmantošanas noteikumi”. Plāksnītes ar zīmi saņemamas DAP bez maksas, jānodrošina tikai to izvietošana. Pašreizējās DL robežas nepieciešams iezīmēt dabā ar apmēram 10 informatīvajām zīmēm. Informatīvo zīmju paredzētās izvietošanas vietas skat. 2. pielikums 13. attēls.

Par pasākuma izpildi atbildīga ir DAP un pašvaldība.

A.3.1. Ālandes upes caurtekas-regulatora (meniķa) ekspluatācijas noteikumu izstrāde

Pašvaldība izstrādā ūdens objekta Tāšu ezers ekspluatācijas (apsaimniekošanas) noteikumus, ņemot vērā DA plānā noteikto: Ezerā tiek uzturēts normālais ūdens līmenis - 17,6 m LAS-2000,5

**B. Dabas un ainavisko vērtību saglabāšana**

B.1.1. Zālāju biotopu apsaimniekošana

Visos zālāju biotopos nepieciešama regulāra apsaimniekošana (pļaušana vai ganīšana), apsaimniekošanas pasākumu apraksts sniegts 5.2.tabulā, īstenošanas vietas skatīt apsaimniekošanas pasākumu kartē 2. pielikumā 12.attēlā.

Ja zālāji ir aizauguši ar kokiem un krūmiem, tad tie jāizcērt, jānovāc kūla, jāfrēzē ciņus un krūmu/ koku saknes. Ciņu frēzēšana pieļaujama arī zālāja struktūras uzlabošanai, ja tie nav aizauguši ar krūmiem un kokiem.

5.2.tabula. Apsaimniekošanas pasākumi zālāju biotopos.

| **Kods[[5]](#footnote-6)** | **Esošā situācija** | **Apsaimniekošana** | **Piezīmes** |
| --- | --- | --- | --- |
| ***6270\*, sugām bagātas ganības un ganītas pļavas*** | | | |
| 1 | Teritorija tiek apsaimniekota | * pļaušana un ganīšana | 17,45 ha |
| 2 | Nepietiekama apsaimniekošana | * uzlabojama zālāja struktūra - koku un krūmu apauguma novākšana * atjaunojoša pļaušana un ganīšana | 0,87 ha |
| ***6410, mitri zālāji periodiski izžūstošās augsnēs*** | | | |
| 3 | Teritorija tiek apsaimniekota | * pļaušana un ganīšana | 2,87 ha |
| 4 | Nepietiekama apsaimniekošana | * uzlabojama zālāja struktūra - koku un krūmu apauguma novākšana * atjaunojoša pļaušana un ganīšana | 1,42 ha |
| ***6450, palieņu zālāji*** | | | |
| 5 | Neapsaimnieko, ilgstoši aizauguši zālāji | * atjaunojams zālājs - koku un krūmu apauguma novākšana * pļaušana un ganīšana * pļaušana no 15.jūlija | Potenciāls putnu BVZ, 3,55 ha |
| ***6510, mēreni mitras pļavas*** | | | |
| 6 | Teritorija tiek apsaimniekota | * pļaušana un ganīšana | 9,69 ha |
| 7 | Neapsaimnieko, ilgstoši aizauguši zālāji | * atjaunojams zālājs - koku un krūmu apauguma novākšana * pļaušana un ganīšana | 2,70 ha |

B.1.2. Saldūdeņu biotopu apsaimniekošana: niedru pļaušana

Virsūdens veģetācijas joslas fragmentāra izpļaušana apmēram 4 ha platībā. Tāšu ezera austrumu un ziemeļaustrumu piekrastē. Virsūdens veģetāciju ieteicams pļaut 1 reizi vasarā (rekomendējamais laiks no 20.jūlija līdz 10.augustam). Pirmajā sezonā ieteicams pļaut 2-3 reizes (pirmajā sezonā pļaušanu var uzsākt no 1.jūlija). Pļaušanai vislabāk izmantot speciālu aprīkojumu, kas piemērots ūdensaugu pļaušanai.

Īstenošanas vietu skatīt apsaimniekošanas pasākumu kartē 2. pielikumā 12.attēlā.

B.1.3. Saldūdeņu biotopu apsaimniekošana: peldošos dzeltenās lēpes sakneņu izvākšana no ezera

|  |  |
| --- | --- |
| Image result for dzeltenā lēpe Nuphar lutea |  |
| Dzeltenā lēpe *Nuphar lutea* | Dzeltenās lēpes *Nuphar lutea* sakneņi |
| 5.1.attēls. Dzeltenā lēpe un tās sakneņi (foto E.Zviedre) | |

Peldošos dzeltenās lēpes sakneņu izvākšana no ezera (skat. 5.1. attēlu). Tie jānogādā ārpus ezera palu joslas, lai sadaloties tie nenonāktu atpakaļ ūdenī. Pasākums īstenojams ezera dienvidu galā – apmēram 5,5 ha platībā.

Pasākuma īstenošanas vietu skatīt apsaimniekošanas pasākumu kartē 2. pielikumā 12.attēlā.

B.1.4. Saldūdeņu biotopu apsaimniekošana: Tāšu ezerā ietekošo grāvju un Ālandes upes gultņu posmu pārtīrīšana

Tāšu ezerā ietekošo grāvju un Ālandes upes pārtīrīšana. Darbus veic, piemērojot piesardzības principu, pēc iespējas mazāk uzduļķojot ūdeni, lai neatbrīvotu papildus barības vielas no sedimentiem. Tīrot grāvju ietekas, jāņem vērā to vēsturiskās gultņu vietas, neveidojot jaunas gultnes.

Darbu īstenošanai izmantot speciālu aprīkojumu, kas piemērots gultņu tīrīšanas darbu īstenošanai.

Grāvju ieteku un Ālandes upes pārtīrīšana veicama kopumā apmēram 8 km garā posmā.

Pasākuma īstenošanas vietas skatīt apsaimniekošanas pasākumu kartē 2. pielikumā 12.attēlā.

B.2.1. Labvēlīgu apstākļu izveidošana īpaši aizsargājamo putnu ligzdošanai (mazajam ormanītim, ziemeļu gulbim) – niedrāja pļaušana gar Ālandas izteku

Tiks izveidotas piemērotas ligzdošanas vietas mazajam ormanītim un ziemeļu gulbim. Niedrāja pļaušana veicama vienu reizi gadā (rekomendējamais laika posms no 15.jūlija līdz 1. martam) apmēram 15 – 20 metru plašā joslā uz abām pusēm no Ālandes upes krastiem.

Pļaušanai vislabāk izmantot speciālu aprīkojumu, kas piemērots ūdensaugu pļaušanai.

Pasākuma īstenošanas vietu skatīt apsaimniekošanas pasākumu kartē 2. pielikumā 12.attēlā, kopējā platībā apmēram 4 hektāri.

B.3.1. Mākslīgā mitrāja sedimentu un slāpekļa un fosfora uztveršanai izveide – pie ezerā ietekošajām ūdenstecēm; lokālu nosēdbedru (sedimentācijas baseinu) izveide pie ezerā ietekošajiem grāvjiem

Mākslīgais mitrājs slāpekļa un fosfora, kā arī sedimentu uztveršanai pirms Ālandes upes un Zoņu grāvja ūdens nonākšanas Tāšu ezerā, kā arī lokālas nosēdbedres (sedimentācijas baseini[[6]](#footnote-7)), piemēram, pakava formā, pie ezerā ietekošo grāvju ieteces vietām.

Mitrzemes ierīkošanā ieteicams izmantot vietējās floras augu sugas. Proti, mitrzemes ierīkošanā nav izmantojamas svešzemju augu sugas un šķirnes, lai pēc iespējas saglabātu ĪADT dabisku un neradītu svešzemju augu sugu invāzijas riskus, kas jo īpaši izslēdzami ĪADT.

Darbu īstenošanai izmantot speciālu aprīkojumu, kas piemērots mākslīgo mitrāju un nosēdbedru izveidei.

Mākslīgā mitrāja kopējā platība apmēram 20 ha un seši nosēdbaseni.

Pasākuma īstenošanas vietu skatīt apsaimniekošanas pasākumu kartē 2. pielikumā 12.attēlā.

Pasākuma B.3.1. alternatīvie risinājumi:

* + Veidot nosēdbaseinus pirms Ālandes ietekas Tāšu ezerā, nepieļaujot detrīta un kūdras smalkmes nokļūšanu ezerā un tā tilpuma samazināšanu;
  + Sedimentācijas baseina izveide Zoņu grāvja ietekā;
  + Pārtīrīt kanāla daļu (izsūknēšanas veidā) pie Ālandes iztekas no Tāšu ezera (Tāšu ezerā esošo piketu 228/00 -221/00 robežās) un izsūknētā materiāla izgulsnēšana lejpus ceļa esošajās pļavās/ganībās

Ņemot vērā Ālandes augštecē, ap 4 km attālo, izstrādē esošo kūdras lauku platību un to ieskaujošo grāvju noteci uz Ālandes upi, iespējams, ka ezerā tiek ienesta arī kūdras smalkme un fosfora savienojumi, kuri ir saistīti kūdras daļiņās esošajas humīnvielās. Nosēdbaseina izveide pirms Ālandes ietekas Tāšu ezerā aizkavētu detrīta un kūdras smalkmes nokļūšanu ezerā. Ņemot vērā to ka ezera līmeņa regulēšana ir aizsākusies jau kopš 1920.-1930.gadiem (pirmā ezera līmeņa regulēšanas laikā) ezerā var konstatēt šī ezera pašpiesārņošanās un piesērēšanas (otrreizējas piesārņošanas) procesu. Ezerā vērojams notiekošais un pieaugošais iekšējais barības vielu transformācijas cikls: ūdens augu veidošanās-atmiršana ar atmirušo augu masas (detrīta) izgulsnēšanos un daļas no barības vielu atgriešanos ūdens masā – un tad kārtēju ciklu, kur starp sekojošajiem cikliem notiek ezera gultnes piepildīšanās ar atmirušajām augu daļām, tām lēni pārveidojoties dūņu un tālāk gitijas frakcijā. Izsūknējot no ezera lejas daļas izgulsnējošos masu, veidosies gultnes padziļinājums un patstāvīgāka ūdens plūsma. Padziļinātā ezera daļa varēs kalpot arī kā papildus zivju ziemošanas bedre. Izveidojot mitrājus un/vai sedimentācijas bedres, jāizvērtē iespēja lineāru paplašinājumu veidošanai. No apsaimniekošanas viedokļa lineāri grāvjveidīgi sedimentācijas baseini, kur iespējama tādu izveide, būtu vieglāk apsaimniekojami. Pasākuma izpilde Ālandas upē, augšpus ezeram, varētu būt valsts sabiedrības ar ierobežotu atbildību “Zemkopības ministrijas nekustamie īpašumi” atbildība.

B.4.1 Hidromezgla - meniķa atjaunošana

Hidromezgla - meniķa atjaunošana, šahtas malu maksimālā augstuma atzīme 17,8 m pēc LAS-2000,5, pārplūdes daļā trijstūrveida pārgāzne ar min augstuma atzīmi 17,6 pēc LAS-2000,5.

B.5.1. Palieņu zālāju izveidošana atūdeņotajās platībās

Krasta joslas, kurās pašlaik atrodas monodominantas niedru audzes, īstenojot mērķtiecīgu apsaimniekošanu var pārveidoties un tuvināties palieņu zālāju stāvoklim.

Ieteicams platības pļaut ar nopļautā materiāla savākšanu, kā arī noganīt ar liellopiem un/vai zirgiem; ja šajās platībās sākas ar slāpekļa cikla “atvēršanos” saistīti procesi, tad var ieviesties ruderālas, slāpekli mīlošas augu sugas, šādos gadījumos ne pļaušana, ne noganīšana nav risinājums, bet ieteicama vietējo graudzāļu piesēšana lai nosegtu atklātās kūdrainās augsnes, piemēram, parastais miežubrālis *Phalaris arundinacea*, pļavas auzene *Festuca pratense.*

Pasākuma īstenošanas vietu skatīt apsaimniekošanas pasākumu kartē 2. pielikumā 12.attēlā, kopējā apmēram 20 ha platībā.

**C. Zinātniskā izpēte un monitorings**

C.1.1. Dabas vērtību monitorings hidrotehnisko pasākumu īstenošanas laikā

Saldūdens biotopu monitoringa mērķis: ūdens saduļķošana ir ezeru apdraudošs faktors, jo veicot sedimentu saduļķošanu, atbrīvojas papildus barības vielas, kas sekmē aizaugšanu, bet ja to daudzums pārsniedz ezera spēju saglabāt dzidrūdens stāvokli, ezers var pāriet turbīdā stāvoklī. Jāveic ezera novērošana, un nepieciešamības gadījumā darbības jāpārtrauc. Monitorings īstenojams ņemot vērā *Stāvošu saldūdeņu biotopu inventarizācijas un monitoringa vadlīnijas,* (<https://www.daba.gov.lv/public/lat/dabas_aizsardzibas_plani/dati1/vides_monitoringa_programma/#metodikas>).

Zālāju biotopu monitorings: ja plānotie ezera ūdens līmeņa pazemināšanas pasākumi tiek īstenoti, tad paralēli ir jāveic zālāju monitorings un, nepieciešamības gadījumā jāīsteno adaptīvi pasākumi ezera DR malas zālāju uzturēšanai, piemēram, nodrošinot to kontrolētu applūšanu vismaz vienu reizi dažos gados. Ja zālāji saglabājas labā kvalitātē, un to applūšanu – mitrināšanos nodrošina pavasara paaugstinātais mitrums, tad nekādi pasākumi nav nepieciešami. Pēc teritorijas apsaimniekošanas pasākumu veikšanas nepieciešams īpaši aizsargājamo sugu ikgadējs monitorings. Monitorings īstenojams, ņemot vērā ES nozīmes biotopu izplatības un kvalitātes apzināšanas un darbu organizācijas metodiskos materiālus.

C.2.1. Zālāju biotopu apsaimniekošanas pasākumu rezultātu monitorings

Zālāju biotopu apsaimniekošanas pasākumu rezultātu monitoringa mērķis ir novērtēt DL zālāju apsaimniekošanas pasākumu efektivitāti, kas ir nepieciešama, lai nodrošinātu optimālu apsaimniekošanas pasākumu izvēli, zālāju kvalitātes uzlabošanu un to platību palielināšanu. Atbilstoši vides monitoringa programmā noteiktajam monitoringa tīklam, parametriem, regularitātei un izmantojamām metodēm.

C.2.2. Saldūdeņu biotopu apsaimniekošanas pasākumu rezultātu monitorings

Monitoringa mērķis ir novērtēt DL saldūdeņu biotopu apsaimniekošanas pasākumu efektivitāti, lai nodrošinātu optimālu apsaimniekošanas pasākumu izvēli, saldūdeņu biotopu kvalitātes uzlabošanā. Jānovērtē izpļauto platību un jāreģistrē, cik reizes veikti pļaušanas darbi, jāveic veģetācijas sastāva izmaiņas: īpaši aizsargājamo augu un mieturaļģu sugu uzskaiti, ja tādas tiks identificētas (reizi gadā). Makrofītu novērtējums ezeros tiek veikts saskaņā ar standartu LVS EN 15460:2008. Monitorings īstenojams ņemot vērā *Stāvošu saldūdeņu biotopu inventarizācijas un monitoringa vadlīnija*s.

C.2.3. *Natura 2000* teritoriju putnu monitorings

Ņemot vērā DL “Tāšu ezers” teritorijā veiktās putnu uzskaites, un skaita vērtējumi nerada iespēju objektīvi spriest par putnu populāciju skaita izmaiņu tendencēm, nepieciešams uzsākt visu teritorijā konstatēto īpaši aizsargājamo putnu sugu regulāru monitoringu pēc vienotas metodikas. Iespējams izmantot LOB izstrādāto metodiku (Putnu monitoringa metodika *Natura 2000* teritorijās, Lebuss, 2013) vai arī to adaptēt konkrētajai teritorijai. Monitoringu rezultātā tiek iegūti dati par prioritāro sugu stāvokli DL “Tāšu ezers”.

C.3.1. Tāšu ezera ekoloģiskā stāvokļa monitorings

Virszemes ūdeņu valsts monitoringa programmas ietvaros turpināms virszemes ūdeņu kvalitātes un tās izmaiņu tendenču monitorings atbilstoši vides monitoringa programmā noteiktajam monitoringa tīklam, parametriem, regularitātei un izmantojamām metodēm.

C.4.1. Apmeklētāju plūsmas monitorings

Lai noskaidrotu apmeklētāju radīto slodzi uz DL “Tāšu ezers”, veicama apmeklētāju skaita uzskaite. Apmeklētāju skaita uzskaite būtu veicama pie esošajām laivu ielaišanas un atpūtas vietām, pie Maztāšu mājām un “Tāšu ezera laivu bāze”, kā arī jaunveidojamajā atpūtas vietā pašvaldības īpašumā (zemes vienībā 64760080184). Apmeklētāju uzskaiti var veikt, uzstādot visos objektos līdzīgi funkcionējošus automātiskos apmeklētāju skaitītājus.

Zinot precīzu apmeklētāju skaitu un zinot dabas vērtību monitoringa datus, var novērtēt apmeklētāju potenciālo ietekmi uz DL vērtībām un, ja nepieciešams, plānot risinājumus apmeklētāju skaita ierobežošanai. Šobrīd šādi pasākumi nav plānojami, bet trūkst arī objektīvas informācijas, lai šādus vērtējumus varētu veikt.

C.5.1. Veikt pētījumu par Tāšu ezera padziļināšanas un sapropeļa (gitijas) ieguvi

Ezera padziļināšana un sapropeļa ieguve uzskatāma par agresīvu, bet efektīvu metodi, lai atjaunotu seklus ezerus. Ezera padziļināšana varētu būt metode, kā kompensēt potenciālo ezera līmeņa pazemināšanu. Lai varētu lemt par šāda pasākuma īstenošanu, jāveic pētījums par ezera padziļināšanas un sapropeļa (gitijas) ieguvi kā Tāšu ezera atjaunošanas pasākumu.

**D. Sabiedrības izglītošana, rekreācija un tūrisms**

D.1.1. Informācijas stendu uzturēšana un izvietošana

Informācijas stendu izveidošana un izvietošana DL teritorijai piegulošajos infrastruktūras un apskates objektos, nodrošinot informācijas izvietošanu, par DL sastopamajām dabas vērtībām un DL teritorijā aizliegtajām darbībām.

Informācija būtu jāpublicē novada pašvaldības tīmekļvietnē, tūrisma informācijas centrā, kā arī regulāri jāatjauno un jāuzstāda stendi pie publiskām atpūtas vietām – laivu ielaišanas vietās, pie Ālandas upes caurtekas ezera dienvidu galā, vietā, kur paveras skats uz Tāšu ezeru, kā arī pie Tāšu muižas.

Kopā jānodrošina 4 pastāvīgi informatīvie stendi (vēlams vismaz 2 valodās – latviešu un angļu). Trīs stendi DL teritorijā un viens pie Tāšu muižas.

Informatīvo stendu, apskates objektu zīmju izvietošanas vietas skatīt apsaimniekošanas pasākumu karti 2. pielikumā 13.attēlā.

Informācijas stendos, pie laivu ielaišanas vietām, jāiekļauj piktogrammas, kas nodrošina starptautiski uztveramas informācijas pieejamību par atļautajām un aizliegtajām darbībām, kā piemēram, par dabas vērtību saglabāšanu, kas veicinātu apmeklētāju izpratnes veidošanu par saglabāšanas nozīmību.

Informācijas stendi uzstādāmi saskaņā ar rokasgrāmatas “Īpaši aizsargājamo dabas teritoriju vienotais stils” nosacījumiem (<https://www.daba.gov.lv/public/lat/dabas_aizsardzibas_plani/iadt/iadtvienotais_stils/#rokasgramata>).

D.2.1. Tūrisma infrastruktūras objektu apsaimniekošana privātīpašumos

- laivu ielaišanas un atpūtas vieta pie Maztāšu mājām

- laivu ielaišanas un atpūtas vieta pie mājām “Krasti” – “Tāšu ezera laivu bāze”

Labiekārtotu laivu piestātņu uzturēšana, veicot ezera piekrastes attīrīšanu no niedrēm, laivu iebraukšanas kanālu uzturēšana ezerā un teritorijas labiekārtošana. Laivu ielaišanas un atpūtas vietas skatīt apsaimniekošanas pasākumu kartē 2. pielikumā 13.attēlā.

D.2.2. Jaunu tūrisma infrastruktūras objektu izveide

Atpūtas vieta pašvaldības īpašumā (zemes vienībā 64760080184), kas daļēji atrodas DL “Tāšu ezers” teritorijā, izveidojams piebraucamais ceļš un veicama ezera krasta labiekārtošana - ar laivu ielaišanas vietu, tajā skaitā iespējama arī peldvietas izveide. Atpūtas vietā, ārpus lieguma teritorijas, tuvāk ceļam, var tikt izveidots putnu vērošanas tornis un uzstādāmas bioloģiskās tualetes. Posmā cauri ES nozīmes zālāju biotopu (6410), ieteicams pieejas ceļu veidot tehniski iespējamajā minimālajā platumā ar minimāliem ceļa sāngrāvjiem. Neglabāt tehniku un materiālus ES nozīmes biotopa teritorijā un nešķērsot to ārpus darba joslas platuma.

Jaunu tūrisma infrastruktūras objektu izveides vietu DL teritorijā skatīt apsaimniekošanas pasākumu kartē 2. pielikumā 13. attēlā

Pārskats par plānoto biotopu apsaimniekošanas pasākumu apjomiem atbilstoši DL “Tāšu ezers” apsaimniekošanas pasākumu plāna pasākumu numuriem, kā arī saskaņā pasākumu kodiem atbilstoši klasifikatoram dabas datu pārvaldības sistēmā „Ozols” datu slānī „Apsaimniekošanas pasākumi” ailē „Pasākuma tips”, sniegts 5.3.tabulā.

5.3. Tabula. Pārskats par plānoto biotopu apsaimniekošanas pasākumu apjomiem

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| Nr. p.k. | ES nozīmes aizsargājamā biotopa kods | Kopējā platība (ha) | Platība labā stāvoklī/turpina pašreizējo apsaimniekošanu (ha) | Platības nelabvēlīgā stāvoklī (ha) | Platības bez iejaukšanās (ha) | Plānotie apsaimniekošanas pasākumi\* | | | | | | | | |
| B.1.1.  (ha) | B.1.1.  (ha) | B.1.2.  (ha) | B.1.3.  (ha) | B.1.4.  (ha) | B.2.1.  (ha) | B.3.1. | B.4.1. | B.5.1.  (ha) |
| Plānotie apsaimniekošanas pasākumi\*\* | | | | | | | | |
| 430  447 | 463  464  430  447 | 156  157 | 160  162 | 161  472 | 156  157  161 | 134  138  139  159 | 122  375 | 165  471  375 |
| 1. | ***6270\**** | 18,32 | 17,45 | 0,87 | - | 17,45 | 0,87 |  |  |  |  | - | - |  |
| 2. | ***6410*** | 4,29 | 2,87 | 1,42 | - | 2,87 | 1,42 |  |  |  |  | - | - |  |
| 3. | ***6450*** | 3,55 | - | 3,55 | - | - | 3,55 |  |  |  |  | - | - | +20 |
| 4. | ***6510*** | 12,39 | 9,69 | 2,70 | - | 9,69 | 2,70 |  |  |  |  | - | - |  |
| 5. | ***91E0\**** | 0,24 | 0,24 | - | 0,24 | - | - | - | - | - | - | - | - |  |
| 6. | ***3150*** | 126,24 | 95 | 31 | 95 |  |  | 4,12 | 5,48 | 8,39 | 4 | *1* | *1* |  |

\* DL Tāšu ezers apsaimniekošanas pasākumu plānā

\*\* Apsaimniekošanas pasākums atbilstoši klasifikatoram dabas datu pārvaldības sistēmā „Ozols” datu slānī „Apsaimniekošanas pasākumi” ailē „Pasākuma tips”

*1*Pasākumu B.3.1. un B.4.1. īstenošanas rezultātā Tāšu ezerā tiks uzturēts normālais ūdens līmenis - 17,6 m LAS-2000,5 un īstenoti dažādi hidrotehniskie pasākumi kuru mērķis ir ilgtermiņā nodrošināt Tāšu ezera labu ekoloģisko stāvokli. Šo pasākumu rezultāti attiecināmi uz visu DL teritoriju (271 ha).

# 6. daļa. Priekšlikumus par nepieciešamajiem grozījumiem pašvaldības teritorijas plānojumā

Kopumā teritorijas plānojumā noteiktā atļautā izmantošana nav pretrunā DL dabas vērtību saglabāšanu. Izstrādājot Grobiņas novada teritorijas plānojuma grozījumus vai jaunu teritorijas plānojumu, jāņem vērā DA plāns, lai neapdraudētu dabas vērtības un nenonāktu pretrunā dabas aizsardzības normatīvajam regulējumam. Teritorijas plānojuma grafiskā daļā var tikt precizēta applūstošā teritorija atbilstoši uzturamajam ūdens objekta Tāšu ezers normālam ūdens līmenim - 17,6 m LAS-2000,5, kā arī noteikt ainaviski vērtīgas teritorijas (līdzīgi kā pašreiz ir noteikti kultūrvēsturisko ainavu areāli), kuru regulējošajos teritorijas izmantošanas un apbūves noteikumos būtu atrunāti nosacījumi, piemēram, iespēju robežās saglabāt bioloģiski vērtīgos zālājus vismaz Tāšu ezeram tuvākajā apkārtnē.

Eksperti nesniedz priekšlikumus teritorijas individuālajiem aizsardzības un izmantošanas noteikumiem, līdz ar to uz DL “Tāšu ezers” būs attiecināmi MK 2010. gada 16. marta noteikumu Nr.264 “Īpaši aizsargājamo dabas teritoriju vispārējie aizsardzības un izmantošanas noteikumi” prasības par to, ka visa DL “Tāšu ezers” teritorija noteikta kā DL zona.

# Izmantotie informācijas avoti

1. Grobiņas novada teritorijas plānojums 2014. – 2025.gadam. Paskaidrojuma raksts, Grobiņa, 2014.
2. Pētījums „Valsts aizsargājamo kultūras pieminekļu individuālo aizsardzības zonu izstrāde”, „Grobiņas novada ilgtermiņa attīstības plānošanas kapacitātes stiprināšana” 1DP/1.5.3.2.0/10/APIA/VRAA/093/021 ietvaros, SIA „Projekts 3i”, Grobiņa, 2012
3. Grobiņas novada Ainavu plāns 2014. – 2030. (tematiskais plānojums), SIA „Projekts 3i”, Grobiņa, 2013
4. Pētījums „Dabas resursu un to procesu, alternatīvo/atjaunojamo energoresursu un ainavas attīstības struktūrplāna izstrāde”, „Grobiņas novada ilgtermiņa attīstības plānošanas kapacitātes stiprināšana” (projekta nr. 1DP/1.5.3.2.0/10/APIA/VRAA/093/021), SIA „Projekts 3i”, Grobiņa, 2013
5. A.Celmiņa sniegtā informācija no vietnes [www.putni.lv](http://www.putni.lv) datu bāzes
6. A.Stīpnieces sniegtā informācija par ziemojošo ūdensputnu uzskaitēm
7. Dabas datu pārvaldības sistēma „Ozols” [skatīts 2019. g. 15. augustā].
8. Eiropas Parlamenta un Padomes Direktīva 2009/147/EK (2009. gada 30. novembris) par savvaļas putnu aizsardzību
9. K.Millera lauka piezīmes
10. Interneta vietne [www.ezeri.lv/database/2304/](file:///\\serveris\stuff\2017_258_Dabas%20aizsardzības%20plānu%20izstrāde\9_Tāšu_ezers\04_Dabas%20aizsardzības%20plāns\www.ezeri.lv\database\2304\)
11. Interneta vietne [lv.wikipedia.org/wiki/T%C4%81%C5%A1u\_ezers](file:///\\serveris\stuff\2017_258_Dabas%20aizsardzības%20plānu%20izstrāde\9_Tāšu_ezers\04_Dabas%20aizsardzības%20plāns\lv.wikipedia.org\wiki\T%25C4%2581%25C5%25A1u_ezers)
12. Interneta vietne [www.daba.gov.lv/public/lat/turistiem/kurzeme1/tasu\_ezers/basic/](file:///\\serveris\stuff\2017_258_Dabas%20aizsardzības%20plānu%20izstrāde\9_Tāšu_ezers\04_Dabas%20aizsardzības%20plāns\www.daba.gov.lv\public\lat\turistiem\kurzeme1\tasu_ezers\basic\)
13. Interneta vietne [www.latvijasputni.lv/lv/putnu-saraksts.html](http://www.latvijasputni.lv/lv/putnu-saraksts.html)
14. Latvijas NATURA 2000 vietu monitoringa metodika. Rīga 2007
15. MK 2000. gada 14. novembra noteikumi Nr.396. Pieejams: <http://likumi.lv/doc.php?id=12821>
16. Račinskis E., Stīpniece A. 2000. Putniem starptautiski nozīmīgās vietas Latvijā. Rīga, LOB, 43. – 44. lpp.
17. The Clements Checklist of Birds of the World, 6th Edition 2007" (versija 6.5)
18. Dabas datu pārvaldības sistēma „Ozols” [skatīts 2020. g. 15. janvārī]
19. Mullarney K., Svensson L., Zetrstrom D. 2011. Collins Bird Guide 2nd edition. HarperCollins, London, 101., 124. Lpp.
20. Interneta vietne [www.dabasdati.lv](http://www.dabasdati.lv)
21. Lebuss R., LOB, Putnu monitoringa metodika Natura 2000 teritorijās, 2013.g.,
22. Mg.sc.ing. Māris Ostelis, Hidroloģiskais atzinums par Tāšu ezera ūdens līmeņiem un platību, 14.09.2016.
23. I. Grīnfelde, pētījums “Hidroloģiskā modeļa izstrāde Tāšu ezeram Grobiņas novadā”, LLU, Jelgava, 2019.g.
24. Latvijas īpaši aizsargājamo teritoriju sistēmas saskaņošana ar Emerald/*Natura 2000* aizsargājamo teritoriju tīklu 2001. - 2003. gada projekta atskaites

1. Pieejama tiešsaistē latviešu valodā: <http://www.grobinasnovads.lv/index.php?option=com_content&view=category&layout=blog&id=237&Itemid=279> [↑](#footnote-ref-2)
2. Nodaļa rakstīta, izmantojot informāciju no avota: <https://pilis.lv/act/castls-manors/castle-popup?id=4090> [↑](#footnote-ref-3)
3. Aizsardzības stāvokļa novērtējums atbilstoši ziņojumā Eiropas Komisijai (ES ziņojums, 2019) lietotajiem apzīmējumiem: FV: Aizsardzības stāvoklis labvēlīgs (Favourable); U1: Aizsardzības stāvoklis nelabvēlīgs‐nepietiekams (Unfavourable‐Inadequate); U2: Aizsardzības stāvoklis nelabvēlīgs‐ slikts (Unfavourable‐Bad); XX: Aizsardzības stāvoklis nezināms (Unknown). Apzīmējumi aizsardzības stāvokļa tendencei I ‐ uzlabojas; D ‐ pasliktinās; S ‐ stabils, X ‐ nezināms [↑](#footnote-ref-4)
4. iekavās norādīts Latvijas biotopu klasifikatora kods [↑](#footnote-ref-5)
5. Apsaimniekošanas pasākuma kods apsaimniekošanas pasākumu kartē [↑](#footnote-ref-6)
6. Sedimentācijas baseini ir lauksaimniecības zemes nosusināšanas sistēmu ūdensnoteku (ūdensteču, novadgrāvju) gultņu paplašinājumi un padziļinājumi ar ūdeni izskalojamo produktu sedimentācijai un bioloģiskai akumulācijai (nostādinātājbaseini). Sedimentācijas baseinus izveido kā 0,5–1,0 m padziļinājumu. Sedimentācijas baseina dibena platums ir vismaz par 2 m platāks nekā pārtīrāmās ietekošās ūdensnotekas vai novadgrāvja dibena platums (LLU, ZINĀTNISKĀS IZPĒTES PROJEKTS, 2016.g., I.Grīnfelde, L.Bērziņa, K.Valujeva) [↑](#footnote-ref-7)